K.Huraa Council cup gai team RG aai revenge baddhalukuri match ehvaru vejje K.Huraa Council cup gai team RG aai revenge baddhalukuri match ehvaru vejje\nހުރާ ކައުންސިލް ކަޕްގައި ޓީމު އާރުޖީ އާއި ރިވެންޖް ބައްދަލުކުރި މެޗު އެއްވަރުވެއްޖެ\nކ.ހުރާ ކައުންސިލުން އިންތިޒާމްކޮށްގެން ކުރިޔަށްގެންދާ ކައުންސިލް ކަޕްގައި ރޭ އެފް.ސީ ސަޓަރޑޭ ސޫޕް ކުޅުނު މެޗު ބޮޑު ތަފާތަކުން ކާމިޔާބުކުރި އިރު ޓީމު އާރުޖީ އާއި ރިވެންޖް ބައްދަލުކުރި މެޗު އެއްވަރުވެގެން ނިމިއްޖެއެވެ.\nހުރާ ފުޓްސަލް ދަނޑުގައި ރޭ ކުޅުނު ފުރަތަމަ މެޗުގައި ބައްދަލުކުރީ ޓީމު އާރުޖީ އާއި ރިވެންޖްއެވެ. މި މެޗު ނިމުނީ ތިނެއް ތިނަކުން ދެޓީމުވެސް އެއްވަރުވެގެންނެވެ. މެޗުގައި އާރުޖީގެ ލަނޑުތައް އެޓީމަށް ޖަހައިދިނީ، ރީހާން އަދި އަހުމަދެވެ. ރިވެންޖްގެ ލަނޑުތައް އެޓީމަށް ޖަހައިދިނީ، ޝިބާއު އަދި މައުސޫމްއެވެ.\nރޭ ކުޅުނު ދެވަނަ މެޗުގައި އަނގޯޅިއަންސް އާއި ވާދަކޮށް އެފް.ސީ ސަޓަރޑޭ ސޫޕް މެޗު ކާމިޔާބުކުރީ ފަންސަވީސް ލަނޑު އެއް ލަނޑުންނެވެ. މި މެޗުގައި ސަޓަރޑޭ ސޫޕްގެ އިސްމާއިލް އީސާ އެގާރަ ލަނޑު ޖެހިއިރު، ހަމްޒާ މުހައްމަދު ވަނީ ފަސް ލަނޑު ޖަހާފައެވެ. އަދި ޔަސްފާދު ހަބީބް އާއި މުހައްމަދު ނިޒާމް ވަނީ ތިން ލަނޑު ޖަހާފައެވެ.\nއަނެއް ދެ ލަނޑު އެޓީމަށް ޖަހައިދިނީ އަހުމަދު ޝިއާން އަދި ހަމްދާން އަބްދުއްސައްތާރެވެ. އަނގޯޅިއަންސްގެ ހަމައެކަނި ލަނޑު އެޓީމަށް ޖަހައިދިނީ ފައްޒާންއެވެ.


Ep. 1 — Nuvanan Thafaatheh | Safuhaa\nދަންވަރަށް ބޯމަތިވެގެން އައި ވިއްސާރައިގެ ތޫފާން އަލިކޮށްލީ ފަތިސް ނަމާދަށް ބަންގިވެސް ގޮވި ފަހުންނެވެ. ހުއްޓާލުމެއް ނެތި ވެހުނު ވާރޭގެ ސަބަބުން މާލޭގެ މަގުތަކުގައި ވަނީ ފެންބޮޑުވެފައެވެ. މަގުތަކުގައި ހެދިފައިވާ ފެން ކޯރުތައް ބަންޑުންވާން ކައިރިވެފައި ވާއިރު، މަގުތަކުގައި ހިނގާބިނގާވެ އުޅުމަށް ވެސް ދަތިވެއި ވެއެވެ. އޭރުވެސް ޖެހެމުން ދިޔަ ވަޔަށް އެއްވެސް ބަދަލެއް އައިސްފައި ނެތެވެ. ރޯޅިތަކުގެ ބޫން އަޑުފަށްގަނޑު އެއްއަޑަކަށް ފަޒާގެ ތެރޭގައި ގުގުމާލާފައި ވާއިރު، ރޯޅިތަކުގެ ފިނިކަމާއި ވާރޭގެ ތެތްކަން އެކުވެ ފަޒާގެ ތެރެއަށް ސަވާރުވެފައިވަނީ ތެތްފިނިކަމެކެވެ. އަނދިރިކޮށްލާފައިވި ވިއްސާރަ ވިލާތައް ފޫއަޅުވާލާފައި އިރުގެ އަލިކަން ދުނިޔެއަށް ލިބޭނެ ކަމާމެދުވެސް ޝައްކެވެ.\nފޯނުގެ އެލާމުގެ އަޑާއެކު ކަންނެތްކަމާއެކު މަލްސާއަށް ލޯހުޅުވާލެވުނެވެ. އެލާމްގެ އަޑު ކަންފަތުގައި ޖެހުމުން ފަތިސް ނަމާދުގެ ވަގުތު ޖެހިއްޖެކަން އޭނައަށް ނަގައިގަނެވުނެވެ. އެހެނަސް ހަށިގަނޑަށް ވެރިވެފައިވި ވަރުބަލިކަމާއި ދާނުގެ އަރާމުކަން ދޫކޮށްލަން އޭނަގެ ޒަމީރު ފުރުސަތެއް ނުދިނެވެ. ދާނުގެ ލައްޒަތުގެ ތެރޭގައި އިރުކޮޅެއް ވަންދެން އޮވެލަން އޭނަ ބޭނުން ވިއެވެ. ނަމަވެސް، އިނބުލީސް އަތުރަމުން ދިޔަ ދަންތުރަތަކުގައި ޖެހި ތަންމަތި ދޫކޮށްނުލައިފިނަމަ ފަތިސް ނަމާދުގެ ވަގުތު ފަހަނައަޅައި ހިނގައިދާނެކަމުގެ ބިރަށް ޓަކައި މަލްސާއަށް އެންމެފަހުން މަޖުބޫރުވީ އެނދުން ތެދުވާށެވެ.\nއެދުން ތެދުވެ މޯޅިއަކަށް ދެމިލުމަށްފަހު އެނދުގެ ތަންމަތި އަޅައި ރީތިކޮށްލުމާއެކު މަލްސާ އަވަސްވެގަތީ ފާޚަނާއަށް ވަނުމަށެވެ. އޭރު ވެސް ފުރާޅުގައި ބޮސްދެމުން ދިޔަ ހިމަދޮފުވާރޭގެ އަޑު ކޮޓަރިތެރެއަށް އިވިއިވި ހުއްޓެވެ. ހިސާބަކަށް ނިދިބަރުވެފައިވުމުން މަލްސާއަށް އެއަޑަށް ސަމާލުކަމެއް ނުދެވުނެވެ.\nފެންވަރައި ތާޒާވެލަންވެގެން ފެންމާގަނޑަށް ދޫކޮށްލުމާއެކު ހަށިގަނޑުގައި ބޮސްދިން ފެނުގައި އެކުލެވިގެންވި ފިނީގެ އަސަރާއެކު ހަށިގަނޑަށް ހީވީ ކުއްލި ޝޮކެއް ލިބުނުހެންނެވެ. މަލްސާއަށް ވަގުތުން ފެންމާގަނޑުގެ ދަށުން އެއްފަރާތަކަށް ޖެހިލެވުނެވެ. އޭރު ފެނުގެ ފިނިކަމުގެ އަސަރުކޮށް އޭނަ ހުރީ ހީކެރުވައިގަނެފައެވެ. ދެއަތުން ހަށިގަނޑުގައި ވަށާލެވުނީ ފިނީގެ އަސަރުން ރައްކާތެރިވުމުގެ ނިޔަތުގައެވެ. އޭރު އޭނަގެ ދެލޮލުގައިވި ނިދީގެ އަސަރު ވެސް ފިލައި މީހާގެ ދެލޯ ވެސް ހުޅުވިއްޖެއެވެ.\nފާޚަނާގައި ހޫނުފެން ނުހުންނާތީ މަލްސާއަށް ޖެހުނީ ފެންމާގަނޑުން އޮހޮރެމުން ދިޔަ ގަނޑުފެނުން ފެންވަރާށެވެ. ފެންވަރައި ނިމުނު އިރު ފިނިބޮޑުވެގެން ގޮސް މީހާ އަވަދިވާވަރު ވެއްޖެއެވެ. އަވަސްއަވަހަށް ހަށިގަނޑުގައި ތުވާލި އޮޅާލެވުނީ ފިނިން ރައްކާތެރިވުމަށެވެ.\nނަމާދުން ފޭބި މަލްސާ އޭނަގެ ދޮޅިއާއި އިސްޓާކީނުތަކާއެކު މުސައްލާ އޮޅާލަމުން ގެންގޮސް ބޭއްވީ ކޮޓަރީގައި ހުރި ލިޔާ މޭޒު މަތީގައެވެ. އެއީ ވަރަށް ކުޑަ ކޮޓަރިއެކެވެ.\nކޮޓަރީގައި ހުރި މަތިމައްޗަށް ޖަހާފައިވާ އެނދާއި، އެނދާއި ކުރިމައްޗަށް ވާހެން ހުރި އަލަމާރީގެ އިތުރުން، އަލަމާރިއާ ޖެހިގެން ކަހަލަ ގޮތަކަށް ހުންނަ ރީތިވާ މޭޒުގެ ސަބަބުން ކޮޓަރީގައި އޮންނަނީ ވަރަށް ވެސް ކުޑަ ހުސް ޖާގައެކެވެ. ލިޔާ މޭޒުގެ ސަބަބުން އެޖާގަ ކޮޅު އިތުރަށް ކުޑަވެފައި ވިއެވެ. ހަމަޖެހިގެން ނޭވާލެވޭނެހާ ވަރެއް ވެސް ނުވެއެވެ. ކޮޓަރީގައި ހުންނަ ފަންކާގަނޑުން ޖެހޭ ވަޔެއް ވެސް ހަރާމުންހަރާމެވެ. އޭގެ ސަބަބުން ކޮޓަރީގައި އުދާސްކަމެއް ހަރުލާފައި ހުރެއެވެ. ވާރޭގެ ފިނިކަމުގެ އަސަރު ކޮޓަރީގައި ނުވާނަމަ ފަތިހުގެ ވަގުތުގައި ވެސް އެތަން ހީވާނީ ދޮންކޮށްފައި ހުރި އަވަނެއް ހެންނެވެ.\nމުސައްލާ ބާއްވަމުން ކޮޓަރިން ނިކުންނަން ދިޔަ މަލްސާއަށް ހުއްޓެވުނީ ތިރީ އެނދުގައި އޮތް ނޫރާލް ފެނިފައެވެ. ނޫރާލް އަކީ މަލްސާގެ ދޮންމަންމަގެ އަންހެން ދަރިފުޅެވެ. މަލްސާއާއި އެއް އުމުރެކެވެ. ބާވީސް އަހަރެވެ. މަލްސާއާއި ނޫރާލްއާ ދެމެދު އަބަދުވެސް ނުތަނަވަސްކަމެއް އޮވެއެވެ. ވާދާވެރިކަން އޮވެއެވެ. ދޮންމަންމައާއި ނޫރާލް އޭނަ ދެކެ ފެށުނީއްސުރެން ނަފުރަތުކުރާކަން އެއީ މަލްސާ އަބަދުވެސް ދަންނަ ހަޤީޤަތެކެވެ. ބަހާއި އަމަލުން ކޮންމެ ދުވަހަކުވެސް އެކަން ސާބިތުކޮށްދޭތީއެވެ. އެހުރިހާ ކަމަކާއެކުވެސް ނޫރާލްއާ މެދު ހިތްހަމަނުޖެހުމެއް މަލްސާ ނުބާއްވައެވެ. ހިނިތުންވުމަކާއެކު ކޮންމެ ދުވަހަކު މުހާތަބު ކުރަނީ އެއްވެސް މީހަކާ މެދު ހިތްބުރަކަމެއް ބާއްވަން ބޭނުންނުވާތީއެވެ. އެފަދަ އާދަތަކަކީ މީހާގެ ނަފުސު ހަލާކުކޮށްލާ ވިޔާނުދާ ކަންތައްތަކަށް ވާތީއެވެ. މީހާގެ ހިތާއި ސިކުނޑި ފަސާދަކޮށް ނަފުރަތާއި ރުޅިވެރިކަން އުފަންކުރުވާ ނުބައި އާދައަކަށް ވާތީއެވެ. ދިރިއުޅުމުގައި އެހުރިހާ ނުބައި އާދަތަކާ ދުރުވާން މަލްސާ އަބަދު ވެސް މަސައްކަތްކުރެއެވެ. މަންމަގެ ފަރާތުން މަލްސާއަށް ލިބިފައިވާ ރަގަޅު ތަރުބިއްޔަތުގެ ބޭނުން ހިފަން އޭނަ އަބަދުވެސް މަސައްކަތްކުރެއެވެ.\nދެޚިޔާލެއްގައި ހުރި މަލްސާ ފުންނޭވާއެއް ދޫކޮށްލުމަށްފަހު އޭނަގެ ފިޔަވަޅުތަކުގެ މިސްރާބު ބަދަލުކޮށްލީ އެނދާއި ދިމާއަށެވެ. އެނދުކައިރިއަށް ހުއްޓިލަމުން ނޫރާލްއަށް ގޮވަން މަލްސާ މަސައްކަތްކުރިއެވެ. ފަތިސް ނަމާދުގެ ވަގުތު ފަހަނައަޅައި ދާވާހަކަ ބުނަން އޭނަ ކުރިހާ މަސައްކަތެއް ދިޔައީ ފެނަށެވެ. ނޫރާލް ކަހާތަންހިރުވާވެސް ނުލިއެވެ. ނިދީގެ އާފިލުކަމުގެ ތެރެއަށް ގޮސް ހުސްވެފައެވެ. ދީނީކަންތަކާ ދުރުވުމުގެ ސަބަބުން ނޫރާލް ދުވަހަކު ވެސް ނަމާދެއް ނުކުރެއެވެ. ޤުރުއާނުން އަކުރެއްގެ މިންވަރު ވެސް ފަރިތަކަމާއެކު ކިޔަން ނޭގެއެވެ. ހެދުންއަޅަނީ ފަރަންޖީންގެ ވައްޓަފާޅިއަށެވެ. އެކަން ހުއްޓުވާނެ މީހަކު ނެތުން ވެގެން ދިޔައީ ހުޅަނގުގެ މީހުންގެ ދިރިއުޅުމުގެ ވައްޓަފާޅި ނަކަލުކުރަން ނޫރާލްއަށް ލިބުނު ރަނުގެ ފުރުސަތަކަށެވެ. އޭގެ އިތުރުން ތިމާގެ ނެތްފެންވަރުން މުއްސަނދިކަން ގިރިޓީކޮށް ދައްކަން އެހާމެ ފޯރި ހުރެއެވެ.\nކުރިއެރުމެއް ނުލިބޭނެކަން އެނގުމުން މަލްސާ ކޮޓަރިން ނިކުންނަން ހިނގައިގަތީ ތުންފަތް އަރިއަކަށް ދަމާލާފައެވެ. އިތުރަށް ގޮވަން ހަދައިފިނަމަ ނޫރާލް އޭނައާ ދިމާއަށް އަވަގުރާނަގޮވަންވެސް ފަހެއް ނުޖެހޭނެކަން އެނގޭތީ މަލްސާ އަމާންކަން ދިނީއެވެ.\nކޮޓަރިން ނިކުމެވުމާއެކު މަލްސާ އަވަސްވެގަތީ އޭނަގެ އެއްބަނޑުއެއްބަފާ ކޮއްކޮ ގިޔާންއަށް ގޮވުމަށެވެ. މަލްސާއާއި ގިޔާންއާ ދެމެދު ވަނީ ހަތަރު އަހަރުގެ ތަފާތެކެވެ. މަތީ ނާސާވީގެ ފަހު ސެމިސްޓާރގައި ކިޔަވަމުން އަންނައިރު ގިޔާންގެ ހިތްއަލިކަމުގެ ސަބަބުން ކިޔެވުމަށް ވަރަށް ވެސް މޮޅެވެ. ކޮންމެ ފަހަރަކުވެސް ރަންވަނަތައް ހާސިލު ކުރެއެވެ. މިހާރު އެއީ ސްކޫލުގެ ކެޕްޓަންވެސް މެއެވެ. ކޮއްކޮގެ ކާމިޔާބީތަކުގައި ހެޔޮ ހިތަކާއިގެން ބައިވެރިވާން ހުންނަ ހަމައެކަނި ބައިވެރިޔަކީ މަލްސާއެވެ. އިތުރު އެއްވެސް ބަޔަކަށް ގިޔާންގެ ކާމިޔާބީތަކުން އުފަލެއް ނުލިބެއެވެ. ދޮންމަންމަގެ ފަރާތުން ފެންނާނީ ހަސަދަވެރިކަމެވެ. ރުޅިވެރިކަމެވެ. ބައްޕަގެ ފަރާތުން ފެންނާނީ އަބަދުވެސް ފަރުވާކުޑަކަމެވެ. ވަޒީފާއާއި ޒިންމާތަކަށް ގޮސް ހުސްވެފައިވުމުން އަމިއްލަ ދަރިންނާމެދު ވަނީ އިހުމާލުވެވިފައެވެ.\nމަލްސާމެން އުޅޭ ތަނަކީ ދެކޮޓަރީގެ ކުޑަކުޑަ އެޕާރޓްމެންޓެކެވެ. ޖާގައިގެ ދަތިކަން އެހާމެ ބޮޑެވެ. ޢާއިލާގެ އެންމެނަށް ތަންކޮޅު ބަހާލި އިރު ގިޔާންއަށް ޖެހުނީ ގޭގައި ހުންނަ ކުޑަކުޑަ ގުދަންގަނޑެއްގައި ނިދާށެވެ. ކުޑަ ގޮދަޑިގަނޑަކާއި ސްޓޭންޑް ފަންކާއެއް ފިޔަވައި އިތުރުއެއްޗެއް ބަހައްޓާނެ ޖާގައެއް އެތާގައި ނޯވެއެވެ. ގިޔާންގެ އަންނައުނާއި އަދިވެސް އެހެނިހެން އެއްޗެހި ބަހައްޓަންޖެހެނީ މަލްސާމެންގެ ކޮޓަރީގައެވެ. އެކަމާއިވެސް ނޫރާލް ރުޅިއާދެއެވެ. މަލްސާއާއި ގިޔާން އެގެއަށް އައިފަހުން އޭނަގެ މިނިވަންކަމާއި ހިތްހަމަޖެހުން ގެއްލިފައިވާތީއެވެ. އޭނަ އެކަނި އުޅެމުން އައި ކޮޓަރި މަލްސާއާއި ހިއްސާކުރަން ޖެހިފައިވާތީއެވެ. އަލަމާރިން ބޮޑުބައެއް މަލްސާއާއި ގިޔާންގެ އަންނައުނުތަކަށް ހުސްކުރަން ޖެހިފައިވާތީއެވެ. މިހުރިހާ ނުރުހުންތެރިކަމެއް މަސްހުނިވެ ނޫރާލްގެ ހިތުގައި އޮންނަނީ އަބަދުމެ ރުޅިވެރިކަމެވެ. އެރުޅިވެރިކަމަށް އިތުރު ދަރުތަކެއް އަޅައި އަންދަން ހުންނަނީ ނޫރާލްގެ މަންމަ ޖަމީލާއެވެ. ޖަމީލާގެ ހިތުގައި އޭނަގެ ފިރިމީހާ ހުސޭންގެ ދަރިންނަށް އޮންނަނީ ވަރުގަދަ ދެކޮޅުވެރިކަމެކެވެ. މައްސަލަ އިތުރަށް ހޫނުވެފައިވީ މަލްސާމެންގެ މަންމަގެ މަރަށްފަހު، ޖަމީލާގެ ދެކޮޅުވެރިކަމާއެކުގައި ވެސް އެދެބެއިން ހުސޭނުގެ ހިޔާވެހިކަމުގެ ދަށަށް ގެނައުމުންނެވެ.\nގިޔާންގެ ކޮޓަރީގައި މަލްސާ ދެތިން ފަހަރަކު ޓަކިދިނެވެ. ނަމަވެސް ޖަވާބެއް ނުލިބުނެވެ. އޭނަ ގިޔާންއަށް ގޮވާލަމުން ދޮރުގެ ތަޅުގައި ހިފާލިއެވެ. ތަޅުނުލާ ހުރުމުން ދޮރު ހުޅުވިގެން ދިޔައެވެ.\nކޮޓަރި އޮތީ ހުސްކޮށެވެ. ހޮޅިބުރި ދިއްލާފައިވާއިރު ސްކޫލުގެ އިމްތިހާނަށް ދަސްކުރަން އުޅުނު ފޮތްތައް ގޮދަޑިމަތީގައި ވިއެވެ. ކޮޓަރިއަށް އަވަސް ނަޒަރެއް ދިން މަލްސާއަށް ގިޔާން މިސްކިތަށް ދިޔައީކަން އެނގުމުން އޭނަގެ ތުންފަތަށް ހިނިތުންވުމެއް ވެރިވެގެން ދިޔައެވެ. ކޮޓަރީގެ ދޮރު ލައްޕާލަމުން މަލްސާ ދެން މިސްރާބުޖެހީ ބެދިގެއާއި ދިމާއަށެވެ. ގިޔާން ނަމާދުން ފައިބައިގެން އަންނަންވާ އިރަށް ކޮފީއެއް ތައްޔާރުކޮށްލާށެވެ. މޫސުމީ މާހައުލާއި ވެސް އެކަން ގުޅޭތީއެވެ.\nބަދިގެއަށް މަލްސާ ވަންއިރު ބޭނުންކޮށްފައި ހުރި ތެއްޔާއި ތަށިތައް އޮތީ ސިންކުގެ ތެރެއަށް އަޅާފައެވެ. ކާމޭޒުމަތި ވެސް ސާފުކޮށްފައި ނެތެވެ. އެއީ ދޮންމަންމަގެ އަބަދުވެސް އާދައެވެ. އަތުންފައިން ދުވަހަކު މަސައްތަކެއް ނުކުރާނެއެވެ. ގޭގެ ހުރިހާ މަސައްކަތެއް ކުރަން ޖެހެނީ މަލްސާ އަށެވެ. އެކަމާމެދު ހިތުގައި ބައެއްފަހަރު ފޫހިކަން އުފެދި ނުރުހުނުކަމުގައި ވިޔަސް މަލްސާއަށް ގޭތެރޭގެ ޒިންމާތަކަށް މޫނު އަނބުރާލެވޭކަށް ނޯވެއެވެ. މަސައްކަތް ނުކޮށްފިނަމަ ގޭތެރެ އޮންނާނީ ކުނިގޮނޑަކަށް ވެފައެވެ. ރޯފިލުވައިގެން އަނގަޔަށް ލާނެ ކާއެއްޗެއް ނުލިބޭނެއެވެ.\nމަލްސާ ފުރަތަމަ ވެސް ކޮފީ ތައްޔާރުކޮށްލިއެވެ. އެއަށްފަހު ސިންކުގައި ހުރި ތެލިތަށި ދޮންނަން ސިންކާއި ކައިރިވެލިއެވެ. އެމަސައްކަތުގައި އަވަދިނެތި އުޅެނިކޮށް ގޭގެ މަރިދޮރުހުޅުވާލެވުނު އަޑަށް ފަސްއެނބުރި ބަލާލެވުނެވެ.\nބަދިގެއާއި ކާގޭގެ އިތުރުން ބޮޑުކޮޓަރި ވެސް އޮންނަނީ އިސްފަސްވެފައެވެ. އެހެންވުމުން ފަސްއެނބުރި ބަލާލުމާއެކު އެތެރެއަށް ވަން ގިޔާންއާއި މަލްސާގެ ނަޒަރު ބައްދަލުވިއެވެ. އެތެރެއަށް ވަން ގިޔާން އޭނަގެ އަތުގައި އޮތް ކުޑަ ދޮރުކައިރީ ހުރި ބިތްގަނޑުކައިރީ ބެހެއްޓިއެވެ. އޭނަގެ ސަމާލުކަން މަލްސާ ކުރަމުން ދިޔަ މަސައްކަތަށް ހުއްޓުމާއެކު ނުރުހުންތެރިކަން ފެނުނެވެ.\n''ގުޑް މޯރނިންގް، ޓެސްޓްގެ ކަންތައް ކިހިނެއްތަ ދަނީ... ދޮންތަ މިހުރީ ގިޔާ އަންނަންވާއިރަށް ކޮފީ ތައްޔާރުކޮށްގެން... އަވަހަށް އިށީދޭ، ޓެސްޓަށް ދަސްކުރަމުން ދާއިރު އުނދަގޫ އެއްޗެއް ވާނަމަ ދޮންތަ ކައިރީ އަހާތި...'' ގިޔާންގެ ދެލޮލުގައިވި ނުރުހުންތެރިކަން ފާހަގަވިކަމުގައި ވިޔަސް މަލްސާ ހިނިތުންވުމަކާއެކު ވާހަކަދެއްކިއެވެ. އަދި އިސްކުރަށް ދޫކޮށްލަމުން އަތުގައި ހުރި ސައިބޯނީގެ އަސަރު ފިލުވާލަމުން ކާމޭޒުމަތީ އަތުރާފައި ހުރި ދެކޮފީ މަގަށް އިޝާރާތްކޮށްލިއެވެ. އެއަށްފަހު ކާމޭޒު ކައިރިއަށް ދިޔައެވެ.\nކޮފީގެ މީރުވަހުން މުޅިތަން އެއްވަސްކޮށްލާފައިވިއެވެ.\n''ދޮންތަ ކީއްވެތަ އެމީހުން ކުރަން ޖެހޭ މަސައްކަތްތައް ތިކުރަނީ؟، ދޮންތަ ތީ މިގޭގެ ނޯކަރެއް ނޫނޭ!... އެމީހުން ބޭނުންހާ ޗަރުކޭހެއް ކުޅުމުގެ ފުރުސަތު ދީގެން ނުވާނެ، ދޮންތަ ވެސް އެއްޗެކޭ ނުބުނަތީ އެވައްތަރަށް އުޅެން ކެރެނީ!...'' މަލްސާ ކައިރިއަށް އައިސް ހުއްޓުނު ގިޔާން އޭނަގެ ނުރުހުންތެރިކަން ފާޅުކުރިއެވެ. މަލްސާއަށް ވުރެން ގިޔާން އިސްކޮޅުން ދިގުވެފައި ހަށިގަނޑުން ވަރުގަދަވުމުގެ އިތުރުން މޫނުމަތިން ހަރުވައްތަރު ޖަހާތީ ފެންނަ ބަޔަކަށް ހީވާނީ ގިޔާން އެއީ މަލްސާގެ ބޭބެ ހެންނެވެ. ގިނަ ބަޔަކަށް އެކުށްހީ އަރާފައިވެސް ވެއެވެ.\n''މައި ސްވީޓް ލިޓްލް ބްރަދާރ... ދޮންތަ މިކަންތައް ނުކުރާނަމަ ވާނެ ގޮތްވެސް އިނގޭ ދޯ... އޭރުން މިގެއަށް ހީވާނީ ޒަލްޒަލާއެއް އައިސްގެން އުޅޭހެން...'' ހިނިތުންވުމަކާއެކު ގިޔާންއަށް އާދައިގެ މަތިން ވިސްނައިދޭން މަލްސާ މަސައްކަތްކުރިއެވެ.\n''ވަރިހަމަ!، ދޮންތަ ނުޖެހޭނެ އެމީހުނަށް ގުލާމީކޮށްދޭކަށް، ކުރިން ފަހަރު ހަޅޭއްލަވާލީމަ ތިއްބެއްނު މައިތިރިވެފަ، މިފަހަރު ވެސް އެހެން ހަދާނަން، ދޮންތަ ވެސް އެއްޗެއް ނުބުނާތީ ދޮންތަގެ ބޮލަށް ހުރިހާ އެއްޗެއް ޖަހަނީ... އެކަހަލަ ޒީލަގަދަ މީހުންނާ މުހާތަބުކުރެވޭނީ އެމީހުންގެ ބަހުރުވައިން، ދޮންތަގެ ހިތްހެޔޮކަމުގެ ބަހުރުވަ އެމީހުނަށް ދޭހައެއް ނުވާނެ...'' ކާމޭޒުދޮށުން ގޮނޑިއެއްގައި އިށީންނަމުން ގިޔާން ވާހަކަދެއްކިއެވެ. އޭނަގެ އަޑުން އެކަނިވެސް ޖަމީލާއާއި ނޫރާލްއަށް އެހިތުގައިވާ ރުޅިވެރިކަން ހާމަކޮށްދެއެވެ.\nގިޔާންއާއި މަލްސާއަކީ ތަފާތު ދެމިޒާޖެއްގެ ޒުވާނުންނެވެ. ހިތްހެޔޮމަކާއި ހިތްތިރިކަން މަލްސާއަށް ލިބިފައިވާއިރު ގިޔާންއަކީ ދިމާ އޭގެ އިދިކޮޅެވެ. ރުޅިވެރިކަމާއި ޖެހިލުން ކުޑަކަން ގިޔާންއަށް ލިބިފައި ވެއެވެ. ބުނަން ޖެހޭ ކޮންމެ އެއްޗެއްވެސް ޖެހިލުމެއް ނެތި ބުނެފާނެއެވެ. މަލްސާއާއި ދިމާކޮށްލަން ޖަމީލާއަށް ކެރުނުކަމުގައި ވިޔަސް ގިޔާންއާއި ދިމާއަށް އެއްޗެއް ބުނެލަން ޖަމީލާ ޖެހިލުންވަނީ އެހެންވެެއެވެ. ގިޔާންގެ ރުޅިވެރިކަން ފެނި އޭނަ ބިރުގަންނާތީއެވެ. ދުވަސްކޮޅަކަށް މީހާ މައިތިރިވަނީވެސް އެހެންވެއެވެ. ނަމަވެސް ޖަމީލާގެ ޒީލަގަދަކަމާއެކު އަނެއްކާވެސް މޭފުއްޕާލާފައި ފައިމައްޗަށް ކޮޅަށް ތެދުވަން މަސައްކަތްކުރެއެވެ.\n''ދޮންތަ ކީއްވެތަ ހިތްހެޔޮވެގެން ތިއުޅެނީ؟، އެޖަމީލާއާއި ހުސޭނުގެ ސަބަބުން މަންމައަށް ލިބުނު ހިތްދަތިކަން ދުވަހަކުވެސް އަހަރެން ހަނދާނެއް ނުނެތޭނެ، އެމީހުން އުފަލުގައި އުޅުނުއިރު އަހަރުމެން އުޅުނީ ކޮން ހާލެއްގައި؟، އެހުސޭނަށް މިއަދު އަހަރުމެން ފެނުނަސް މިހުރިހާ ދުވަހު އޭނަ އުޅުނީ ކޮންތާކު؟... ޖަމީލާއާއެކު އުފަލުގައި އޭނަ އުޅުނީ، އަހަރުމެން މަތިން އޭނަ އެންމެ ފަހަރުވެސް ހަނދާނެއް ނުކުރި... މަންމަ މަރުވެގެން ދިޔައީވެސް އޭނައާ ހެދި، އެވަރުންވެސް ދޮންތަ ތިހުންނަނީ އެމީހުންނަށް ގުލާމީ ކޮށްދޭން...'' ގިޔާން ވާހަކަދެއްކިއެވެ. ހުސޭންއާއި މުހާތަބުކުރާއިރު ގިޔާން އަބަދުވެސް ބޭނުންކުރަނީ ނަމެވެ. އޭނަގެ ނަޒަރުގައި އޭނަގެ ބައްޕަ ވަނީ މަރުވެފައެވެ. މަންމަ ވަރިކުރުމަށްފަހު ޖަމީލާއާއި ކައިވެނިކޮށް މަންމަ ނިކަމެތިކޮށްލި ހިސާބުން ފެށިގެން ބައްޕަ ކިޔުމުގެ ހައްޤެއް ހުސޭނަށް ލިބިގެން ނުވެއެވެ. މަލްސާ އެތައްފަހަރަކު ވާހަކަދައްކައިގެން ވެސް ގިޔާންގެ އެވިސްނުމެއް ބަދަލެއް ނުކުރެވުނެވެ. މަލްސާގެ ހިތުގައި ވެސް ހުސޭނާ މެދު ޝަކުވާތައް ވެއެވެ. ނަމަވެސް މަންމަގެ ނަސޭހަތުގައި ހިފައި ބައްޕައަށް ލިބެންޖެހޭ ޤަދަރު އޭނަ ކުޑައެއް ނުކުރެއެވެ. އެހެނަސް، އޭނަގެ ވިސްނުން ގިޔާންއާއި ވަރަށްވެސް ތަފާތެވެ.\n''ހެހެހެ، ދޮންތަގެ ހިމާޔަތުގަ ގިޔާ އަބަދުވެސް ހުންނާނެއެއްނު...'' ގިޔާންގެ އިސްތަށިގަނޑު ހާވާލަމުން މަލްސާ ވާހަކަދެއްކިއެވެ. މަލްސާގެ އެހަރަކާތާ މެދު ގިޔާން ގަޔާނުވިއެވެ. ކޮފީ މަގު ތުންފަތާއި ވަކިކޮށްލަމުން އޭނަ ނިކަން އަވަހަށް އިސްތަށިގަނޑު ރީތިކޮށްލިއެވެ. އަދި ލޯހަނިކޮށްލަމުން މަލްސާއަށް ބަލާލިއެވެ. މަންޒަރު ބަލަން ހުރި މަލްސާގެ ގާތަށް ހިނިއައެވެ.\n''ސީރިޔަސް ވާހަކައެކޭ މިބުނީ...'' ގިޔާން ބުންޏެވެ.\n''އާނއެކޭ، ދޮންތައަށް އަޑުއިވިއްޖެޔޭ، ދެން އަވަހަށް ދޭ ޓެސްޓަށް ދަސްކުރަން، ނޭގޭ އެއްޗެއް އޮތްނަމަ ދޮންތަ ގާތު އަހާތި...'' މަލްސާވެސް ގިޔާންއާއެކު ކޮފީގައި ބައިވެރިވިއެވެ. ކޮފީގެ ރާހަތު ހަށިގަނޑަށް ލިބުމާއެކު މަލްސާގެ ދުވަސް އުޖާލާވިކަހަލަ އިހުސާސެއް ކުރެވުނެވެ. ކޮފީބޮއެ ނިމުމާއެކު ހުސްވެފައި ހުރި މަގުތައް ގެންގޮސް ސިންކަށް ލިއެވެ.\n''ދޮންތައަށް ވުރެން އަހަރެން މޮޅޭ، އެހެން ވީމަ އަހާކަށް ނުޖެހޭނެ، އެހެން ނޫނަސް ދޮންތަ މުސްކުޅި ވާތީ އެހާ ރަގަޅަކަށް ނުވެސް ވިސްނޭނެ...'' ކޮޓަރިއަށް ދާން މިސްރާބު ޖެހި ގިޔާން ސަމާސަ ރާގަކަށް ބުނެލިއެވެ. އެއާއެކު ގިޔާންގެ ގައިގައި ބޮނޑިއެއް އަޅަން މަލްސާ ދުއްވައިގަތެވެ. މަލްސާގެ އަތުން ރެކިގަންނަމުން ގޮސް ގިޔާން އޭނަގެ ކޮޓަރިއަށް ވަނެވެ. އެދިމާއަށް ބަލަން ހުރި މަލްސާގެ ތުންފަތުގައި ފުން ހިނިތުންވުމެއް ވިއެވެ.\nބަދިގެ ތަރުތީބުކޮށްލުމަށް ފަހު މަލްސާ ބެލްކަނިއަށް ނިކުމެލީ ހެނދުނުގެ ނާޝްތާ ތައްޔާރުކުރަން ވަގުތު އޮތުމާއެކު ދުވަހުގެ ޒިންމާތަކުން ކުޑަ ބްރޭކެއް ނަގާލުމަށެވެ. އޭރު ހިމަ ފޮދު ވާރޭގެ ކަނިތައް ޖަހަމުން ދިޔައެވެ. ބެލްކަނީގައި ހުރި ޓުކުރިތަކުގައި ހުރި ގަސްތަކުގައި ފޮޅިފައިވާ މާމެލާމެއްޔާއި ފަތްތަކުގައި ވެހެމުން ދިޔަ ވާރޭގެ ސަބަބުން ޝަބުނަމު ތިކިތައް ހަރުލާފައިވިއެވެ. ފަޒާގައި ރަސްކަންކުރަމުން އައި ތެތްފިނިކަން ހަށިގަނޑުގައި ބީހިލުމާއެކު ހީކެރުވައިގަންނަ ގޮތް ވިއެވެ. ހަށިގަނޑުގެ ލޯލިތައް ވެސް ކޮޅަށް ޖެހުނުކަން އިހުސާސް ކުރެވުނެވެ. ނަމަވެސް އެތެރެއަށް ވަނުމުގެ ވިސްނުމެއް މަލްސާގެ ނެތެވެ. ވާރޭ ވެހޭ ދުވަސްތަކަކީ އޭނަ އެންމެ ގަޔާވާ ދުވަސްތަކެވެ. އެންމެ އުފާވާ ދުވަސްތައް ވެސް މެއެވެ. ހަށިފުރާ ނޭވާއެއް ދޫކޮށްލެވުނެވެ.\nބެލްކަނީގެ ވަށާ ފާރު ކައިރިއަށް ހުއްޓުނު މަލްސާ އޭނަގެ އަތްތިލަ ވާރޭގެ ތެރެއަށް ދިއްކޮށްލުމާއެކު އަތްތިލައިގައި ހިމަފޮދު ވާރޭގެ ތިކިތައް ބޮސްދިނެވެ. އެއާއެކު މަލްސާގެ ތުންފަތުގައި މައުނަވީ ހިނިތުންވުމެއް ދުވެލިއެވެ. އެހިނިތުންވުން މަލްސާގެ ލޮލާހަމައަށް ފޯރައެވެ. އޭގެ ސަބަބުން މަލްސާގެ ރީތިކަން އިތުރުކުރުވައެވެ.\nމާހައުލުގައި ވީ ހަމަހިމޭންކަމާއި ގޭތެރޭގައި ރަސްކަންކުރަމުން އައި އަމާންކަމުން މަލްސާގެ ހިތަށް ފިނިކަމެއް ގެނެސްދީފައިވިއެވެ. ގިނައިރު ވަންދެން އެނަސީބު އޭނައަށް ނުލިބޭނެކަން އެނގޭތީ މަލްސާ ބޭނުންވީ އެވަގުތުކޮޅުގެ ބޭނުން ހިފާށެވެ. އަރައިގެން އަންނަ އިރާއެކު މާލެ ހަލަބޮލިވެގެން އަންނަ އުސޫލުން ގޭތެރެވެސް ހަލަބޮލިވެގެން ދާނެއެވެ. ދޮންމަންމަގެ ޒީލަގަދަކަމާއި ރުންކުރު މިޒާޖުން އިސާހިތަކު ގޭތެރޭގެ ހަމަޖެހުން ގެެއްލި މާހައުލު ޚަރާބުވެގެންދާނެއެވެ.\nހެނދުނުގެ ނާޝްތާ ތައްޔާރުކުރުމާއިގެން މަސްއޫލުވެފައި ވަނިކޮށް ބަދިގެތެރެއަށް ޖަމީލާ ވަނެވެ. އޭނަ އެނދުން ހިއްލާލީ ވެސް ހަތެއްޖަހައި ބޮޑުވި ފަހުންނެވެ. ބަދިގެ ތެރެއަށް އޭނަ ހިންގާލި ނަޒަރަށްފަހު މުޅިތަން ތަރުތީބުކޮށްފައި އޮތް މަންޒަރު ފެނުމުން މޫނަށް ވައްތަރެއް ޖައްސާލިއެވެ. މަލްސާ ކުރާ މަސައްކަތްތަކަކީ ޖަމީލާ ބަލައިގަންނަ ކަންތައްތަކެއް ނޫނެވެ.\n''ކަލެއަށް ގަޑިން ވާ އިރެއް އެބަ އިނގޭތަ؟... ފަތިހު ނިދަން ނޯވެ ތެދުވެގެން ހެނދުނުގެ ނާސްތާ އަވަހަށް ތައްޔާރުކުރިއްޔާ ކަލޭ ގައިން ތަންގަނޑެއް އުނިވަނީތަ؟...'' މަލްސާއަށް އެހީވުމުުގެ ވިސްނުމެއް ޖަމީލާގެ ނެތެވެ. އޭނަ ކުދިކިޔަމުން ގޮސް ކާމޭޒުދޮށުން ގޮނޑިއެއް ދަމާލަމުން އޭގައި އިށީނީ އިއްޒަތްތެރިއެއް ފަދައިންނެވެ. އޭނަ ގޮނޑީގައި އިދެގެން މަލްސާ ކުރަމުން ދިޔަ މަސައްކަތަށް ފާޑުކިޔަން ފެށިއެވެ. މަލްސާ އެކަމަށް ފަރުވާލެއް ނުބެހެއްޓިއެވެ. އަތްމަތި އަވަސްކޮށްލީ ގިޔާން ސްކޫލަށް ދާންވާއިރަށް ނާސްތާ ތައްޔާރުކޮށް ނިންމާލާށެވެ. ރޮށިދަމައި ފިހެމުން އުނދުނަށް އުދާފައި ހުރި ރިހަ ތެލިއަށްވެސް ސަމާލުވަމުން ދިޔައެވެ.\n''ތިހެން ކިޔާ މީހާ ރަގަޅު ވާނެހެން އަހަންނަށް ހީވާނީ ނިދަން ނޯވެ ނާސްތާ ތައްޔާރުކުރަން ތެދުވުނިއްޔާ، އަނގަ ހުޅުވާއިރު ލަދެއް ވެސް ނުގަނޭ ދޯ، ލަދުހަޔާތް ހުރި މީހަކު ނަމަ ދޮންތަ ކައްކާ އެއްޗެއް ކާންވެސް ނުކެރޭނެ...'' ޖަމީލާ ސިއްސައިގެން ދިޔައީ ފުރަގަހުން އިވުނު ގިޔާންގެ އަޑަށެވެ. އެއާއެކު ޖެހިލުންވުން އޭނަގެ މޫނުމަތިން ފެނުނެވެ. ގިޔާން އުމުރުން ކިތަންމެ ހަގު ކަމުގައި ވިޔަސް އެރުޅިވެރި މިޒާޖު ފެނި ޖަމީލާ ގަންނަނީ އަމަށަކު ބިރެއް ނޫނެވެ.\n''އަތުވެއްޖެ ދޯ... ކަލޭ ޓެސްޓަށް ދާކަށް ނުޖެހޭތަ؟، ބޭކާރު ގޮތުގައި ލާރި ދުއްވަން ހުރި ބޮލެއް ކަލެއަކީ ވެސް...'' ޖަމީލާ ތުން އަނބުރާލިއެވެ.\n''ގިޔާ، އިށީދޭ، މި ނިމުނީ އިނގޭ...'' ފަހުން ދަމާލި ރޮށި ދޮންކުރެވިފައިވި ތަވާގެ މަތީގައި ބާއްވަމުން މަލްސާ ބުނެލިއެވެ. ދެބެއިން ވެސް އެތާގައި ޖަމީލާ އިންކަމަކަށް ނުހެދިއެވެ. އެކަމާ ޖަމީލާ ރުޅިގަދަ ވިއެވެ.\n''އަހަންނަށް އެނގޭ ގޮތުގައި އަހަރެންގެ ކިޔެވުމަކަށް ހުސޭނު އަދި ޖަމީލާ ވެސް ޚަރަދުކުރާކަށް ނުޖެހޭ، ސަރުކާރުން ލިބިފަ އޮތް ސްކޮލަޝިޕެއްގެ ދަށުން އަހަރެން މި ކިޔަވަނީ، ފަހަރެއްގައި ނޫރާލްއާއި އަހަރެން އޮޅުވާލެވުނީ ތޯއްޗެއް؟، އޭނަ އެއްނު އެންމެފަހުން ކޯހުން ފާސްނުވެގެން ޔުނިވާރސިޓީން ކަނޑާލީވެސް، ބޭކާރު ގޮތުގައި ލާރި ދުއްވަން ހުރި ބޮލަކީ އޭނަ އެއްނު!، އަނެއްކާ އެކަން ހަނދާން ނެތުނީތަ؟، މި އިމާރާތުގެ އެންމެން ވެސް ނިކަން ހޫނުކޮށް ދެއްކި ވާހަކައެއްނު އެއީ......'' ކާމޭޒު ދޮށުގައި އިށީން ގިޔާންގެ އަޑުގައި ވަނީ މަލާމާތެވެ. އެއާއެކު ޖަމީލާ ހީވީ ފަޅައިގެންދާން ކައިރިވެފައި ހުރި އަލިފާން ފަރުބަދައެއް ހެންނެވެ. އޭނަ ގިޔާންއާއި ދިމާއަށް ލޯއަޅާލިއެވެ. ނޫރާލްއަށް ގިޔާންގެ ދުލުން އަމާޒުވި މަލާމާތުގެ ބަސްތައް ޖަމީލާއަށް ހަޖަމެއް ނުކުރެވުނެވެ.\n''ގިޔާ...'' ރިހަ ބޯތަށި ގެނެސް މޭޒުމަތީގައި ބެހެއްޓި މަލްސާ، ގިޔާންއަށް ގޮވާލިއެވެ. ދޮންމަންމައާއި ޒުވާބުނުކުރަން ކުރި އިޝާރާތެކެވެ.\n''ހުވާ މިބުނީ ކަލޭ ވަރުގެ ލަދުހަޔާތެއް ނެތް ފިރިހެންދަރިއަކު މި އުޑުދަށުން މަ ނުދެކެން، އަމިއްލަ ބައްޕައަށް ވެސް ޤަދަރުކުރުމެއް ނެތް، ކަލޭ ނުރުހުނަސް މަށަކީ ޝައުރީ ގޮތުން ކަލޭގެ މަންމަ، ކަލޭ ޖެހޭނެ މަށަށް ޤަދަރުކުރަން...'' ޖަމީލާ ހަޅޭއްލަވައިގަތެވެ.\n''ޤަދަރުކުރަންޖެހޭ މީހެއް ނަމަ ޤަދަރު ކުރާނަން، ކަލޭތީ މިގޭ ދޮރުމަތީ އެއޮތް ފައިފުހިގަނޑަށް ލިބެން ޖެހޭ ޤަދަރުވެސް ލިބެންޖެހޭ މީހެއް ނޫން!...'' ގިޔާން ރައްދުދިނެވެ. އެއާއެކު ޖަމީލާގެ އަނގަ ސަކަރާތް ވިއެވެ. ދުލުން ބަސް ހުސްވިއެވެ. ލަދުވެސް ގަތެވެ.\n''ގިޔާން!...'' ސުފުރާމަތި ތައްޔާރުކުރަމުން ދިޔަ މަލްސާއަށް ގޮވާލެވުނެވެ. އެހާ ހެނދުނު ގަޑިއެއްގައި ދޮންމަންމަގެ ހަޅޭކާ ކުރިމަތިލާން މަލްސާ ބޭނުމެއް ނުވިއެވެ. އެހައިޖާންގަނޑެއްގެ ތެރޭގައި ވަނިކޮށް އޮފީހަށް ދާން ތައްޔާރުވެގެން އައި ހުސޭން ބަދިގެއަށް ވަނެވެ.\nހުސޭން ފެންނައިރަށް ޖަމީލާ އޭނަގެ ލޮލަށް ކަރުނަ ގެނައެވެ. ހުސޭންގެ ނަޒަރުގައި މަލްސާއާއި ގިޔާން ކުށްވެރިކުރަން މަސައްކަތްކުރިއެވެ. އެއީ ޖަމީލާގެ އަބަދުމެ އާދެއެވެ. އޭނަގެ މަކަރުވެރިކަމުން އަބަދުވެސް ހުސޭނުގެ ވިސްނުމާއި ކުޅެލުމުގައި ކާމިޔާބު ހޯދައެވެ. ގިނަ ފަހަރަށް ހުސޭނަށްވެސް ފެންނަނީ ޖަމީލާ ދައްކާ މަންޒަރުތަކެވެ. ޤަބޫލުކުރެވެނީ ޖަމީލާގެ ވާހަކަތަކެވެ. ދަރިންނަށް އިތުބާރެއް ނުކުރެވެއެވެ. އޭގެ ސަބަބުން ގިޔާންގެ ހިތުގައި ހުސޭންއާ މެދު އިތުރަށް ނުރުހުންތެރިކަން އުފެދެއެވެ.\n''ކިތައް ފަހަރު ބުނާނީ އަދަބުކުޑަކޮށް މަންމައާ ވާހަކަ ނުދައްކާށޭ!...'' ޖަމީލާގެ ވާހައކަަށް އިތުބާރުކުރި ހުސޭންގެ ހިތްހަމަނުޖެހުން އަމާޒުވީ ގިޔާން އަށެވެ.\n''އެއީ އަހަރެންގެ...'' ގިޔާންއަށް އޭނަގެ ޖުމްލަ ފުރިހަމަ ނުކުރެވުނީ ގިޔާން ގާތަށް އައިސް ހުއްޓުނު މަލްސާ، ގިޔާންގެ އަތުގައި ހިފަމުން އެކަން މަނާ ކުރުމުންނެވެ. ރުޅިވެރިކަމާއެކު ވެސް ގިޔާންްއަށް ޖެހުނީ އޭނަ ބުނަން އުޅުނު ބަސްތައް ދިރުވާލާށެވެ. ނާސްތާކުރާ ހިތްވެސް ނެތުމުން އޭނަ ކާމޭޒު ދޫކޮށް ދާން އުޅުނެވެ. އެހެނަސް ގިޔާންއަށް އެފުރުސަތެއް މަލްސާ ނުދިނެވެ.\n''ނާސްތާކޮށްގެން ދިޔައީމަ ޓެސްޓްގައި ރަގަޅު ނަތީޖާއެއް ނެރެވޭނީ، އަނެއްކާ މީ އެންމެ ފަހު އިމްތިހާނުގެ ދުވަސްވަރެއްނު... ސިއްހަތަށް ފަރުވާ ބަހައްޓަން ޖެހޭނެ...'' މަލްސާ ބުނެލިއެވެ. އޭނަގެ އަދުގައި ވަނީ އާދެހެވެ.\nޖަމީލާގެ ހިތަށް ވެރިވި ފޫއްސެއްގެ ބޮޑުކަމުން ލޯއަޅާލިއެވެ. މަލްސާއާއި ގިޔާންއަށް ދިރިއުޅުމުގެ މައިދާނުގައި އެއްވެސް ކާމިޔާބީއެއް ލިބެން އޭނަގެ ހިތެއް ނޭދެއެވެ. ހުރިހާ މޮޅެއް ލިބެން އޭނަ ބޭނުންވަނީ ނޫރާލް އަށެވެ. އެހެނަސް ނޫރާރް ބާކީވެ މަލްސާއާއި ގިޔާން ކުރިއަރަމުންދާ މަންޒަރު ފެނި އޭނަގެ ލަގޮނޑިއަށް ނިކަން އަސަރުކުރެއެވެ.\n''މިއަދު ރައްޓެހިންނާއެކު ރެސްޓޯރެންޓަށް ދާން ފަންސާސް ރުފިޔާ ލިބިދާނެތަ؟...'' ގިޔާން ބުނެލިއެވެ. ހުސޭން ގާތު ކަންކަމުގައި ބުނުމަކީ ގިޔާން ކޮށްއުޅޭކަމެއް ނޫނެވެ. ލަރީގެ ކަމަކު އެދެން ޖެހުމުން ވެސް ގިޔާން އިނީ އުނދަގޫވެފައެވެ. އިތުރު އެއްވެސް ގޮތެއް އޮތްނަމަ އޭނަ ހުސޭން ގާތުން ކަމަކު ނޭދުނީހެވެ. މީގެކުރިން ދޮންތަ ވަޒީފާއަށް ދިޔަ އިރު އޭނަގެ ކަންތައްތަކަށް ދޮންތަ ފައިސާ ދޭނެއެވެ. ނަމަވެސް ދާދި ފަހުން ދޮންތަ ވަޒީފާއިން ވަކިވުމުން ދޮންތަ ގާތު އަހަން ގިޔާން ބޭނުމެއް ނުވިއެވެ. ދޮންތަ އަތުގައި އެއްޗެއް ނޯންނާނެތީއެވެ.\n''މީ މަހުގެ ފަހުކޮޅު، ރަގަޅަށް އެނގޭނެ އަތަކު ލާރި ނުހުންނާނެކަން، ތި ރައްޓެހިންނާއެކު ތަންތަނަށް ނުގޮސް އިމްތިހާނު ނިންމާފަ ގެއަށް އާދޭ...'' ހުސޭންގެ އަޑުގައިވީ ނުރުހުމެވެ. އެއާއެކު ގިޔާން ކޮޅަށް ތެދުވީ އިތުރަށް އެތާގައި މަޑުކުރަން ބޭނުންނުވާތީއެވެ. އޭނަ ފޮތްދަބަސް ބަލާ ކޮޓަރިއަށް ހިނގައިގަތީ ހިތްހަމަނުޖެހުމާއެކުގައެވެ. އެއީ އަބަދުގެވެސް އާދައެކެވެ. ގިޔާންއާއި މަލްސާ ކަމަކު އެދެފިނަމަ އެކަންތައް ހުސޭނަށް އޮންނާނީ ބޮޑުކަމަކަށް ވެފައެވެ. ނަމަވެސް ނޫރާލް ކަމަކު އެދެފިނަމަ ވަަގުތުން އެކަމެއް ކޮށްދޭނެއެވެ. ޖަމީލާގެ ނުފޫޒުގެ ސަބަބުން އަމިއްލަ ދަރީންނަށްވުރެން ބޮޑަށް ހުސޭނަށް އިސްކަން ދެވެނީ ދޮންދަރިއަށެވެ.\n''ގިޔާ...'' ގިޔާންގެ ފަހަތުން މަލްސާ ހިނގައިގަތެވެ. އެވަގުތު ދޮންމަންމަގެ ތުންފަތުގައި ދުވެލި މަކަރުވެރި ހިނިތުންވުން މަލްސާއަށް ފާހަގަކުރެވުނެވެ. މަލްެސާއަށް އޭނަގެ ބައްޕައާ ދިމާއަށް ބަލާލީ ޝަކުވާގެ ނަޒަރަކުންނެވެ.\n''އަން މިއޮތީ ސަތޭކަ ރުފިޔާ، ގިޔާ ބޭނުންކަމެއް ކޮށްލާ...'' ގިޔާންގެ ކޮޓަރިއަށް ދިއުމުގެ ކުރިން މަލްސާ ވަނީ އޭނަގެ ކޮޓަރިއަށެވެ. އެއަށްފަހު އަތްދަބަސް ހާމާލަމުން އޭގައި އޮތް ހަމައެކަނި ފައިސާގެ ނޫޓު ހިފައިގެން ނިކުމެވުނީ ގިޔާންގެ ކުރިމައްޗަށެވެ. އެވަގުތު ދެބެއިންގެ ސަމާލުކަން އަތުލައިގަތީ ދޮންމަންމަ ބުނި ޖުމްލައިންނެވެ.\n''ނޫރާލް ރޭގަ ފައްސޭތަ ރުފިޔާއަށް އެދިގެން އައީމަ ހުސޭންގެ ވޮލެޓުގައި އޮތް އެއްހާސް ރުފިޔާގެ ތެރޭން އަހަރެން ފައްސަތޭކަ ރުފިޔާ ނަގައިފިން...'' ޖަމީލާ ބުންޏެވެ.\n''އެންމެ ރަގަޅު... އެހެންނޫނަސް މާދަމާ ހިސާބު މުސާރަ ޖަމާވާނެ...'' ރައްދުގައި ހުސޭނު ބުނެލިއެވެ.\nގިޔާންއަށް ބަލާލެވުނީ މަލްސާގެ މޫނަށެވެ. ބައްޕަ އަމަލުކުރި ގޮތުން މަލްސާ ހުރީ ދެރަވެފައެވެ. ހަމައެއާއެކު ހިތްހަމަވެސް ނުޖެހިފައެވެ. ފައިސާ ހުއްޓައި ގިޔާންއަށް ދޭން ދެކޮޅު ހެދުމުންނެވެ.\nމަލްސާ ދިއްކޮށްލި ފައިސާގައި ހިފުމުގެ ބަދަލުގައި ގިޔާން ދިގު ފިޔަވަޅުތައް އަޅަމުން ހިނގައިގަތީ ގެއިން ނިކުތުމަށެވެ. އޭނަގެ ފަހަތުން މަލްސާ ވެސް މައިދޮރުން ނިކުތެވެ.\nބަދިގޭގައި ތިބި ޖަމީލާއާއި ހުސޭން ވާނުވާ ނޭގިފައި ތިއްބެވެ.\n''އަޅާ ނުލާ، އެއީ އެމީހުންގެ ގޮތެއްނު... ޝަރުމީލާގެ ފަރާތުން އެކުދިންނަށް ދަސްވެފައިވަނީ އަހަރުމެންނާ މެދު ހަސަދަވެރިވެ ރުޅިއައުން، ޝަރުމީލާއާއެކު އުޅުނު އަހަރުތަކުގައި އެނޫން އެއްޗެއް ދަހެއް ނުވާނެތާ... ހުސޭނަށް އޭނަގެ ހިތުގައި އޮތް ރުޅިވެރިކަން ދަރިންނަށް ވެސް ދަސްކޮށްދީފައި އެވަނީ... އޭނަ ނެތް ދުނިޔެއެއްގައި ވެސް ބަދަލު ހިފޭނީ އޭރުންތާ... އެއްވެސް ކަހަލަ ޤަދަރެއް ނުކުރޭ ހުސޭނަކަށް، ދަރިންނަށް ދަސްކޮށްދީފައި ވަނީ އަހަރުމެންގެ ފަރާތުން ބަދަލު ހިފަން، އޭނަ ދަސްކޮށްދިން ފިޔަވަޅުތައް މަތިން އެމީހުން ހިނގަމުން އެދަނީ......''\nޖަމީލާ އަޑަށް މޮޅިވެރިކަން ގެންނަމުން ބުނެލިއެވެ. އެއަށްފަހު ހިތްވަރުދިނުމުގެ ގޮތުން ހުސޭނުގެ އަތުގައި ހިފާލިއެވެ. އިސްތިރިކޮށްލައިގެން އިނުމުން ޖަމީލާގެ ތުންފަތަށް ވެރިވި މަކަރުވެރި ހިނިތުންވުން ހުސޭންއަކަށް ނުފެނުނެވެ.


Dhiri Ohvai Valhulaifi, Maruvee Kekulhumugai 10 Dhuvas Heydha Kurumah Fahu - Vaguthu\nދިރިއޮއްވައި ވަޅުލައިފި، މަރުވީ ކެކުޅުމުގައި 10 ދުވަސް ހޭދަކުރުމަށްފަހު\n11 މަސް ކުރިން ( މާޗް 9, 2018 )\nއުމުރުން 37 އަހަރުގެ އަންހެނަކު މަރުވިކަމަށް ކަނޑައަޅާ ވަޅުލިފަހުން، އެތައް ދުވަހެއް ވަންދެން ދިރިއޮތްކަން ހާމަވެއްޖެއެވެ.\nރިޕޯޓްތައް ބުނާގޮތުގައި، ބްރެޒިލްއަށް ނިސްބަތްވާ އެ އަންހެން މީހާ މަރުވެއްޖެކަމަށް ހޮސްޕިޓަލުން ކަނޑައެޅީ ޖެނުއަރީ މަހުގެ 28 ވަނަ ދުވަހުއެވެ. ހޮސްޕިޓަލުން އޭނާ މަރުވީކަމަށް ކަނޑައެޅީ ކުއްލި ޝޮކެއް ޖެހި ނޭވާލުން ހުއްޓުމުންނެވެ. އެއާއި އެކު ރޮސެންގަލާ ނަމަަކަށް ކިޔާ އެ އަންހެން މީހާގެ އާއިލާއިން ވަނީ އޭނާ ޖެނުއަރީ 29 ވަނަ ދުވަހު ވަޅުލުމަށް ނިންމާފައެވެ.\nއޭނާ ވަޅުލި ދުވަހަށްފަހު އެ ހިސާބުން ދާ މީހުނަށް، މީހަކު ހަޅޭލަވާ އަޑާއި ރޯއަޑު އިވޭކަމަށް ވެއެވެ. އެ އަޑުތައް އިވިފައި ވަނީ އޭނާ ވަޅުލާފައި އޮތް ގަބުރުސްތާނު ހުރި ސަރަޙައްދުންނެވެ. އޭނާ ވަޅުލާފައި އޮތް ހިސާބުގައި ތަފާތު އަޑުއަޑު އިވޭކަަމަށް ބައެއް މީހުން އޭރު ދިޔައީ ބުނެއެވެ. އެހެން ނަމަވެސް އެ މީހުން ހީކުރަނީ އެއީ ބަޔަކު އެ މީހުންނަށް ޖެއްސުމަށް ތަފާތު އަޑުއަޑު ލައްވަނީ ކަމަށެވެ. އަދި އަނެއް ބަޔަކު ނިންމައިގެން ތިބީ އެއީ ޖިންނީންގެ ކަމެއް ކަމަށެވެ.\nމިގޮތަށް ކަންތައްވަމުންދާ ޚަބަރު ލިބުމުން ރޮސެންގަލާގެ އާއިލާއިން ނިންމީ އޭނާގެ މަހާނަ އަލުން ކޮނެ ބަލާށެވެ. އެއީ އޭނާ ވަޅުލިތާ 11 ދުވަސް ފަހެވެ. އެ މީހުން އެ މަހާނަ ކޮނެ ބެލިއިރު، އޭނާ އޮތީ މަރުވެފައެވެ.\nއެހެން ނަމަވެސް އޭނާ ވަޅުލާފައި އޮތީ މަރުނުވެކަން، ތަހުލީލުތަކުންނާއި ފެންނަންހުރި ހެކިތަކުން ވަނީ ޔަގީންވެފައެވެ. އެގޮތުން ކަފުން ކުރުމަށް ބޭނުންކޮށްފައިވާ ކަފަ އޭނާގެ ނޭފަތުގައި އާއި ކަންފަތުން ނައްޓާފައިވުމާއި އެކު ވަޅުލިއިރު އޮތްގޮތަށް ވުރެ ހަށިގަނޑު ވަރަށް ބޮޑަށް ތާފާތުކަމަށް ވަނީ ފެނިފައެވެ. އަދި އޭނާ އެ މަހާނަ ތެރެއިން ނުކުންނަށް މަސައްކަތް ކޮށްފައިވާކަންވެސް ވަނީ ހާމަވެފައެވެ. މިކަމާއި ގުޅިގެން ތަހުލީލުތައް ކުރިއަށްގެންދިޔަ ބައެއް ފަރާތްތަކުން ބުނެފައި ވަނީ އޭނާ އެ ހާލުގައި މަރުނުވެ މަދުވެގެން ދިހަ ދުވަސް ހޭދަކުރި ކަމަށް ބެލެވޭ ކަމަށެވެ.\nމި ހާދިސާ އާއި ގުޅިގެން، ބްރެޒިލްގެ ކަމާއި ބެހޭ އިދާރާތަކުން މިހާރު ވަނީ ޚާއްސަ ތަހުޤީޤެއް ފަށާފައެވެ.\n"ނަޔަކް" ގެ ސީކުއަލް އަށް އަނިލް ގެ ޝައުގުވެރިކަން ފާޅުކޮށްފި\n"ބަދްލާ" ގެ ފުރަތަމަ ލަވަ "ކިޔުން ރައްބާ" ނެރެފި\n"ގަލީ ބޯއީ" : ޒޯޔާގެ އެންމެ ކާމިޔާބު އެއް ފިލްމް\nޙެޔޮ އެދޭ ފަރާތެއް\nމާޗް 9, 2018 21:36\nމާޗް 9, 2018 22:03\nޟަރުވެފައިވާ މައްޔިތުންގެ ފޮޓޯ އާއްމު ނުކުރުމަށް ބުނެލަން\nމާޗް 9, 2018 22:48\nމާޗް 11, 2018 19:08\nމާތް ﷲ އެކިމީހުންގެ މަރު ގެންދަވާނީ އެކި ގޮތަށް.


Dhiriulhen kamunudhaa thanthanugai 21000 aailaa eba ulhey: Aslam\nދިރިއުޅެން ކަމުނުދާ ތަންތަނުގައި 21000 އާއިލާ އެބަ އުޅޭ: އަސްލަމް\n06 ޖުލައި 2020 - 10:42:41\nމާލެ ސަރަހައްދުގައި ދިރިއުޅެން ކަމުނުދާ ތަންތަނުގައި 21013 އާއިލާއެއް އެބަ އުޅެމުންދާ ކަމަށް ޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް ވިދާޅުވެއްޖެ އެވެ.\nޕްލޭނިން މިނިސްޓްރީން މިހާރު ބާއްވަމުންދާ ނޫސްވެރިންގެ ބައްދަލުވުމުގައި މިނިސްޓަރު އަސްލަމް ވިދާޅުވީ، މާލޭގައި ވަރަށް ދަތި ހާލުގައި މީހުން އުޅެމުން އަންނަ ކަމަށާއި އެގޮތުން 600 އަކަ ފޫޓަށް ވުރެ ކުޑަ ތަންކޮޅެއްގެ ތެރޭގައި 21013 އާއިލާއެއް އުޅެމުން އަންނަ ކަމަށެވެ.\nމިނިސްޓަރު ވިދާޅުވީ، 600 އަކަ ފުޓަށް ވުރެ ކުޑަ ކޮންމެ ތަންކޮޅަކީ ދިރިއުޅެން އެކަށީގެންވާ ތަނެއް ނޫން ކަމަށާއި އެގޮތުން ހިޔާ މަޝްރޫއުގައި އެޅި ފްލެޓުތަކުގެ ބޮޑު މިން ވެސް 572 އަކަ ފޫޓުގައި ހުރިއިރު އެތަންތަން ވެސް އެ މިންގަނޑަށް ނުފެތޭ ކަމަަށެވެ.\nމާލޭ ސަރަހައްދުގައި ގިނަ އަދަދެއްގެ ބަޔަކު ބޯހިޔާވަހިކަމަށް ޖެހިފައިވާއިރު އެ އެންމަނަށް ބޯހިޔާވަހިކަން ފޯރުކޮށްދޮނުމަކީ ސަރުކާރުގެ އަމާޒެއް ކަމަށާއި އެގޮތުގެ މަތިން މަސައްކަތް ކުރަމުންދާ ކަމަށް ވެސް ވިދާޅުވި އެވެ.\nއަސްލަމް ވިދާޅުވީ، މާލޭގެ އާބާދީގެ 15 އިންސައްތައަކީ ފަގީރުން ކަމަށައި އެއީ ދުވާލެއްގެ މައްޗަށް ބޮލަކަށް 74 ރުފިޔާ ނުޖެހޭ އާއިލާތައް ކަމަށެވެ.\nއެގޮތުން އެފަދަ 3152 އާއިލާއެއް އުޅެމުން އަންނައިރު އެ ފަރާތްތަކަށް ސަރުކާރުން އަމާޒު ހިފާފާއި ވަނީ ކައުންސިލް ހައުސިން ފޯރުކޮށްދިނުމަށް ކަމަށް ވެސް ވިދާޅުވި އެވެ.\nޕްލޭނިން މިނިސްޓްރީބޯހިޔާވަހިކަންހައުސިން ޔުނިޓް


އިތުރު 76 މީހުން ކޯވިޑަށް ޕޮޒިޓިވް އިތުރު 76 މީހުން ކޯވިޑަށް ޕޮޒިޓިވް\nއިތުރު 76 މީހުން ކޯވިޑަށް ޕޮޒިޓިވް\nރާއްޖެއިން އިތުރު 76 މީހުން ކޯވިޑް-19އަށް ޕޮޒިޓިވްވެއްޖެއެވެ.\nމިއާއެކު ރާއްޖެއިން މިބައްޔަށް ޕޮޒިޓިވްވި މީހުންގެ ޢަދަދު 91100އިން މައްޗަށް ވަނީ އަރާފައެވެ.\nހެލްތު ޕްރޮޓެކްޝަން އެޖެންސީ، (އެޗްޕީއޭ)އިން ހާމަކޮށްފައިވާ ތަފާސްހިސާބުތައް ދައްކާގޮތުން ވޭތުވެދިޔަ 24 ގަޑިއިރު ތެރޭގައި ޕޮޒިޓިވްވި 76 މީހުންގެ ތެރޭގައިވެސް ގިނައީ އަތޮޅުތަކުގެ ރަށްރަށުން ޕޮޒިޓިވްވީ މީހުންނެވެ. އެގޮތުން އަތޮޅުތަކުން 55 މީހަކު ވަނީ ބައްޔަށް ޕޮޒިޓިވްވެފައެވެ. އަލަށް ޕޮޒިޓިވްވި މީހުންގެ ތެރޭގައި މާލެއިން 15 މީހަކު ޕޮޒިޓިވްވެފައިވެއެވެ. އަދި ރިސޯޓުތަކުން6މީހަކު ވަނީ ޕޮޒިޓިވްވެފައެވެ.\nއަލަށް ޕޮޒިޓިވްވި މީހުންނާއެކު ރާއްޖެއިން ކޯވިޑަށް ޕޮޒިޓިވްވި މީހުންގެ ޖުމްލަ ޢަދަދުވަނީ 91،122އަށް އަރާފައެވެ. އަދި މިވަގުތު މިބައްޔަށް 1،832 މީހަކަށް އަންނަނީ ފަރުވާދެމުންނެވެ. މީގެތެރެއިން 14 މީހަކަށް ފަރުވާދެމުން އަންނަނީ ހޮސްޕިޓަލްތަކުގައި އެޑްމިޓްކޮށްގެންނެވެ.\nވޭތުވެދިޔަ 24 ގަޑިއިރު 158 މީހުން ބަލިން ވަނީ ރަނގަޅުވެފައެވެ. މިއާއެކު ބަލިން ރަނގަޅުވި މީހުންގެ ޢަދަދު ވަނީ 89،029 އަށް އަރާފައެވެ. ކޯވިޑް ބަލި ދެނެގަތުމަށް ވޭތުވެދިޔަ 24 ގަޑިއިރު ތެރޭގައި 4،441 ސާމްޕަލެއް ވަނީ ޓެސްޓުކޮށްފައެވެ.


Covid-19: Germany in ethan haas bayaku positive, maruvi meehun ehaa madhu, keevve? | Mihaaru\nޖަރުމަނުގެ ޑޯޓްމުންޑުގެ ހޮސްޕިޓަލެއްގެ ކޮރޯނާވައިރަސް ޓެސްޓް ސްޓޭޝަނެއްގެ ބޭރުގައި ސްޓާފަކު މަޑުކޮށްލައިގެން. --ފޮޓޯ:އޭއެފްޕީ\nކޮވިޑް-19: ޖަރުމަނުން އެތައް ހާސް ބަޔަކު ޕޮޒިޓިވް، މަރުވި މީހުން އެހާ މަދު، ކީއްވެ؟\n31 މާޗް 2020 - 12:084comments\nބާލިން (މާޗް 31) - ކޮރޯނާވައިރަހުގެ ތަފާސް ހިސާބުތަކަށް ބަލާއިރު ޔޫރަޕުގެ އެހެން ގައުމުތަކާ އަޅާބަލާއިރު ޖަރުމަނުން މަރުވާ މީހުންގެ އަދަދު ވަރަށް މަދުކަން ފާހަގަވާނެ އެވެ.\nޖަރުމަނުން މިހާތަނަށް 66،125 މީހުން ޕޮޒިޓިވްވެފައިވާ އިރު މަރުވެފައި ވަނީ 616 މީހުންނެވެ. އެކަމަކު ޔޫރަޕުގެ އެހެން ބައެއް ގައުމުތަކަށް ބަލާއިރު އިޓަލީން 101،739 މީހުން ޕޮޒިޓިވްވި އިރު އެ ގައުމުން ވަނީ 11،591 މީހުން މަރުވެފަ އެވެ. ސްޕޭނުން 85،195 މީހުން ޕޮޒިޓިވްވިއިރު 7،340 މީހުން ވަނީ މަރުވެފަ އެވެ. ފްރާންސް އިން 44،550 މީހުން ޕޮޒިޓިވްވެ، 3،024 މީހުން ވަނީ މަރުވެފަ އެވެ. އިނގިރޭސި ވިލާތުން ވަނީ 22،141 މީހުން ޕޮޒިޓިވްވެފަ އެވެ. މަރުވި މީހުންގެ އަދަދަކީ 1،408 އެވެ.\nދުނިޔޭގައި އެންމެ ހަލުވިކަމާ އެކު ކޮރޯނާވައިރަސް ފެތުރޭ އެމެރިކާގައި 164،271 މީހުން ޕޮޒިޓިވްވެފައިވާ އިރު އެ ގައުމުން ވަނީ 3،170 މީހުން މަރުވެފަ އެވެ. އެމެރިކާ އިން އިއްޔެ ވަނީ 15،080 މީހުން ޕޮޒިޓިވްވެ 355 މީހުން މަރުވެފަ އެވެ.\nކާރެއްގެ ތެރޭގައި އިން ޑްރައިވަރެއްގެ ސާމްޕަލް ޖަރުމަނުގެ ޑޮކްޓަރަކު ނަގަނީ. --ފޮޓޯ:އޭއެފްޕީ\nހިސާބުތަކުން ދައްކާ ގޮތުން ނިސްބަތުން ޖަރުމަނުން ޕޮޒިޓިވްވި މީހުންނާ ބަލާއިރު މަރުވި އަދަދު މަދުވި ސަބަބެއް ކަމަށް ބައެއް މީހުން ލަފާކުރަނީ އެ ގައުމުގައި ވަރަށް ފުޅާދާއިރާއެއްގައި ޓެސްޓް ކުރަމުން ގެންދިއުމެވެ. ވަރަށް އާދައިގެ އާލާމަތްތަކެއް ފެނުނު ނަމަވެސް އެއީ ޕޮޒިޓިވް ކޭހެއެއްގެ ގޮތުގައި ރެކޯޑް ކުރެ އެވެ. އެހެންވެ ޖަރުމަނުން ޕޮޒިޓިވްވި މީހުންނާ ޔޫރަޕުގެ އެހެން ގައުމުތަކުން ޕޮޒިޓިވްވި ކަމަށް ބުނާ އަދަދާ ގާތް ކުރީ އެވެ. ޔޫރަޕުން ޕޮޒިޓިވްވި ކަމަށް ރިޕޯޓްކޮށްފައިވާ އަދަދަކީ އެ ގައުމުތަކުގައި ބަލިޖެހިފައި ތިބި މީހުންގެ ނިސްބަތުން މަދު އަދަކަށް ވުން ވެސް އެކަށީގެންވެ އެވެ. މިސާލަކަށް އިޓަލީ، ސްޕޭން އަދި އިނގިރޭސި ވިލާތް ފަދަ ގައުމުތަކުގައި އާދައިގެ އާލާމަތްތަކެއް ފެންނަ މީހުން އެއީ ކޮރޯނާވައިރަހުގެ ކޭހެއެއްގެ ގޮތުގައި ނުބަލަ އެވެ.\nޖަރުމަނުގެ ޑޯޓްމުންޑުގެ ހޮސްޕިޓަލެއްގެ ކޮރޯނާވައިރަސް ޓެސްޓް ސްޓޭޝަނެއްގެ ބޭރުގައި ދެ ސްޓާފަކު މަޑުކޮށްލައިގެން. --ފޮޓޯ:އޭއެފްޕީ\nއަނެއް ސަބަބެއް ކަމަށް ބެލެވެނީ ޖަރުމަނުގެ ހެލްތުކެއާ ކެޕޭސިޓީ މާބޮޑުތަން ރަނގަޅުވުމެވެ. ފްރާންސް، އިޓަލީ ނުވަތަ އިނގިރޭސި ވިލާތަށް ވުރެ ޖަރުމަނުގައި ފަރުވޭ ދެވޭނެ ނިޒާމްތައް މާބޮޑަށް ފުޅާވެފައިވެ އެވެ. ނަތީޖާއެއްގެ ގޮތުން ހާލު ދެރަ މީހުންނަށް ވެސް ޖަރުމަނުގައި ދެވޭ ފަރުވާގެ ފެންވަރު މައްޗެވެ. ހާލު ދެރަ ގިނަ ބަޔަކަށް އެއް ފަހަރާ ފަރުވާ ދެވޭނެ ނިޒާމު ޖަރުމަނުގައި ވަނީ ގާއިމްކޮށްފަ އެވެ. އިޓަލީ އާއި ފްރާންސް އިން ވެސް މިހާރު ދަނީ ބަލި މީހުން އިތުރު ފަރުވާ އަށް ޖަރުމަނަށް ފޮނުވަމުންނެވެ. ޖަރުމަނުގައި ވެސް ކްރިޓިކަލް ހާލަތަށް ދާ މީހުން މާބޮޑު ތަނުން އިތުރުވެއްޖެ ނަމަ އެ ގައުމުގެ ހެލްތުކެއާ ސިސްޓަމަށް އޮބިނޯންނަ ހާލަތަކަށް ވެއްޓިދާނެ އެވެ.


Fiyoaree Ge Hiygaimukan Dhekkumah, Hiltan Asif Kuraa Masahkkathah Saabas! ފިޔޯރީގެ ހިތްގައިމުކަން ދެއްކުމަށް، ހިލްޓަން އާސިފް ކުރާ މަސައްކަތަށް ސާބަސް – Huvadhoo News Fiyoaree Ge Hiygaimukan Dhekkumah, Hiltan Asif Kuraa Masahkkathah Saabas! Huvadhoo News\nފިޔޯރީގެ ހިތްގައިމުކަން ދެއްކުމަށް، ހިލްޓަން އާސިފް ކުރާ މަސައްކަތަށް ސާބަސް\nސޯޝަލް މީޑިއާގައި ރާއްޖޭގެ ރީތިކަން ދެއްކުމަކީ މިހާރަކަށް އައިސް ދިވެހިން ވަރަށް ގިނައިން ކުރާކަމެކެވެ. އެބަޔަކު ދިރިއުޅޭ ރަށުގެ ނަލަކަން އެކި ގޮތްގޮތަށް ދެއްކުމަށް ކޮންމެ ރަށެއްގައިވެސް މަސައްކަތްތަކެއް ކުރެއެވެ. ހާއްސަކޮށް މިހާރުގެ ޒުވާނުން މިކަމުގައި ބުރަކޮށް އުޅޭތަން ފެނެއެވެ. ވިޒިޓް ކުރިއަށް ލުމަށްފަހު އެމީހެއްގެ ރަށުގެ ނަން ފަހަތަށް ގެނެސް ނުވަތަ އެފަދަ ކޮންމެވެސް ނަމެއްގައި ފޭސްބުކް ޕޭޖްހަދައި، ރަށުގެ ރީތި ފޮޓޯތަކާ ވީޑިއޯތައް ލުމަކީ ރާއްޖޭގެ ހުރިހާ ރަށެއްގައިވެސް ކުރާ ކަމެކެވެ.\nއެގޮތުން ހުވަދު އަތޮޅު ފިޔޯރީ، ހިލްޓަން އަހްމަދު އާސިފްއަކީ މިދެންނެވި ފަދައިން ގދ ފިޔޯރީ ނަލަކަމާ ގުދުރަތީ ރީތިކަން ދުނިޔެއަށް ދެއްކުމަށް ތަފާތު މަސައްކަތެއް ކުރަމުން އަންނަ ޒުވާނެކެވެ. އޭނާއަށް ލިބިފައިވާ ފޮޓޯ ނެގުމުގެ ހުނަރު ބޭނުން ކޮށް ރަށާ ރަށުގެ ވަށައިގެންވާ ޗާލުކަން ދެއްކުމަކީ ކޮންމެ ދުވަހަކުވެސް އުފަލުން ކުރަމުން އަންނަ ކަމެކެވެ.\nއާސިފްގެ އުފަން ރަށް ކަމަށްވާ ފިޔޯރީ ސޯޝަލް މީޑިއާއިން ދައްކާލުމުގެ ޝައުގުވެރިކަން އުފެދުނީ 2009 އަހަރުއެވެ. އެގޮތުން “ފިޔޯރީ އައުޓްލައިން” ނަމުގައި ފޭސްބުކް ޕޭޖެއް ހަދައި އެރަށުގެ ހަބަރާ މައުލޫމާތު ގެނެސްދޭން ފެށިއެވެ. އެކަން ވެގެންދިޔައީ މުޅި ރަށަށް ލިބުނު ވަރަށް ބޮޑު ކުރިއެރުމަކަށެވެ. އާންމުންގެ ސަމާލުކަން ލިބުނު ކަމަކަށެވެ. އެގޮތުގައި6އަހަރު މަސައްކަތް ކުރުމަށްފަހު 2015 ވަނަ އަހަރު އަމިއްލަ ޑިޖިޓަލް ކެމެރާއެއް ހޯދާ ކުރިން އާދައިގެ ފޯނަކުން ކުރަމުން އައި މަސައްކަތް ބަދަލުކޮށްލިއެވެ.\n“ދިވެހިރާއްޖޭގެ ޤުދުރަތީ ރީތިކަމަކީ އަބަދުވެސް ވަރަށް ބަލައިގަންނަކަމެއް. އަބަދުވެސް ހިތަށްއަރާ އެހިތްގައިމު މަންޒަރުތައް އެހެން މީހުންނަށް ދެއްކޭނީ ކޮން ދުވަހަކުން ބާއޭ. އެޝައުގުވެރިކަން ހުންނާތީ ފޯނުން އަދި ކެމެރާއިން މަސައްކަތް ފެއްޓީ.” ފިޔޯރީގެ ގުދުރަތީ ރީތިކަމާ ރަށްވެހި ދިރިއުޅުން ޝޯޝަލް މީޑިއާއަށް ދެއްކުމުގެ ޝައުގުވެރިކަން އުފެދުނު ގޮތް ކިޔައިދެމުން އާސިފް ބުންޏެވެ.\nއާސިފް ބުނީ ރަށުގެ ރީތިކަން ފޮޓޯތަކުން އަދި ވީޑިއޯތަކުން ދައްކަން އޭނާ ކުރާ މަސައްކަތަކީ އޭގެ ތެރެއިން އެއްވެސް އާމްދަނީއެއް ހޯދުމުގެ ނިޔަތުގައި އޭނާ ކުރާކަމެއް ނޫން ކަމަށެވެ. ރަށުގައި ހިންގާ ތަފާތު އިވެންޓްތައް ފޮޓޯނަގައި އެފޮޓޯތައް ހަބަރާ މައުލޫމާތުގެ ގޮތުގައި ބޭނުން ކުރުމުގެ އިތުރުން އެފޮޓޯތަކުން ފެންނަ މީހުންނަށް ފޮޓޯ ދިނުމަކީ އޭނާ ކޮންމެ ދުވަހަކުހެން ހިލޭ ސާބަހަށް އުފަލެއްގެ ގޮތުގައި ކުރާ ކަމެކެވެ. އެފަދަ ފޮޓޯއަކުން އެއްވެސް ވަރެއްގެ އާމްދަނީއެއް އޭނާ ނުހޯދައެވެ.\n“ރަށުގަ މިހެން އުޅޭ އުޅުމުގައި ވެޑިން ފޮޓޯތައްވެސް ނަގަން. ބައެއްފަހަރު އެމީހުން ހަދިޔާއެއްގެ ގޮތުން އެއްޗެއް ދީފާނެ. އެހެން ނޫނީ ފޮޓޯ ލައިފް ކުރިޔަށް ގެންދަނީ ރަށަށް ހުންނަ ލޯތްބަކަށް ހިލޭ.” ފިޔޯރީ ސްކޫލްގަިއ ވަޒީފާ އަދާކުރަމުންދާ އާސިފް ބުންޏެވެ.\nފޮޓޯއެއް ނެގޭނެ ފަދަ ޗާލު ދުވަހެއް އައިއްސިއްޔާ ކެމެރާ ހިފައިގެން ނުކުމެ ރަށުގެ ކޮންމެވެސް އެއްދިމާލެއްގައި އާސިފް އުޅޭނެއެވެ. ރަށުގެ ވަށައިގެންވާ މާހައުލުގެ ފޮޓޯއެއް ނުނަގާ ކަމަށް ވަންޏާ ޑްރޯންއެއް މައްޗަށް އަރުވައިގެން ވިޔަސް އެދުވަހެއްގެ ނަލަކަން ނަގާނެއެވެ.\nއުމުރުން 34 އަހަރުގެ ހިލްޓަން އާސިފް ފޮޓޯތައް ވަރަށް ގިނައެވެ. ފޭސްބުކް އިންސްޓަގްރާމުން ކޮންމެ ދުވަހަކުވެސް ފޮޓޯތަކާ ވީޑިއޯ ފެންނާނެއެވެ. އޭގަ އެންމެ ފާހަގަކޮށްލެވޭ ކަމަކީ އޭނާގެ ފޮޓޯތަކާ ވީޑިއޯތަކުން މުޅިންވެސް ފެންނާނީ ފިޔޯރީއާއި ފިޔޯރީއެވެ. ފިޔޯރީގެ މޫދާ ގޮނޑުދޮށެވެ. ވަށައިގެންވާ ރީތި ފަޅުރަށްތަކެވެ. އެރަށުގައި މީހުން ދިރިއުޅޭ ގޮތެވެ. ކުޅޭ ކުޅިވަރުތަކެވެ. ރަށުތެރޭ އެކިއެކި މަންޒަރުތަކެވެ.\nއާސިފްގެ ހިތުގައި ރަށަށް ހުންނަ ލޯބި ފެނިގެންދާ އެހެން ކަމެއްވެސް އަޅުގަނޑަށް ފާހަގަ ކުރެވުނެވެ. އެއީ “ރަޓު ފޮޓޯ’ ނަމުގައި އާސިފް ހިންގާ ފޭސްބުކް ޕެޖާ އިންސްޓަގްރާމެވެ. މިދެމީޑިއާ ބަލާލުމުންވެސް އިނގުނީ ކޮންމެ ފޮޓޯއަކާއި ވީޑިއޯއެއްގެ ފްރޭމްގައި ފިޔޯރީއަށް އައުމަށް ގޮވާލަ ކަމެވެ. ފަހަތުން ފެންނާނީ މުޅިންވެސް ރަށުގެ ގުދުރަތީ ރީތިކަމެވެ. ފިޔޯރީއަށް އަންނަން ދެވޭ ދައުވަތަކަށެވެ.\n“އަޅުގަނޑު ޕޭޖްގައި މުޅިންވެސް ހުންނާނީ ފިޔޯރީގެ ފޮޓޯ. މޮޑެލް ސްޓައިލް އަދި ނޯމަލް ފޮޓޯ. މޮޑެލް ސްތައިލް އަދި ނޯމަލް ފޮޓޯތައް ހުއްޓަސް އެއިން ކޮންމެ ފޮޓޯއެއްގެ ބޭނުމަކީ ރަށް ދެއްކުން.” ރަށަށް ކޮށްދޭ ހިދުމަތެއްގެ ގޮތުގައި ފޮޓޯ ނަގައިދެމުންދާ އާސިފް ބުންޏެވެ.\nހިލްޓަން އާސިފް އާއި ބެހޭގޮތުން ކައުންސިލްގެ ރައީސް ފައިޒަރު ރަޝީދު ވިދާޅުވީ، އާސިފްއަކީ ރަށް ދެކެ ވަރަށް ލޯބިވާ ޒުވާނެއް ކަމަށާއި، ރަށުގެ ތަރައްގީއަށް ކުރާ ކޮންމެ ހަރަކާތެއްގައި އޭނާގެ ހިއްސާ ވާނެކަމަށެވެ. އެގޮތުން ދާދި ފަހުން ރާއްޖޭގެ މިނިވަން ދުވަސް ފާހަގަ ކުރުމަށް ޕީއެސްއެމް އިން ދެއްކި ޓެލެތޯންގައި ބައިވެރިކުރުމަށް ފިޔޯރީން ތައްޔާރުކުރި ވީޑިއޯ އައިޓަމްތައް ފައިޒަރު ފާހަގަ ކުރެއްވިއެވެ.\n1.73 ކިލޯ މީޓަރު ދިގު އަދި 0.73 ކިލޯމީޓަރު ފުޅާ ފިޔޯރީގައި ދިރިއުޅޭ އަންހެނަކު ބުނީ ސްކޫލްގެ ހަރަކާތްތެރިވިޔަސް އަދި ރަށުތެރޭގެ ކަމެއްވިޔަސް އެކަމެއްގެ ފޮޓޯ ނެގުމުގައި ހިލްޓަން އާސްފް ހުންނާނެ ކަމަށެވެ. އަދި އެންމެ އުފާވަނީ އެއްވެސް ބުރަކަމެއް ދެއްކުމެއްނެތި ހިދުމަތެއްގެ ގޮތުގައި އޭނާ އެކަން ކުރާތީއެވެ.\nކޮންމެއަކަށް އާސިފްހުރީ އޭނާގެ މަސައްކަތުގައެވެ. އެކަމުގައި ކާމިޔާބީތައްވެސް އޭނާއަށް ފެނެއެވެ.\n“މިކުރާ މަސައްކަތުގެ ކާމިޔާބީއެއް އެބައޮތް. ކާމިޔާބީ ދަނީ ލިބެމުން. އަޅުގަނޑާ އެއް މިންވަރަކަށް ރަށުގެ ގިނަ ޒުވާނުން ފިޔޯރީ އަކީ ރީތި، ހިތްގައިމު ތަނަކަށް ހެދުމަށް ބުރަ މަސައްކަތް ކުރޭ. އޭގެ ފައިދާ އަކީ މިރަށާމެދު މީހުން ޝައުގުވެރިވުން. ރަށް ބަލާލަން އައުމުގެ ވިސްނުން ގެންގުޅޭކަން އެނގުން.” އާސިފް ބުންޏެވެ.\nއާސިފް އެބުނީ ތެދެކެވެ. ފިޔޯރީގެ ރީތިކަމުގެ ވާހަކަ ވަރަށް ގިނަ މީހުން ދައްކައެވެ. އެރަށަށް ދިއުމަށް ވަރަށް ގިނަ މީހުން ބޭނުންވާ ކަން އެނގެއެވެ. ފިޔޯރީގެ ޖަމްއިއްޔާތަކާ ޒުވާނުން ކެނޑިނޭޅި ކުރަމުންދާ މަސައްކަތުން ރަށަށް ގެނެސްފައިވާ ބަދަލު ވަރަށް ބޮޑަށް ފެނެއެވެ. ރަށުގެ ސާފުތާހިރުކަމާ ރަށުގެ އެކި ދިމަދިމާލުގައި ޒުވާނުން ކޮށްފައި ހުރަން ފަންނުވެރި މަސައްކަތްތަކުން އެކަން ވަރަށް ބޮޑަށް ސިފަވެއެވެ. ހާއްސަކޮށް ރަށުގެ “ހުއްޓޭ ކޮޑާ” ސަރަހައްދު ފާހަގަކުރެވެނީ ރިސޯޓެއް ފަދަ ތަނެއްގެ ގޮތުގައެވެ. ރަށުން ބޭރުގައި ދިރިއުޅޭ މީހުންނަށް އެރީތިކަން ފެންނާނީ ރަޓު ފޮޓޯ ވިޒިޓް ފިޔޯރީ ފަދަ ޕޭޖްތަކުންނެވެ. އާސިފްގެ މަސައްކަތަކީ އެއީއެވެ. އެހެންމީހުންނަށް ރަށް ދެއްކުމެވެ. އެމަންޒަރުތަކުން އެވެރިންގެ ހިތަށް އުފާވެރިކަން ގެނައުމެވެ.\nހިލްޓަންގެ މަސައްކަތަށް ހަމަ ސާބަސް ބުނެލަން އެންމެ ރަގަޅެވެ. ތިގޮތުގައި ޒުވާނުންނާ އެއްގަލެއްގައި، އެއްސަފެއްގައި ދެމިހުރެއްޖެ ނަމަ ފިޔޯރީ ވެގެންދާނީ ރާއްޖޭގެ އެކި ކަންކޮޅުތަކުން ދުނިޔޭގެ އެކި ދިމަދިމާލުން މީހުން ޒިޔާރަތް ކުރާ ރަށަކަަށް ކަން ޔަގީނެވެ.


School thakugai kuriyah gendhiya naasthaa program medhukandaalany – Iru\nރާއްޖޭގެ ހުރިހާ ސަރުކާރު ސްކޫލަކަށް ހެނދުނުގެ ނާސްތާ ސަރުކާރުން ދެމުން އަންނަތާ އެއް އަހަރު ވަނީ ވެފައެވެ. މި އަހަރު ކޮވިޑް އާ ގުޅިގެން ސްކޫލްތައް ބަންދު ކުރުމާ ހަމައަށް ސްކޫލްތަކުގައި ކުދިންނަށް ހެނދުނުގެ ނާސްތާ އައީ ސަރުކާރުން ދެމުންނެވެ.\nމިދިޔަ އަހަރުން ފެށިގެން ސްކޫލްތަކުގައި ހެނދުނުގެ ނާސްތާ ދިނުމުގެ ޕްރޮގްރާމް ވަނީ ފައްޓާފައެވެ. އެ ގޮތުން މިދިޔަ އަހަރުގެ ފުރަތަމަ ޓާމްގައި 25 ސްކޫލަކަށް ހެނދުނުގެ ނާސްތާ ޕްރޮގްރާމްގެ ޕައިލެޓް ފެށުމަށްފަހު މިދިޔަ އަހަރުގެ ދެވަނަ ޓާމްއާ ހަމައިން ސަރުކާރުގެ 213 ސްކޫލެއްގައި ރަސްމީކޮށް ހެނދުނުގެ ނާސްތާ ޕްރޮގްރާމް ވަނީ ފާށާފައެވެ.\nސްކޫލް ދަރިވަރުންނަށް ހެނދުނުގެ ނާސްތާ ދިނުމަކީ ރައީސް އިބްރާހީމް މުހައްމަދު ސޯލިހުގެ ސަރުކާރުގެ ފުރަތަމަ 100 ދުވަހު ފުއްދެވުމަށް ވެވަޑައިގެންނެވި ރިޔާސީ ވަައުދުފުޅެކެވެ.


Asia ge Indoor mubaaraathah Saaid aa eku4dhuvuntherin | Mihaaru\nއޭޝިއާގެ އިންޑޯ މުބާރާތަށް ސާއިދާ އެކު ހަތަރު ދުވުންތެރިން\n08 ޖެނުއަރީ 2020 - 12:24 1 comment\nއަންނަ މަހު ޗައިނާގައި ބާއްވާ އޭޝިއަން އިންޑޯ އެތުލެޓިކްސް ޗެމްޕިއަންޝިޕުގައި ވާދަކުރަން، 2018 ވަނަ އަހަރުގެ މުބާރާތުގެ 60 މީޓަރު ދުވުމުގެ ފައިނަލުގައި ވާދަކުރި ހަސަން ސާއިދާ އެކު ރާއްޖޭން ހަތަރު ދުވުންތެރިންގެ ސްކޮޑެއް އެކުލަވާލައިފި އެވެ.\nސާއިދު މި ފަހަރު ވެސް ވާދަކުރާނީ 60 މީޓަރު ދުވުމުގަ އެވެ. އޭނާ 2016 ވަނަ އަހަރު ގަތަރުގައި އޮތް މުބާރާތުގައި އެ އިވެންޓުން ފައިނަލުގައި 6.84 ސިކުންތުން ދުވެ މުޅި އޭޝިއާގެ ފަސް ވަނަ ހޯދި އެވެ. އަދި ގައުމީ ރެކޯޑް ދެ ފަހަރު އާކުރި އެވެ. ރެކޯޑް ފުރަތަމަ މުގުރާލީ ހީޓުގައި 6.81 ސިކުންތުން ދުވެގެންނެވެ. އަދި ރެކޯޑް އާކުރީ ސެމީ ފައިނަލުގައި 6.75 ސިކުންތުން ދުވެގެންނެވެ. ކުރިން ރެކޯޑް އޮތީ 2010 ވަނަ އަހަރުގެ މުބާރާތުގައި 7.27 ސިކުންތުން ދުވި އިސްމާއިލް ޝަނީމް އަތުގަ އެވެ. އޭގެ ކުރިން ރެކޯޑް އޮތީ 2006 ވަނަ އަހަރު އޭޝިއަން އިންޑޯ ޗެމްޕިއަންޝިޕުގައި 7.33 ސިކުންތުން ދުވި އަލީ ޝަރީފުގެ އަތުގަ އެވެ.\nރިޒާ ސައުތު އޭޝިއަން ގޭމްސްގައި ދުވުމަށް ފަހު އުފާފާޅުކުރަނީ. --ފޮޓޯ: ހުސެއިން ވަހީދު/ އެމްއޯސީ\nމިދިޔަ މަހު ސައުތު އޭޝިއަން ގޭމްސްގެ 100 މީޓަރު ދުވުމުން ރަން މެޑަލް ހޯދައި ތާރީހުން ޖާގަ ހޯދި ސާއިދުގެ ރަސްމީ ދެ އިވެންޓް ކަމަށްވާ 100 މީޓަރު ދުވުމާއި 200 މީޓަރު ދުވުން އިންޑޯގައި ނޯވެ އެވެ. މި މުބާރާތުގައި ރާއްޖޭން ދެން ވާދަކުރަނީ 800 މީޓަރު ދުވުމުގައި ވާދަކުރާ ހުސެއިން ރިޒާ (ކުޑަރިޒާ) އާއި 60 މީޓަރުގައި ވާދަކުރާ މަރިޔަމް އަލްހާ ހުސެއިން އަދި 400 މީޓަރު ދުވުމުގައި ވާދަކުރާ އައިޝަތު ހިމްނާ ހަސަން އެވެ.\nއަލްހާ (ކ-2) އާއި ހިމްނާ (ކ-3) ސައުތު އޭޝިއަން ގޭމްސްގައި ރިލޭ ޓީމާ އެކު. -- ފޮޓޯ: އަބްދުﷲ އަބީދު/ އެމްއޯސީ\nމީގެ ތެރެއިން ހިމްނާ އަކީ ރާއްޖޭގައި މިވަގުތު ހުރި އެންމެ އުއްމީދީ އަންހެން ދުވުންތެރިޔާ އެވެ. އޭނާ ވަނީ މިދިޔަ މަހު އޮތް ސައުތު އޭޝިއަން ގޭމްސްގެ 400 މީޓަރު ދުވުމުގެ ފައިނަލުގައި ވާދަކޮށްފަ އެވެ. ފައިނަލުން ހިމްނާ ފުރުސަތު ހޯދީ ހީޓުގެ ހަތަރު ވަނަ ދުވުންތެރިޔާގެ ގޮތުގަ އެވެ. މިދިޔަ އަހަރުގެ ގައުމީ މުބާރާތުގެ އެންމެ މޮޅު އަންހެން އެތުލީޓް ވަނީ 2018 ވަނަ އަހަރު ވަނީ އަންހެނުންގެ 400 މީޓަރު ދުވުމާއި 200 މީޓަރު ދުވުމުގެ ޔޫތު ގައުމީ ރެކޯޑް ދެ ދުވަސް ތެރޭ މުގުރާލައިފަ އެވެ.\nފެބްރުއަރީ 12-13 އަށް އޮންނަ މުބާރާތުގައި ރާއްޖޭން ވާދަކުރާ ދުވުންތެރިންގެ ކޯޗަކީ ރާއްޖޭގެ ކުރީގެ ބާރު ދުވުންތެރިޔާ ހުސެއިން ހަލީމެވެ. މިއީ ދުވުން ހުއްޓާލުމަށް ފަހު ދާދި ފަހުން ކޯޗިން ފެށި ހަލީމްގެ ފުރަތަމަ ބޮޑު މުބާރާތެވެ.


ލޯކަލްކައުންސިލް ދުވަސް ޅ.ކުރެންދޫގައި ފާހަކޮށްފި – Official Website of Secretariat of the Faadhippolhu Atoll Counci\nލޯކަލްކައުންސިލް ދުވަސް ޅ.ކުރެންދޫގައި ފާހަކޮށްފި\n17 މާރޗް 2016\nލޯކަލް ކައުންސިލް ދުވަސް 2016 ޅ ކުރެންދޫގައި ފާހަގަކޮށްފިއެވެ. މިދުވަސް ޝަރަފްވެރިކޮށްދެއްވީ ފާދިއްޕޮޅު އަތޮޅު ކައުންސިލްގެ ފުރަތަމަ ދައުރުގެ ރައީސް އަލްފާޟިލް ރިޟްވާން ޢަލީއެވެ.\nމިދުވަސް ފާހަގަކުރުގެ ގޮތުން ފުރަތަމަ ޙަރަކާތެއްގެ ގޮތުގައި އޮތީ 16 މާރޗް 2016 ވީ ބުދަ ދުވަހުގެ ހަވީރު 4:00ގައި ޅ. ކުރެންދޫ ފުޓްބޯޅަ ދަނޑުގައި ކުޅެވުނު ފުޓްބޯޅަ މެޗެވެ. މިމެޗް ކުޅެވުނީ ކުރެންދޫ ކައުންސިލްގެ ޓީމަކާ(ސްޓޭޓް އެމްޕްލޮއީޒް ޓީމް) އެރަށުގެ ޒުވާނުންގެ ޓީމް (ކުރެންދޫ ޔޫތްޓީމް) ދެމެދު އެވެ. މިމެޗް 4-1 އިން ކާމިޔާބުކުރީ ޒުވާނުންގެ ޓީމެވެ.\nމިދުވަސް ފާހަގަކުރުމުގެ ގޮތުން ބާއްވާ ޚާއްޞަ ޖަލްސާ އޮތީ 16 މާރޗް 2016 ވީ ބުދަ ދުވަހުގެ ރޭ 20:45 ގައި ޅ.ކުރެންދޫ ކައުންސިލްގެ އިދާރާގެ ކުރިމަތިންއޮތް އޯޕަން އޭރިޔާގައެވެ. މިޖަލްސާގައި ފާދިއްޕޮޅު އަތޮޅު ކައުންސިލުން 2015 ވަނަ އަހަރު ހިންގި ހަރަކާތްތަކާއި 2016 ވަނަ އަހަރު ހިންގުމަށް ރޭވިފައިވާ ހަރަކާތްތަކުގެ ވީޑިއޯ ޕްރެޒެންޓޭޝަން ހުށަހެޅުނެވެ. އަދި ކުރެންދޫ ކައުންސިލުން ރައްޔިތުންނަށް ދެމުންގެންދާ ޚިދުމަތްތަކުގެ މައްޗަށް ބިނާކޮށް ކުރެންދޫ ކައުންސިލުގެ ފަރާތުންވެސް ވީޑިއޯ ޕްރެޒެންޓޭޝަނެއް މިޖަލްސާގައި ހުށަހެޅިގެން ދިއައެވެ.\nލޯކަލް ކައުންސިލް ޤާނޫނަށް ރައްޔިތުން ހޭލުންތެރިކުރުވުމާއި ވޭތުވެ ދިޔަ އަހަރު ކައުންސިލުން ހިންގާފައިވާ ހަރަކާތްތަކުގެ މަޢުލޫމާތު ރައްޔިތުންނާއި ޙިއްޞާކުރުމާއި ކުރިއަށް އޮތް އަހަރު ކައުންސިލުން ހިންގަން ކަނޑައަޅާފައިވާ ހަރަކާތްތަކުގެ މަޢުލޫމާތު ރައްޔިތުންނާއި ޙިއްޞާކުރުމާއި ކައުންސިލާއި ރައްޔިތުންނާއި ގުޅުންބަދަހިކުރުމުގެ މަޤްޞަދުގައި 2015 ގައި ފާހަގަކުރަންފެށި މިދުވަސް މިދިޔަ އަހަރު ފާހަގަކޮށްފައިވަނީ ޅ އޮޅުވެލިފުށީގައެވެ.


REPORT: Masakkatheh noonee kaane ehcheh dhee!\nބޮޑުފިނޮޅުގައި ތިބި ބިދޭސީންތަކެއް: މާލެތެރޭގައި ސަލާންޖަހާ ބިދޭސީން ދަނީ އިތުރުވަމުން -- ފޮޓޯ: އަވަަސް\nބިދޭސީންގެ މައްސަލައަކީ ރާއްޖޭގައި އިންތިހާއަށް ބޮޑުވެފައިވާ މައްސަލައެކެވެ. މިއީ ހައްލު ނުކުރެވިވާ ބޮޑު މައްސަލައެކެވެ. އެއްވެސް ސަރުކާރަކަށް އެކަށީގެންވާ މަސައްކަތްތަކެއް ނުކުރެވެއެވެ. ނުވަތަ ގަސްތުގައި ނުކުރެ އެވެ. ބިދޭސީންގެ މައްސަލަ މިހާ ބޮޑުވީ އެކަމާއި ގުޅިގެންނެވެ. މިއަދުވެސް ރާއްޖޭގައި 65،000 ވުރެ ގިނަ ބިދޭސީން ގަވާއިދާ ހިލާފަށް އުޅެމުންދާ ކަމަށް ބުނެވެ އެވެ. ނަމަވެސް އެއީވެސް ޔަގީން މައުލޫމާތެއް ނޫނެވެ. އެ އަދަދު އެއަށްވުރެ އިތުރު ވާނެ ކަމަށަް ޔަގީން ކުރާ މީހުން މާ ގިނަ އެވެ.\nކޮވިޑްގެ ބަލިމަޑުކަމާއި ގުޅިގެން ރާއްޖެއަށް ވެސް އިގްތިސޯދީ ބޮޑެތި މައްސަަލަތަކެއް ދަނީ ދިމާވަމުން ނެވެ. އެތައް ހާސް ބައެއްގެ ވަޒީފާ ވަނީ ގެއްލިފަ އެވެ. ގިނަ ވިޔަފާރިތަކެއް ވަނީ ހުއްޓުމަކަށް އައިސްފަ އެވެ. އެތެރޭގެ އިގްތިސޯދު ފަށާއި ގައުމުގެ ދޮރާށި ބޭރަށް ހުޅުވާލި ނަމަވެސް އަދި މެޝިނު ހިނގައިގަންނާނެ ދުވަހެއްވެސް ނޭނގެ އެވެ.\nކޮވިޑާ ގުޅިގެން ގެއްލިގެން ދިޔައީ ހަމައެކަނި ދިވެހިން އަދާ ކުރަމުންދިޔަ ވަޒީފާތަކެއް އެކަންޏެއް ނޫނެވެ. ސާވިސް އިންޑަސްޓްރީގައި ގިނަ އަދަދެއްގެ ބިދޭސީން އަދާ ކުރަމުންދިޔަ ވަޒީފާތައްވެ ސް ވަނީ ގެއްލިފަ އެވެ. އެތައް ރިސޯޓެއް ބަންދު ކުރަން ޖެހުނުއިރު ރިސޯޓްތަކުގައި ތިބި ގިނަ އަދަދެއްގެ ބިދޭސީން އަޅާލީ ވެރިރަށް މާލެ ތެރެއަށެވެ.\nއެމީހުން މިއަދު ދަނީ މަސައްކަތެއް ހޯދުމަށް މާލެތެރޭގައި ހިނގަމުންނެވެ. ގޭގެއަށް ވަންނަމުންނެވެ. މަގުމަތިން ފެނުނުހާ މީހަކަށް އެމީހުންގެ ހާލަތު ކިޔައިދީ އެހީތެރިކަމަށް އެދެމުންނެވެ. އެމީހުން އެ ދެނީ ދެ ކަމަކުން ކުރެ ކަމެއް ކޮށް ދިނުމަށެވެ. މަސައްކަތެއް ދިނުމަށެވެ. ނޫނީ އެ ވަގުތު ކާނެ އެއްޗެއް ދިނުމަށެވެ. މިދިއަ ހަފުތާއެއްހާ ދުވަހު އެފަދަ ބިދޭސީން މާލެތެރޭގައި ވަރަށް ގިނަވެފައި ވެއެވެ.\nއެފަދަ ބައެއް މީހުންނާ ވާހަކަ ދައްކާލުން އޭގެ ތެރެއިން ބައެއް މީހުންނަކީ ރިސޯޓްތަކުގައި މީގެ ކުރިން ވަޒީފާ އަދާ ކުރަމުން އައި މީހުންކަން އެނގުނެވެ. ކޮވިޑާއެކު ރިސޯޓްތައް ބަންދު ކުރަން ޖެހުމުން ރިސޯޓްގެ ވެރިން އެމީހުން މާލެ ގެނެސް ދޫކޮށްލީ އެވެ. ބައެއް މީހުންނަށް ނިދަން ބައެއް ސައިޓްތައް ހަމަޖައްސާފައި ވެއެވެ. ނަމަވެސް މަސް ދެ މަސް ވެގެން ދިޔައިރު ވެރިމީހާގެ ހަބަރެއް ނެތެވެ.\n"[އިބާރަތްތައް ރީތިކޮށްފައި] މާޗްގައި އަހަރެން މާލެ ގެނައީ. އަދި އަހަރެން ހުންނަ ސައިޓްގައި ބައިވަރު މީހުން އެކުގައި ނިދަނީ. އެކަމަކު ކާކަށް ނުދޭ... މުސާރައެއް ވެސް ނެތް، އަލުން ވަޒީފާއަށް ވެސް ނުދެވެނެ. ދެން ކިހިނެތް ކާނީ؟ އަހަރެން ކުރާނެ މަސައްކަތެއް ދޭންވީނު އެހެން ނޫނީ ކެވޭނެ ގޮތެއް ހަމަޖައްސައިދޭންވީނު!" މަގުމަތިން ދިމާވި ބިދޭސީއަކު ބުންޏެވެ.\nމާލެތެރޭ މަސައްކަތެއް ހޯދުމަށް ނުވަތަ ކާނެ އެއްޗަކަށް ސަލާން ޖަހަމުންދާ ބިދޭސީންގެ ތެރޭގައި ރާއްޖޭގައި ފާހަގަކޮށްލެވޭ ބޮޑެތި ވިޔަފާރިވެރިންގެ ރިސޯޓްތަކުގައި މަސައްކަތް ކުރަމުންދިޔަ ބިދޭސީން ވެސް ހިމެނެ އެވެ. އެމީހުން ބުނާ ގޮތުން މާލެ ގެނެސް ސައިޓަށް ލީ ފަހުން އެމީހުންގެ ވެރިންގެ ހަބަރެއް ނުވެއެވެ.\nއަަދި ކޮވިޑްގެ ބަލިމަޑުކަމަށް ފަހު ލޮކްޑައުންގެ ހާލަތަށް ލުއި ދިނުމާއެކު ކުންފުނީގެ އެކި ލެވެލްގެ މީހުން އައިސް ސައިޓްތަކުން ނުކުތުމަށް މިހާރު އަންގަމުންދެ އެވެ. އަދި ފުރޭނެ ގޮތެއް ހޯދައިގެން އަވަހަށް ފުރަން ވެސް އެމީހުންނަށް ދަނީ އަންގަމުންނެވެ. މީގެ އިތުރުން މާލޭގައި ކުރިން އެކި ވަޒީފާތަކުގައި ތިބި އެތައް ބިދޭސީނެއް ވެސް ވަޒީފާ ގެއްލި ސަލާން ޖަހަން މަގުމައްޗަށް ވަނީ ނުކުމެފަ އެވެ. އޭގެ ތެރޭގައި ސައި ހޮޓާތަކާއި ފިހާރަތަކުގައި މަސައްކަތް ކުރަމުންދިޔަ މީހުން ހިމެނެއެވެ. ކޮވިޑާއެކު އެމީހުންގެ ވަޒީފާ ގެއްލި، ވެރިމީހާ ވެސް ގެއްލުނީ އެވެ.\nބިދޭސީން ނުކުމެ މާލެތެރޭގައި ސަލާން ޖަހަން ފަށާފައިވާއިރު މި މަހުގެ ތެރޭގައި ބިދޭސީ މަަސައްކަތްތެރިން ވަނީ ވަރުގަދަ އިހުތިޖާޖުތަކެއްކޮށް ހަމަނުޖެހުން ހިންގާފަ އެވެ.\nރޭގައި ވެސް އެފަދަ ހަމަނުޖެހުންތަކެއް ވ. އަތޮޅުގައި ހަދަމުންދާ ރިސޯޓެއްގައި ތިބި ބިދޭސީންތަކެއް ވަނީ ހިންގާފަ އެވެ. އެމީހުން ވެސް ވަނީ އެ ރަށުގައި ހުރި ބައެއް ތަކެއްޗަށް ގެއްލުން ވެސް ދީފަ އެވެ. މިމަހުގެ 13 ވަނަ ދުވަހު، ސިފައިންނާއި ފުލުހުންގެ ފްލެޓްތަކުގެ މަސައްކަތް ކުރާ އައިލެންޑް އެކްސްޕާޓް ޕްރައިވެޓް ލިމިޓެޑްގެ ލޭބަރުންތަކެއް ވަނީ ބޮޑެތި ހަމަނުޖެހުންތަކެއް ހިންގާ ފުލުހުންނާ ކުރިމަތިލާފަ އެވެ. ފުލުހުންނާ ކުރިމަތިލައި އޮށްގަލުން ހަމަލާދިން މަންޒަރުތަކުން ބިރުން ފިތްކަނޑައިގެންދާ ފަދަ އެވެ.\nއެމީހުންގެ ތެރެއިން އެތައް ބަޔަކު ހައްޔަރުު ކުރަން ޖެހުނެވެ. ބިދޭސީ އެ މުވައްޒިފުންނަށް ވެސް މުސާރަ ނުދޭތާ އެތައް މަހެއް ފާއިތުވެއްޖެ އެވެ.\nބ. ބޮޑުފިނޮޅުގައި މަސައްކަތް ކުރާ ބިދޭސީންތަކަކަށް މުސާރަ ނުދީގެން އެ ރަށުގައި ވެސް އެމީހުން ހިންގީ ނުރައްކާތެރި ހަމަނުޖެހުންތަކެކެވެ. އެ ހަމަނުޖެހުންތަކުގައި 12 ދިވެހިން ރަހީނުކުރި އެވެ. އެމީހުންނަށް އަނިޔާތަކެއް ނުކުރި ނަމަވެސް ބިރުވެރި ކަމުގައި ރަހީނުގެ ގޮތުގައި އެމީހުން އެތައް ގަޑިއިރަކު ތިބެން ޖެހުނެވެ.\nއަދި މައްސަލަ ހައްލު ކުރުމަށް އެ ރަށައްް އަރަށް މަސައްކަތް ކުރި ފުލުހުންނަށް އަތުޖެހުނު އެއްޗަކުން ބިދޭސީން ވަނީ ހަމަލާދީފަ އެވެ. ފުލުހުންނާ ކުރިމަތިލުމަށް ބިދޭސީން ރަށުގެ ޖެޓީއަށް ނިކުމެ ތިބި މަންޒަރަކީ ވެސް ބިރުވެރި މަންޒަރެކެވެ. އެ ހަމަނުޖެހުންތައް ވެސް ކޮންޓްރޯލް ކުރަން ބޮޑުފިނޮޅަށް ފުލުހުންނަށް އަރަން ޖެހުނީ މާލެއިން ގިނަ އަދަދެެއްގެ ފުލުހުން ގެންގޮސްގެންނެވެ.\nގަވާއިދާ ހިލާފަށް ރާއްޖޭގައި އުޅޭ ބިދޭސީން ގައުމުތަކަށް އަނބުރާ ފޮނުވުމަށް ސަރުކާރުން މަސައްކަތްތަކެއް ފަށާފައިވާ ކަމަށް ވަނީ ބުނެފައެވެ. އެންމެ ފުރަތަމަ ސަރުކާރުން ފެށީ ބިދޭސީން ގަވާއިދަށް ފެއްތުމުގެ މަސައްކަތެވެ. އެ ހެދި އެއްޗެއް ހެދުމަށް ފަހު 20،000 ވުރެ ގިނަ ބިދޭސީން ވަނީ ގަވާއިދަށް ފައްތާފަ އެވެ. އެ މަސައްކަތް ކުރިއަށް ދިޔައީ ދެފުށް ފެންނަ ގޮތަކަށް ނޫނެވެ.\nއޭގެ ފަހުން ބިދޭސީންގެ މައްސަލަ ބޮޑުވުމުން މިއަހަރުގެ ތެރޭގައި 20،000 ބިދޭސީން ރާއްޖެއިން ފޮނުވާލުމުގެ މަސައްކަތް ފަށާފައިވާ ކަމަށް އިކޮނޮމިކް މިނިސްޓަރު ފައްޔާޒު އިސްމާއީލް ވަނީ ވިދާޅުވެފަ އެވެ. ނަމަވެސް ގަވާއިދާ ހިލާފަށް އުޅޭ ބިދޭސީން އެމީހުންގެ ނުރުހުމުގައި ގައުމަށް ފޮނުވާ ނުލެވޭނެ ކަމަށް ވިދާޅުވެ މަޖިލީހުގެ ރައީސް މުހައްމަދު ނަޝީދު ވަނީ އެ މައްސަލާގައި ވާހަކަ ދައްކަވާފަ އެވެ.\nބިދޭސީންގެ މައްސަލަ ގައުމީ ބޮޑު މައްސަލައަކަށްވެ، މިއަދު ވެރިރަށުގައި ބިދޭސީން އެ ދަނީ މަސައްކަތެއް ދިނުމަށް ނުވަތަ ކާއެއްޗެއް ދިނުމަށް ސަލާން ޖަހަމުންނެވެ. މިއީ އަނެއްކާ ވެސް ބިދޭސީންގެ މައްސަލާގައި ފެށުނު އާ މަރުހަލާ އެކެވެ. މައްސަލަ ހައްލުނުވެ ދިގު ލައިގެން ގޮސްފިނަމަ މާދަމާ ފެންނާނީ އެހެން މަންޒަރެކެވެ. ގުރޫޕް ހަދައިގެން ނިކުމެ ވައްކަންކޮށް، ތަންތަން ލޫޓްވާ، ފޭރޭ މަންޒަރު ވެސް ފެނުމަކީ ދުރުކަމެއް ނޫނެވެ. އެ ހާލަތަށް ގައުމު ދިއުމުގެ ކުރިން އިދާރާތަކުން އަޅަންޖެހޭ ފިޔަވަޅުތައް އަޅަންޖެހެއެވެ.\nބިދޭސީން މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް + ބަންގްލަދޭޝް


Pizza Kitchen Kuru Vaahaka: Thauba\n-3days ago0- ޝާފިރާ މޫސާ\nވެލިގަނޑުގައި އަތްފުނާ އަޅަމުން ހެވިދިލިފައި އައިނީއާއި ދިމާލަށް ބަލަހައްޓައިގެން އިން ތުއްތު ތުއްތު ފުރާނައަކީ މިހާރު އޭނާގެ މުޅި ދިރިއުޅުމެވެ. ދަރިފުޅު ހީލާ ކޮންމެ ފަހަރަކު ހިތަށް އެ ލިބޭ ހިތްހަމަ ޖެހުމަކީ މިއިން ދުވަހަކުވެސް ނުލިބޭ ފަދަ ހިތްހަމަ ޖެހުމެކެވެ. ދަރިފުޅު އިންތަނުން ތެދުވެގެން، ފިޔަވަޅަކަށްފަހު ފިޔަވަޅެއް ނަގަމުން މަޑުމަޑުން ހިނގާފައި އައިނީއާއި ދިމާލަށް އާދެއެވެ. އައިނީ އޭނާގެ ދެއަތް ހުޅުވާލިއެވެ. އަދި ދަރިފުޅު އޭނާއާއި އަރާ ހަމަވުމުން ލޯބިން ބައްދާލިއެވެ. "މަންމަގެ ލޯބިލޯބި ޝައުން." އައިނީ އޭނާގެ އެއް އަހަރުވީ ދަރިފުޅު އުރާލަމުން އެ ކުއްޖާގެ ކޯތާފަތަށް ބޮސްދިނެވެ. އޭރު، އިރު އިނީ އޭގެ ވާޖިބު އަދާކުރުމަށްފަހު ވިލާތަކުގެ ތެރެއަށް ގެއްލެން ތައްޔާރުވެގެންނެވެ. ވުމާއެކު އައިނީ އަވަސްވެގަތީ، ޝައުން ގޮވައިގެން ގެއަށް ދިއުމަށެވެ.\nރޭވުމާއެކު ޝައުންއަށް ކާން ދިނުމަށްފަހުގައި، ޤުރްއާންޖެހުމަށްފަހު ޝައުން ނިންދެވިއެވެ. ރަށު ސްކޫލުގައި މަސައްކަތު މީހެއްގެ ވަޒީފާ އަދާކުރަމުން ލިބޭ މަދު އެތިކޮޅުން، އެއްކަމެއް ނުކުރެވުނަސް، ޝައުންގެ ހުރިހާ ކަމެއް ފުރިހަމަ ކުރެވޭތޯ އައިނީ ބަލައެވެ. އައިނީގެ މަންމަ އަކީ މިއަދު މުސްކުޅިވެ ގައިބާރު ދެރަވެފައިވާ މީހެކެވެ. ބައްޕަ އަކީ ރަށުގައި ހުރެގެން ލިޔެލާ ޖެހުމުގެ މަސައްކަތް ކުރާ މީހެކެވެ. ބައްޕައަކީ ވެސް މުސްކުޅިއެއް ނަމަވެސް، ބުރަކޮށް މަސައްކަތް ކުރުމުގައި ރަށުގައި ފާހަގަކޮށްލެވޭ ހިތްވަރުގަދަ މީހެކެވެ. އައިނީގެ އެކަނިވެރި ދިރިއުޅުން ވަށާލެވިފައިވަނީ މި މީހުންނާއި އެކުގައެވެ. ޝައުން ނިންދެވުމަށްފަހުގައި ގޯތިތެރޭގައި އެލުވާފައި ހުރި ބޮޑު އުނދޯލީގައި އައިނީ އިށީންދެލައިގެން އިނީ ޚިޔާލަކަށް ގެއްލިފައެވެ. އޭނާގެ ހިތުން އަދިވެސް މާޒީ ފޮހެވިގެނެއް ނުދެއެވެ.\nއެއީ މީގެ އަހަރަކާއި ދުވަސްކޮޅެއް ކުރީގެ ހަނދާންތަކެކެވެ. އައިނީ އޭރުވެސް ވަޒީފާ އަދާކުރަމުން ދިޔައީ ރަށު ސްކޫލުގައި މަސައްކަތު މީހެއްގެ ވަޒީފާއެވެ. އާދަކާދައިގެ މަތިން އެދުވަހު ވެސް އައިނީ އުޅުނީ ސްކޫލުގެ ސެޝަންތައް ނިމުމާއެކު، ކްލާސްރޫމްތައް ސާފުކުރާށެވެ. މިގޮތަށް ކްލާސްރޫމެއް ސާފުކުރަން ހުއްޓާ، އޭނާގެ ސުޕަވައިޒަރު އޭނާއަށް ގޮވިއެވެ. "އައިނީ، ދޭބަލަ ލައިބްރަރީ ކައިރިހުރި ކުޑަ ކޮޓަރި ސާފުކޮށްލަން. މާދަމާ ހދ އިން އެބަ އާދޭ ވަގުތީ ޓީޗަރެއް. މައްސަލައެއް ނެތް ގެއަށް ދިއުމުގެ ކުރިން އެތަން ސާފުކޮށްލާފަ ދިޔަސް." ސުޕަވައިޒަރުގެ އެންގުމަށް އާނއެކޭ ބުނުމުގެ ގޮތުން އައިނީ ބޯ ޖަހާލިއެވެ. އަދި އެދުވަހު ގެއަށް ދިޔައީ އެ ކުޑަ ކޮޓަރި ސާފުކޮށްފައެވެ. އެއީ ލީޑިން ޓީޗަރުންނަށް ޚާއްޞަކޮށްފައި ހުންނަ ކެބިންތަކުގެ ތެރެއިން ކެބިނެކެވެ.\nޖެހިގެން އައި ދުވަހު ވެސް ޑިއުޓީއަށް ނިކުތީ ބުރަ މަސައްކަތެއް ކުރުމަށް ތައްޔާރުވެ އަތުރުކުރި އޮޅާލައިގެންނެވެ. ސްކޫލު ގޯތިތެރޭގައި ހުންނަ ބޮޑު ބޯގަންވިލާ ގަސް ކައިރިއަށް ވެރިފައި ހުރި މާތަކާއި ފަތްތައް ހޮވަން އޮއްވާ، ފަހަތުން މީހަކު "އެކްސްކިއުސް" އޭ ކިޔައި ގޮވާލި އަޑުއިވުނެވެ. އައިނީ ކޮޅަށް ތެދުވެ ފަސް އެނބުރި ބަލާލިއެވެ. އޭނާގެ ކުރިމަތީގައި ހުރީ މެދު އުމުރުފުރައެއްގެ ފިރިހެނެކެވެ. އެއީ މީގެ ކުރިން ސްކޫލު ތެރެއިން ފެނިފައިނުވާ މީހަކަށްވުމާއެކު، އެއީ ސުޕަވައިޒަރު އިއްޔެ ހދ އިން އަންނާނެ ކަމަށް ބުނި ޓީޗަރުކަން އައިނީއަށް ޔަގީންވިއެވެ. އިސްކޮޅުން ދިގު، ހަމުގެ ކުލަ މުށިކުލައަކަށްދާއިރު، ތެތްވެފައި އޮތް ބޮލުގެ އިސްތަށިގަނޑުން ރަނގަޅަށް ފެން ނުހިކެއެވެ. ހުދު ގަމީހަކާއި، ކަޅު ފަޓުލޫނެއްލާ، ކަޅު ކުލައިގެ ޓައިއެއް އަޅާލާފައި ހުރި އިރު މީހާ ހީވަނީ މިނިސްޓަރެއް ހެންނެވެ. އަތުގައި ބިއްލޫރި ހުސްކުރި ފެންއަޅާ ފުޅިއެއް އޮތެވެ. "ލައްބަ." އައިނީ ހިނިތުންވެލިއެވެ. "ފެން އަޅަންދާނެ ތަނެއް ނޭނގިގެން މިއުޅެނީ." އޭނާ ވާހަކަ ދެއްކީ މަޑުމައިތިރި ރާގެއްގައެވެ. "ދެއްވާ އަޅުގަނޑު އަތަށް. ރިފިލްކޮށްގެން ގެންގޮސްދޭނަން." އައިނީ ފުޅިއާއި ދިމާލަށް އަތްދިއްކޮށްލިއެވެ.\nފުޅިއަށް ފެންއަޅައިގެން އޭނާގެ ކެބިންއަށް އަރާ ހަމަވުމަށްފަހު ދޮރުގައި ޓަކިދިނެވެ. ޓަކި ދިނުމަށްފަހު އައިނީ އެތެރެއަށް ވަނެވެ. އޭރު އޭނާ އިނީ ފޯނެއްގައެވެ. އައިނީ ފެނުމާއެކު ފޯނު ބޭއްވިއެވެ. އައިނީ ހިނިތުންވެލުމަށްފަހުގައި، މޭޒު މަތީގައި ފެންފުޅި ބެހެއްޓިއެވެ. "ކޮން ނަމެއް ކިޔަނީ؟." ފެންފުޅި ބެހެއްޓުމަށްފަހު ކެބިނުން ނިކުންނަން ދަނިކޮށް އޭނާ ސުވާލުކުރިއެވެ. "އައިނީ." އައިނީ ޖަވާބުދިނެވެ. "އަހަރެންނަށް ކިޔަނީ ޝާހިލް. ވާހަކައެއް ބުނެލަން ބޭނުން. އޯކޭތަ؟" އޭނާ ތަޢާރަފުވެލަމުން ބުންޏެވެ. އައިނީ ހުއްދަ ދިނުމުގެ ގޮތުން ބޯ ޖަހާލިއެވެ. "ތިހާ ޒުވާން އުމުރުގެ ކުދިން ވަރަށް ނުދެކެން މަސައްކަތު މީހެއްގެ ގޮތުގަ އުޅޭތަނެއް. ވަރަށް އުފާވެއްޖެ ތިކަހަލަ މަޤާމަކުން ޒުވާން ކުއްޖެއް ފެނުނީތީ. އުއްމީދުކުރަން އައިނީއާއި ގިނަގިނައިން ބައްދަލުވާނެ ކަމަށް." ޝާހިލް ކުރީ ތަޢުރީފެވެ. އައިނީ އެކަމާ އުފާކުރާ ހާލު ޝުކުރު އަދާކުރިއެވެ.\nޝާހިލްއަކީ ވަގުތީ ގޮތުން އެ ސްކޫލުގެ ސާނަވީ ގްރޭޑްތަކަށް ހިސާބު ކިޔަވައިދޭން އައި ޓީޗަރެކެވެ. އޭނާއަކީ އެންމެންނާއި ވެސް ގުޅޭ ހިތްހެޔޮ މިޒާޖެއްގެ މީހެކެވެ. ނަމަވެސް އޭނާ، އައިނީއާއި ދިމާލަށް ބަލަނީ އެހެން މީހުންނާއި ދިމާލަށް ނުބަލާ ނަޒަރަކުންނެވެ. އައިނީ އާއި ޝާހިލް ކޮންމެ ދުވަހަކު ސްކޫލު ތެރެއިން ބައްދަލުވެއެވެ. ޝާހިލް އައިތާ ގާތްގަނޑަކަށް މަސް ދުވަސްވީ ތަނާއި، އައިނީގެ ފޯނު ނަންބަރަށް ޝާހިލް އެދުނެވެ. ހުދު އައިނީވެސް ހުރީ ޝާހިލްއާއި ވާހަކަ ދައްކަން ބޭނުންވެފައެވެ. ދެމީހުން އެކަކު އަނެކަކަށް ފޯނު ނަންބަރު ހިއްސާކޮށް ވާހަކަ ދައްކަން ފެށިއިރު، މިއިން އެއްވެސް ކަމެއްގެ ހިލަމެއް ސްކޫލުތެރެއިން އެކަކަށްވެސް ނުވެއެވެ. ދެމީހުން ވެސް އުޅުނީ ވަރަށް ސިއްރުންނެވެ. ޝާހިލް އަކީ ރަށުން ބޭރުން އައިސް ހުރި މީހަކަށް ވުމުން، އޭނާއާއި ގުޅޭގޮތުން ރަށުތެރޭގައި އެއްވެސް ކަހަލަ ވާހަކައެއް ފެތުރޭކަށް ޝާހިލް ބޭނުމެއް ނޫނެވެ. ރަށުގެ އެންމެންވެސް ޝާހިލަށް ވަރަށް އިޙުތިރާމު ކުރެއެވެ.\nދެމީހުންގެ ގުޅުން ދިޔައީ ދުވަހެއް ދުވަހަކަށް ބަދަހިވަމުންނެވެ. މިގޮތަށް ފޯނުން ވާހަކަދައްކާތާ ދެ މަސް ފާއިތުވެދިޔަ ތަނާއި، ޝާހިލް އެދުނީ ބައްދަލުކޮށްލާށެވެ. އައިނީ ފުރަތަމަ އެކަމާއި ދެކޮޅު ހެދިއެވެ. ނަމަވެސް ޝާހިލް ކުރަމުން ދިޔަ އާދޭހަށް ނޫނެކޭ ބުނާކަށް ނުކެރުނެވެ. އެރޭ ދަންވަރުގެ ވަގުތުގައި ޝާހިލް، އައިނީއާއި ބައްދަލުކުރުމަށް އެ ގެއަށް ދިޔައެވެ. "އައިނީ އަހަރެންނާއި އިންނާނަންތަ؟" އައިނީގެ ކޮޓަރީގައި، އޭނާގެ އުނގުގައި ބޯ އަޅާލައިގެން އޮވެ ޝާހިލް ސުވާލުކުރިއެވެ. އައިނީއަށް ލިބުނީ ކުށްލި ސިހުމެކެވެ. "ކީކޭ؟ ހާދަ އަވަހަކަށް އިންނަން ތި އެހީ؟ ކީއްވެ އަހަރެން؟" އައިނީ ސުވާލަކަށްފަހު ސުވާލެއް ކުރިއެވެ. "އައިނީ އަކީ ވަރަށް ރީތި ކުއްޖެއް. ތިހާ ރީތި ކުއްޖެއް މީހަކާ ނީންދެ ހުންނާތީވެ އަހަރެން ހައިރާންވޭ. މި ރަށުގައި ވެސް އައިނީ އަށް ކަމުދާ މީހަކު ނޫޅެނީތަ؟ ނުލާހިކު މުރާލި. އަޚުލާޤު ރަނގަޅު. ކިޔަމަންތެރި. މިވަރުން ނުފުދޭތަ؟" ޝާހިލް އައިނީގެ ކޮލުގައި ހިފާލަމުން ބުންޏެވެ. "އަހަރެންނަށް ކިރިޔާވެސް ކަމުދާ މީހަކަށް އަދި ފެނުނީ ޝާހިލް. އެހެން ނޫނަސް މީގެ ކުރިން މިކަހަލަ ކަމަކާމެދު ނުވެސް ވިސްނަން." އައިނީ، ޝާހިލްގެ ފަން އިސްތަށިގަނޑާއި ކުޅެމުން ވާހަކަ ދެއްކިއެވެ.\nއައިނީ އާއި ޝާހިލްގެ ބައްދަލުވުންތައް ދިޔައީ އިތުރު ވަމުންނެވެ. ދެމީހުން މުޅިންވެސް ބައްދަލުވަނީ ދަންވަރުގެ ވަގުތުގައެވެ. ދަންވަރަކީ ހަމަހިމޭން ވަގުތަކަށްވެފައި، އަންހެނަކާއި ފިރިހެނެއް އެ ކަހަލަ ވަގުތެއްގައި އެކަހެރިވާނަމަ އެދެމުގައި ކަމެއް ނުހިނގާ ހުންނާނީ މަދު ފަހަރެއްގައެވެ. ޝާހިލްގެ ފަރާތުން އައިނީއަށް ލިބެމުންދިޔަ ލައްޒަތާއި، އަރާމާއި އުފަލަކީ މިއިން ދުވަހެއްގައިވެސް އޭނާ ތަޖުރިބާ ކުރި ކަމެއް ނޫނެވެ. މިގޮތުގައި ރޭތައް ފާއިތުވަމުން ގޮސް، އެއްރެއެއްގެ ދަންވަރު ޝާހިލް، އައިނީގެ ގެއަށް ވަންނަނިކޮށް އެ ރަށުގެ ޒުވާން އުމުރު ފުރައިގެ ފިރިހެނެކަށް ފެނުނެވެ. އޭނާ މި ވާނުވާއެއް ބެލުމަށްޓަކައި ރަށުގައި ނަގާ ކިޔާ ގުރޫޕަކާއެކު ދެތިން ރެއެއް ވަންދެން ޝާހިލަށް ފާރަލިއެވެ. ކޮންމެއަކަސް ފަތުއަޑު ކިޔާފައި މި ވާހަކަ މުޅި ރަށު ތެރޭގައި ފެތުރުނެވެ. އެއްބަޔަކަށް އައިނީ ގޯސްވި އިރު، އަނެއް ބަޔަކަށް ގޯސްވީ ޝާހިލްއެވެ. އެއްބަޔަކު ބުނަމުން ދިޔައީ ޝާހިލް އަކީ މީހެއްގެ ފިރިއެއް ކަމަށެވެ.\nކުއްލިއަކަށް ކަންކަން ބޮއްސުންލައިގެން ދިޔައީ، އައިނީ، ޝާހިލްގެ ދަރިއަކަށް ބަނޑުބޮޑުވި ހިސާބުންނެވެ. އައިނީ އޭރު ހުރީ ސްކޫލުން ވަކި އެއްޗެއް އަންގަންދެން ގޭގައި ބަހައްޓާފައެވެ. ނަމަވެސް ޝާހިލް ދިޔައީ ބަރާބަރަށް ސްކޫލަށް ހާޒިރުވަމުންނެވެ. ކޮންމެއަކަސް މި ކަމުގެ ވާހަކަ ރަށު ތެރެއިން ބޭރުވެ، މުޅި ސޯޝަލް މީޑިއާގައި ދެކެވެންފެށިއެވެ. ޓީޗަރެއްގެ ދަރިއަކަށް، ސްކޫލުގައި މަސައްކަތްކުރާ މަސައްކަތު އަންހެނަކު ބަނޑުބޮޑުވި ވާހަކަ ޚަބަރުތަކަށް ވެސް އަރަން ފެށިއެވެ. ގިނަ މީހުންގެ މަލާމާތާއި ފުރައްސާރަ ރައްދުވީ އައިނީއަށެވެ. ސޯޝަލް މީޑިއާގައި ގިނައިން ދައުރުވީވެސް އައިނީގެ ފޮޓޯއެވެ. ޙަޤީޤަތް ބެލުމެއްނެތި އެކި މީޑިއާތަކުން އެކަން ރިޕޯޓުކުރީ އެކި ގޮތަށެވެ. މިހާ ހިސާބަށް ކަންކަން ދިއުމާއެކު، އައިނީގެ މަންމަ އާއި ބައްޕަގެ އެދުމުގެ މަތިން ކޮޓަރީންވެސް ނުނިކުމެ އެތައް ދުވަސްތަކެއް ހޭދަކުރިއެވެ. ޝާހިލްއަށް ގިނަ ފަހަރު ގުޅުމުން ފޯނެއް ނުނަގައެވެ. އައިނީ ހުރީ ހަދާނެ ގޮތް ހުސްވެފައެވެ.\nރަށުގެ މަދު ރައްޔިތުންކޮޅެއް ފަހުން ނިކުތީ ޝާހިލް އެ ރަށުން ބޭރު ކުރުމަށެވެ. ރަށުގެ ނަން ހުތުރުކޮށް، އެފަދަ ހަޑި މުޑުދާރު ޢަމަލެއް ހިންގި މީހަކު، ރަށު ސްކޫލުގައި ދަރީންތަކަކަށް ކިޔަވައިދޭން ދެކޮޅު ކަމަށް ބުނެ މަދު ބެލެނިވެރީންތަކެއް ސްކޫލު ދޮށުގައި މުޒާހަރާ ކުރަން ފެށިއެވެ. އޭރު ޝާހިލް ރަށު ފުލުހުންގެ ބެލުމުގެ ދަށުގައި ހުންނަތާ ހަފުތާއެއް ވަނީއެވެ. އެވަރު ވެގެން ދިޔައިރު ވެސް، އެންމެން ވެސް ދެއްކީ އައިނީ ޒިނޭކުރި ވާހަކައެވެ. އެކަމުގައި އައިނީ އެކޭ އެއްވަރަށް ހިއްސާވި ޝާހިލްގެ ވާހަކަ ދައްކާނެ އެކަކުވެސް ނުވިއެވެ. އަންހެނަކަށްވީތީ އެ ޒިންމާވެސް ނަގަން ޖެހުނެވެ. ފުލުހުންގެ ބެލުމުގެ ދަށުގައި ހުރި ޝާހިލް އެންމެ ފަހުން ރޭގަނޑު ދަންވަރުގެ ވަގުތެއްގައި އޭނާގެ އަމިއްލަ ރަށަށް ފުރުވާލިއެވެ. އާރާއި، ބާރާއި، ފައިސާ އޮތިއްޔާ ހުރިހާ ކަމެއްވެސް ވާނެކަން ޔަގީނެވެ.\nޝާހިލް ފުރައިގެން ދިޔަކަން އެނގުމުން، އައިނީއަށް ލިބުނީ ބަރުދާސްތުކުރަން އުނދަގޫ ހިތްދަތި ކަމެކެވެ. އޭނާ ރޮއެރޮއެ ހަލާކުވިއެވެ. އޭނާ ޝާހިލްދެކެވީ ޙަޤީޤީ ލޯތްބެވެ. ނަމަވެސް ޝާހިލް އޭނާ ބޭނުންކޮށްލުމަށްފަހު، އެއްލާލާފައި ދިޔައީއެވެ. ޙަޤީޤަތް ބެލިއިރު ޝާހިލް އަކީ މީހެއްގެ ފިރިއެކެވެ. ދެ ކުދިންގެ ބައްޕައެކެވެ. އަދި އޭނާގެ ޢާއިލާގެ ގިނަ ބަޔަކު ތިބީ ސަރުކާރުގެ މަތީ ފަޑީގައެވެ. އެ ހިތްދަތި ހާލަތުގައި އައިނީ އާއެކު އޭނާގެ މަންމަ އާއި ބައްޕަ ފިޔަވާ އެކަކުވެސް ނެތެވެ. އެމީހުންގެ ކިބައިން ކެނޑިނޭޅި މަޢާފަށް އެދުނެވެ. އައިނީ ބޭނުންވީ އޭނާ ކުރި ކުށުގެ ޙައްޤު އަދަބު ލިބިގަތުމަށެވެ. ފުރިހަމަ ތައުބާއަކުން ތައުބާވާށެވެ. އައިނީ ގައިގައި ސަތޭކަ އެތި ފަހަރުން ހައްދު ޖެހުނެވެ. މި މަންޒަރު ބަލަން ތިބި އެންމެން ތިބީ ހަމަ ހިމޭންވެފައެވެ. "ކުށްކުރީ އަހަރެން އެކަންޏެއް ނޫން. އަހަރެން މި ދަރިފުޅުވެސް އިރާދަކުރެއްވިއްޔާ ބަލާނަން. ކަލޭމެން އެންމެނަށްވެސް ގޯސްވީ އަހަރެން. ތީގެ ތެރެއިން ކިތަންމެ މީހެއް ތިބޭނެ ޒިނޭކޮށްފަ، އެ ވާހަކަ ފޮރުވައިގެން ތިބޭ މީހުން. އަހަރެންވާ ތައުބާވެ، ޙައްޤު އަދަބު ހޯދައިފިން. ޒިނޭ ކުރި ފިރިހެން މީހާގެ ވާހަކަ ކީއްވެބާ ނުދެއްކުނީ؟ އެއީ ފިރިހެނަކަށްވީމަތަ؟ އޭނަައަށް އަދަބު ނުލިބުނަސް ކަލޭމެނަށް ވަރިހަމައެއްނު. އަހަރެންގެ ބަނޑުގަތާދޯ ދަރި އޮތީ؟ އެހެންވީމަ ކުށްވެރިވެސް ވާނީ އަހަރެންތާ!" އައިނީ އެއްވެ ތިބި މީހުންނަށް އަޑުއިވޭވަރަށް ރޮމުން ހަޅޭއްލެވިއެވެ.\nމި ހަޅޭކުގެ ވީޑިއޯ ސޯޝަލް މީޑިއާގައި ދައުރުވާން ފެށުމާއެކު، އެއްކަހަލަ އައިނީއާއި ދިމާލަށް މަލާމާތްކުރި މީހުންގެ ރާގުވެސް ބަދަލުވިއެވެ. އެންމެން ހަމަހަމަ ކަމަށް ގޮވަންފެށިއެވެ. އައިނީ މިއިން އެއްވެސް ކަމަކަށް ސަމާލުކަމެއް ނުދެއެވެ. އޭނާ ވިސްނަމުން ދިޔައީ ދަރިފުޅުގެ މުސްތަޤުބަލާއި ދޭތެރޭގައެވެ. އައިނީގެ ބަނޑަށް ހަ މަސްވީ ފަހުން، ސްކޫލުން ގުޅާފައި ވަޒީފާއަށް އަލުން އެނބުރި އައުމުގެ ފުރުޞަތު ދިނެވެ. ރަށުތެރޭގައި އޭނާއާއި މެދު މީހުން ދެކެމުން އައި ގޮތް މަޑުމަޑުން ބަދަލުވާންފެށިއެވެ. ޒިނޭގެ ބޮޑު ފާފަ ކުރެވުނު ނަމަވެސް، އެ ޒިނޭއިން ލިބުނު ދަރިފުޅު ވައްޓާނުލާ، މުޅި ދުނިޔޭގެ ލަދަށް ކެތްކުރީތީ އެންމެން އޭނާއަށް ތަޢުރީފު ކުރިއެވެ. ބަނޑަށް ހަތްމަސްވީ ދުވަހު ޝާހިލްގެ ފޯނު ކޯލެއް އައެވެ. "ކަލޭގެ ދަރިއެއް ނުހުންނާނެ." ޝާހިލްގެ ފޯނު ކޯލަށް އައިނީ ދިނީ ކުރު ޖަވާބެކެވެ. އަދި ބަން ކިޔާފައި ފޯނު ބޭއްވިއެވެ.\nދިރިއުޅުމުގައި އައިނީއަށް ކުރެވުނު އެންމެ ކުށަކުން އޭނާއަށް ދަސްވެގެން ދިޔައީ ރަނގަޅު ފިލާވަޅެކެވެ. ވިދާހާ އެއްޗަކީ ރަނެއް ނޫނެވެ. ދުނިޔެއަކީ ބާރު އޮތް މުއްސަދިންގެ ތަނެކެވެ. ބޭޒާރުވާނީ ފަޤީރެއްގެ ދަރިއެއް ކަމެވެ. މިއީ ދުނިޔޭގެ އާދައެވެ. އޭނާގެ ބަނޑުން އުފަންވި ޝައުން، އެކަހަލަ ދެވަނަ ޝާހިލް އަކަށް ނުވޭތޯ، އައިނީ ތާއަބަދު މާތް ރަސްކަލާނގެ ޙަޟުރަތުގައި ދުޢާ ދެންނެވިއެވެ. ކުރެވުނީ ކުށެކެވެ. ނަމަވެސް އެ ކުށަށް ފުރިހަމައަށް ތައުބާ ވަނީ އައިނީ ކަހަލަ ކިތަން މީހުންބާވައެވެ. ޒިނޭ ކުރާ ފިރިހެން މީހާގެ ވާހަކަ މީހުން ނުދައްކަނީ އޭނާގެ ބަނޑުގައި ދަރިއަކު އަށަނުގަންނާތީ ކަމުގައި ވެސް ވެދާނެއެވެ.


ދިވެހިންގެ އުއްމީދުތައް މަތިވެ، ފޯރި ވެސް ގަދަވެއްޖެ: ސެގާޓް – DhiDaily\n”އަހަރެން މިތަނަށް އައިސް ބޭނުންވީ ޖީލެއް ބަދަލުކުރަން. އާ ޖީލެއްގެ ކުޅުންތެރިންތަކާ އެކު ނުކުމެ އަހަރެމެން ސާފް ސުޒުކީ ކަޕް ކާމިޔާބުކުރިން. އެއާ އެކު އަދި ކޮލިފައިންގައި ނެރެމުން އަންނަ ނަތީޖާތަކާ އެކު އެންމެންގެ އުއްމީދުތައް މަތިވެއްޖެ. އަހަރެން ދިވެހިންނަށް ކުރަން އޮތް އެންމެ ބޮޑު ތައުރީފަކީ ފުޓްބޯޅައިގެ ފޯރި އަލުން ގަދަކުރުމުން އެކަމުގެ ތައުރީފް. ސަރުކާރާއި މީޑިއާގައި ވެސް ފޯރި އެބައޮތް. އެކަމުގައި ކުޅުންތެރިންނަށް ވެސް ޝުކުރުއަދާކުރަން ޖެހޭ. އެއީ އެ ކުޅުންތެރިން ފަހަކަށް އައިސް ކުޅުނު ސްޓައިލުގެ ސަބަބުން އެ ފޯރި ގަދަވީ،“ ސެގާޓް ބުންޏެވެ.\n”މި ޓީމުގައި އެބަ ހިމެނޭ ވަރަށް ޒުވާން ކުޅުންތެރިޔެއް ޗޯޓް (ހަސަން ނަޒީމް) ވެސް. އަހަންނަށް އޭނާއެކޭ އަޝްފާގެކޭ އަކްރަމެކޭ ފައިސަލެކޭ ތަފާތެއް ނެތް. ބައިވަރު ޒުވާން ކުޅުންތެރިން އެބަތިބި. އެ ކުޅުންތެރިންގެ ވާހަކަ ވެސް ދައްކަމާ ހިނގާ. އަހަންނަށް ހަގީގަތުގައި މުހިއްމެއް ނޫން ފުރަތަމަ އަރާ އެގާރަ ކުޅުންތެރިންނެއް ވެސް. މުހިއްމީ ނެރޭ ނަތީޖާ،“ ސެގާޓް ބުންޏެވެ.\n”ފިލިޕީންސް މިއޮތީ އަހަރެމެންނަށް ވުރެ އެއް ޕޮއިންޓް ކުރީގައި. މޮޅުވެއްޖެއްޖާ އަހަރެމެންނަށް ކުރިއަށް އެރޭނެ. އެއްވަރުވިޔަސް ރަނގަޅު ފުރުސަތެއް އޮންނާނެ. އެކަމަކު އަހަރެންގެ ފަލްސަފާއެއް ނޫން އެއްވަރުކުރަން ކުޅުމަކީ،“ ގަލޮޅު ދަނޑުގައި މާދަމާ ހަވީރު ކުޅޭ މެޗާ ބެހޭގޮތުން ސެގާޓް ބުންޏެވެ.


Kulhumaa eku coaching ah bodu gurubaanee eh, unmeedhakee ethakeh ''Ajufan'' eh ufehdhun! - One Online\nއަޖުފާން "ވަން" އަށް އިންޓަވިއު ދެނީ --- ވަން ފޮޓޯ/ މުހައްމަދު އައުޒަމް\nބެޑްމިންޓަންގެ އެންމެ ކާމިޔާބު އެއް ކުޅުންތެރިޔާއެވެ. ނުވަ ފަހަރަށް ގައުމީ ޗެމްޕިއަންކަން ހޯދައި، ރާއްޖޭގެ ދިދަ ބައިނަލްއަގުވާމީ މައިދާނުގައި ވިހުރާލި 'ރޯލް މޮޑެލް' އެތުލީޓެކެވެ. އައިއޯއައިޖީ ފަދަ ވަރުގަދަ މުބާރާތްތަކުން މެޑަލް ގެނެސްދިން ހިތްވަރުގަދަ ބެޑްމިންޓަން ޝަހުސިއްޔަތެކެވެ. މުހައްމަދު އަޖުފާނެވެ. ބެޑްމިންޓަނުން ނަގާނެ އިތުރު ނަމެއް ވަކި ނެތެވެ.\nއަޖުފާނުގެ ކާމިޔާބީތަކުގެ ވާހަކަދައްކައި ކޮޅުން ނުލާނެއެވެ. 2006، 2007، 2008، 2009، 2010، 2011، 2015، 2018 އަދި 2019 ވަނަ އަހަރު ގައުމީ ސިންގަލްސްގެ ޗެމްޕިއަންކަން އޭނާ ހޯދިއެވެ. 2011 ވަނަ އަހަރުގެ އިތުރުން 2018 ވަނަ އަހަރު އަދި 2019 ވަނަ އަހަރު އިންޑިއަން އޯޝަން އައިލެންޑް ގޭމްސްއިންވެސް އަޖުފާން މެޑަލް ގެނެސްދީފައިވާ އިރު، އެ ކާމިޔާބީއަށް އޭނާ މިހާރު އިތުރުކޮށްލާ ބޮޅަކީ ތަރިން އުފެއްދުމުގެ މަސައްކަތެވެ. ކުޅުމަށް އެތައް ވަގުތެއް ދެމުން، ބާކީ އޮންނަ ވަގުތުތައް ގުރުބާން ކޮށްލަނީ އެކަޑެމީގައި ކުޅުންތެރިން އުފެއްދުމަށެވެ. އަންނަން އޮތް ޖީލަށް ދެކޭ ހުވަފެން ސީދާ ކުރުމަށެވެ. ޗެލެންޖެއް ނަމަވެސް، ކޯޗިންނާއެކު ކުޅުން ކުރިއަށް ގެންދަން އަޖުފާން ތައްޔާރެވެ.\nއަޖުފާން އައިއޯޖީގައި ހޯދި މެޑަލްއާއެކު --- ފޮޓޯ/ އެމްއޯސީ\n"އެނގޭ ބެޑްމިންޓަންގެ ރަނގަޅު ޕްރޮޑަކްޓެއް ނެރެވޭނީ އެކަޑެމީތަކުންކަން. ރާއްޖެއަށް އެކަޑެމީ މިއައީ ތަންކޮޅެއް ފަހުން. އެހެންވީމާ އެނގުނު އަހަރެމެންކަން މިކަން ކުރަން ތިބި ބަޔަކީ. މޮޅު ކުޅުންތެރިންތަކެއް ވަދެ އެކަން ކުރުން މުހިއްމީ. މިހުރީ ކެރިއަރުގެ ޕީކްގައި ނަމަވެސް އެކަން ކުރަން ޖެހޭތީ އެކަމަށް ނުކުތީ. އެއީ ޗެލެންޖެއް ނަމަވެސް އެބަޖެހޭ ކުދިންތަކެއް ތަމްރީނުކޮށް މިހާރު މިކަމަށް ނެރެން. މާދަމާ ބޭނުމެއް ނޫން، ހަމައެކަނި މުހައްމަދު އަޖުފާނެއް އެކަނި ހުންނާކަށް، ނޫނީ އެންމެ ދެތިން އަންހެން ކުދިން މިކަމުގައި އުޅޭކަށްވެސް. ބޭނުންވަނީ އެންމެ މަދުވެގެން 10-20 ވަރަކަށް ކުދިން އެންމެ މަތީ ފަންތިއަށް ދިއުން. އެ ވިސްނުމުގައި އެކަޑެމީ ހެދީ. މިހާރު ފެށިގެން މާދަމާ ރަނގަޅުވާނީ،" އެތައް ގައުމެއްގެ ތަމްރީނުތަކަކާއެކު ތަޖުރިބާގެ އަލީގައި އަޖުފާން ބުނެފައިވެއެވެ.\nއެއީ މިހާރު އަޖުފާންގެ ވިސްނުން ހުރި ހިސާބެވެ. އެ ހިސާބަށް އޭނާ ކުރި ދަތުރު އަޖުފާން ވަނީ "ވަން" އަށް ހިއްސާކޮށްފައެވެ.\nފެށި ދުވަހުން ފެށިގެން، ކޮންމެ އަހަރެއްވެސް ހާއްސަ\nއަޖުފާންގެ ބެޑްމިންޓަން ހަޔާތް ފެށުނީ އުމުރުން އެންމެ ހަ އަހަރުގައެވެ. ކިރިޔާ ރެކެޓެއްގައި އޭރު ހިފަހައްޓާލެވުނު ނަމަވެސް، ގޭތެރޭގައި އޮތް ބެޑްމިންޓަންގެ ރޫހާއެކު އަޖުފާނަށް ކުޅިވަރަށް ވަންނަން މާ ގިނަ ދުވަހެއް ނުނަގައެވެ.\n"ގޭގައި އުޅޭނެ ރާއްޖޭގައި އޭރު ކުޅުނު ގައުމީ ލެވެލްގެ ކުޅުންތެރިން. އޭރު ދެން އަނެއްހެން ނޭނގެ މިއީ ކޮން އެއްޗެއް ކަމެއް. ދެން ބޮޑު ބޭބެ، މިހާރު ނިޔާވެފައި ވީވެސް. ގެންދާނެ ކުޅޭތަން ބަލަން. އޭރު އެ ގޮސް އުޅުނުއިރު މި ވަދެވުނީ ބެޑްމިންޓަންއަށް. އެއީ ދެން ވަރަށް ކުޑައިރު. އޭރު ރެކެޓާ އެއްޗެހި ކިރިޔާ ހިފައިގެން އުޅެން ފެށުނީ އަދި،" އަޖުފާން ބުންޏެވެ.\nއަޖުފާން: ކެރިއަރު ހުއްޓާނުލައި ކޯޗިންނާ އެކު ކުރިއަށްދާން ތައްޔާރު --- ވަން ފޮޓޯ/ މުހައްމަދު އައުޒަމް\nއެތައް ފަހަރަކު ގައުމީ ޗެމްޕިއަން ލިބުނު ނަމަވެސް، އަޖުފާންގެ މަސައްކަތަށް ބަދަލެއް ނުގެނެސް ދެމިހުރުމަކީ އޭނާގެ ރެސިޕީއެވެ. ހަ އަހަރުން ފެށިގެން ގައުމީ ފަންތިއަށް ނުކުމެ، މިއަދާ ހަމައަށް ކުރިމަތިލާ ކޮންމެ އަހަރަކަށްވެސް އަޖުފާން އިތުރަށް މަސައްކަތް ކުރާ ކަމަށް އޭނާ ފާހަގަކުރިއެވެ.\n"ކޮންމެ އަހަރެއްވެސް ހާއްސަ ވާނެ. އެއީ ކުރަން ޖެހޭ މަސައްކަތް، އެކަމަށް ލާ އެފަޓް ތަކުރާރު ކުރަން ޖެހޭތީ. އެކި ހާލަތްތަކުގައި އެކި ގޮތަށް އެ ހިތްވަރު ލާން ޖެހޭނެ. އެއީ އެންމެ މުހިއްމު ކަމަކީ. އެންމެ ހާއްސަ ވަނީ އެންމެ ފުރަތަމަ ގައުމީ ޗެމްޕިއަންކަން ލިބުނު އަހަރު. އެކަމަކު ފަހުން އައި ހުރިހާ އަހަރުތައްވެސް ވަރަށް ހާއްސަ،" އަޖުފާން އޭނާގެ ކާމިޔާބީތަކަށް ވިސްނާލަމުން ބުނެފައިވެއެވެ.\nފާޑު ކިޔުންތަކާ ކުރިމަތިލަނީ ޑިސިޕްލިން ހިފަހައްޓައިގެން\nކުޅިވަރުގައި އެކަންޏެއް ނޫނެވެ. ކޮންމެ ކަމެއްގައިވެސް ޗެލެންޖުތަކަކާއި، ފާޑު ކިޔުންތަކެއް އަންނާނެއެވެ. ދުނިޔަވީ އުސޫލުގައި އެކަން ވާކަން ދަނެގެން ކަންކަމާ ކުރިމަތިލުން ނޫން ގޮތަކުން ކާމިޔާބީއާ ހަމައަށް ވާސިލު ނުވެވޭނެ ކަމަށް އަޖުފާންވެސް ގަބޫލުކުރެއެވެ. އެކަމާ އަޖުފާން ކުރިމަތިލަނީ "ޑިސިޕްލިން" ހިފަހައްޓައި، ޕޮޒިޓިވް ވިސްނުމަކުންނެވެ.\n"ސެޓްބެކް އަންނާނެ ވަރަށް ބޮޑަށް. އެއް ފެންވަރެއްގައި ދަމަހައްޓަންވެސް ވަރަށް ބުރަކޮށް މަސައްކަތް ކުރަން ޖެހޭ. އެގޮތުން 2012 ގެ ފަހުން ވަރަށް ސަމާލުކަންވެސް އައި. ވަރަށް ބޮޑަށް ފާޑު ކިޔުންތައްވެސް އައި. އެކަމަކު ކުރަން ޖެހޭނެ ކަމަކީ އެއީ ރަނގަޅެއް ކަމެއް ބަލައިގެން މަސައްކަތް ކުރުން. މީހުން ދައްކާ ނެގެޓިވް ވާހަކަތައް ޕޮޒިޓިވްކޮށް ނަގައިގެން މަސައްކަތް ކުރުން އެއީ ކުރަން ޖެހޭނެ ކަމަކީ. އަމިއްލަ މީހާގެ މަސައްކަތް ކުރަން ޖެހޭނެ މީހަކު ކިޔާ އެއްޗަކަށް ބެލުމެއް ނެތި. އެއީ މި ލެވެލްގައި ހިފެހެއްޓުމުގެ އެންމެ ބޮޑު ސިއްރަކީ. ދުވަހަކުވެސް އަޅުގަނޑު ހިތްހަމަނުޖެހި ޑިސިޕްލިން ދުއްވައެއް ނުލަން. އެއީ އަޅުގަނޑު ކުރާ މަސައްކަތް ހެނދުނުން ރޭގަނޑަށް ވަކި ތަރުތީބަކުން ކުރަމުންދާނީ. އެންމެންނަށްވެސް އެނގޭނެ އެގޮތަށް ކުރިއަށް ދާނެކަން،" އަޖުފާން އޭނާގެ ވިސްނުން ހިއްސާކުރިއެވެ.\nކެރިއަރުގައި ކުރިމަތިވާ ކޮންމެ ގޮންޖެހުމަކުން އަރައިގަތުމަށް އަޖުފާންގެ ކޮނޑަށް އަތް ވައްޓާލަން އެތަކެއް ބައެއް އެބަތިއްބެވެ. އާއިލާ، ރަހުމަތްތެރިންގެ އިތުރު އެސޯސިއޭޝަނާއި ސަރުކާރުގެ އިދާރާތައް އަޖުފާން ފާހަގަކުރިއެވެ. އެ އެއްބާރުލުމަކީ ކާމިޔާބު ދަމަހައްޓަން "ކީ ފެކްޓާ" އެއް ކަން އަޖުފާން ގަބޫލުކުރެއެވެ.\nއަޖުފާން 2018 ވަނަ އަހަރު ގޭމްސްގައި --- ފޮޓޯ/ އެމްއޯސީ\nއެތަކެއް ހުރަސްތަކެއް، ތަފާތު މާހައުލުތަކެއްގައި ކަނޑައްތުކޮށް، މިއަދު އަޖުފާން ހުރީ ކުޅުންތެރިއެއްގެ ގޮތުގައި އެންމެ އުހުގައެވެ. ފުރަތަމަ 2011 ވަނަ އަހަރު އައިއޯއައިޖީއަށް ސީޝެލްސްއަށް ގޮސް ކުޅުނު ބައިނަލްއަގުވާމީ މުބާރާތުން ފެށިގެން އަޖުފާން ރާއްޖޭގެ ބެޑްމިންޓަނަށް ކުރަހާލި ތަސައްވަރެއް އޮތެވެ. އުނދަގޫ މާހައުލެއްގައި ކުޅެ މެޑަލް ގެނެސް ދެން ކުރެހީ ހިތްވަރާއެކު އެހެން ފަންތިއަކަށް ރާއްޖޭގެ ބެޑްމިންޓަން ގެންދަން ކުރެހި މަންޒަރެކެވެ. 2018 ވަނަ އަހަރުގެ ކާމިޔާބީއާއި 2019 ވަނަ އަހަރު ކާމިޔާބާވެސް އެކު އަޖުފާން ކެރިއާ ދޫކޮށްލީކީ ނޫނެވެ. އެހިސާބުން ނެގީ ޗެލެންޖް ބޮޑު ޒިންމާއެކެވެ. އެކަޑެމީއެއްގެ މަސައްކަތަކާއެކު، ރިޓަޔާ ނުކޮށް، ކެރިއަރުގެ ޕީކް ދަމަހައްޓައި، ޖީލެއް ބިނާކުރުމަށް ކުރިމަތިލި ބޮޑު ޗެލެންޖެވެ.\nއެކަޑެމީއާއެކު ކޯޗިންނަށް ވިސްނާ، އެކަމަކު އަދި ހުރީ ޕީކް ދަމަހައްޓަން\n"ދުނިޔޭގެ ހުރިހާ ކުޅިވަރަކަށް ބެލިޔަސް، ކްލަބުތަކުން ގޮސް ގައުމީ ޓީމާ ހަމައަށް ދާ ކުޅުންތެރިންނަކީ ޔޫތު އެކަޑެމީ ސިސްޓަމުން ގޮސް ގައުމީ ލެވެލްއަށް އަރާ ކުޅުންތެރިން. މަޝްހޫރު ހުރިހާ ކުޅުންތެރިންވެސް އެބަހުރި އަމިއްލަ ނަން މަތީގައި އެކަޑެމީ ހަދައި، އެ އެކަޑެމީތަކުން ކުދިން ނެރެފައި. އެހެންވީމަ މިހާރު އެންމެ އެފެކްޓިވްއީ އެކަޑެމީ ހެދުން ކަމަށް ބެލެވެން އެބައޮތް. ސްޕޯޓްސް ސްކޫލަށްވުރެ ބޮޑަށް މިހާރު ވާދަވެރިކަމާއެކު ކުދިން ނެރެ އެކަޑެމީތަކުން ކުޅިވަރު ވާދެވެރިކަމާއެކު ކުދިންގެ މެދުގައި ކުރިއަރާ. އަނެއްކާ އެކަޑެމީތަކުން ކުދިންނަށް ވަރަށް ބޮޑަށް ފުރުސަތު ފަހިވޭ. ހުރިހާ ކުދިންގެ ނުހުރެދާނެ ހުރިހާ ހުނަރެއް، އެކަންކަމަށް ވަކިވަކިން ފޯކަސް ކުރުމަށް އެކަޑެމީން މި ސަމާލުކަން ދެވޭނީ،" އެކަޑެމީތަކުގެ މުހިއްމު ކަމަށް އަޖުފާން ދިނީ ވަރަށް ސިސްޓަމެޓިކް ޖަވާބެކެވެ.\nއަޖުފާންގެ ވަގުތުތައް އިންތިހާއަށް ކުޑަ ނަމަވެސް އޭނާގެ ގުރުބާނީއަކީ އެކަޑެމީން ފެންނަ ހުނަރުވެރި ކުދިންނަށް އަޅާލާނެ މާހައުލެއް ގާއިމުކުރުމަށް ވެދޭ ގުރުބާނީއެވެ.\n"މަސައްކަތް ފެށި ފަހުން ވަރަށް ބޮޑަށް އެބަފެނޭ ހުނަވެރި ކުދިން. ހަތަރު ފަސް އަހަރުގެ ކުދިންގެ ހުނަރު އެބަ ނަގައިގަނެވޭ. ނެޗުރަލް ހުނަރު އެބަހުރި ގިނަ ކުދިންގެ. އެ އުމުރުގައި މަޖާކޮށް މުޅިތަނުގައި ދުވި ނަމަވެސް އެކަޑެމީން މަސައްކަތް ކުރާނީ އެކުދިންނަށް ކުޅިވަރަކީ ކޮން އެއްޗެއްކަން މަޑުމަޑުން ކިޔައިދީ އެކަމަށް ހާނަން. އެއީ ވަރަށް މުހިއްމު ކަމެއް،" އަޖުފާން ބުންޏެވެ.\nޒިންމާއެއް ބެޑްމިންޓަން ދެން އޮތް ހަރުފަތަކަށް ގެންދިއުމަކީ. މިސާލަކަށް އަޅުގަނޑަކީ އެންމެ ފުރަތަމަ އިންޑިވިޖުއަލް ކުޅުންތެރިޔާ އޮލިމްޕިކަށް ކޮލިފިކޭޝަންއަކުން ގޮސް ކުޅުނު. އެކަމަކު އަޅުގަނޑުގެ އުންމީދަކީ އެގޮތަށް ގޮސް މެޑަލްއެއް ޔަގީންކުރުން. މާ ދުރުގައެއް ނޫން އެ ދުވަސް އޮތީ. ބައިވަރު ހުނަރުވެރި އެތުލީޓުން އެކިއެކި ކުޅިވަރުތަކުގައި އެބަތިބި. ބެޑްމިންޓަންގައިވެސް ފާހަގަކޮށްލެވޭ،\nކޯޗިންނަށް ދޭން ޖެހޭ އެތައް ވަގުތަކާއެކުވެސް ރިޓަޔާކޮށް، މުޅި ކެރިއަރު ކޯޗިންނަށް ދޭން އަޖުފާންގެ ވިސްނުމެއް އަދި ނެތެވެ. ވިސްނުން ހުރީ ތަޖުރިބާއާއެކު ގިނަ ދުވަސްތަކެއް ވަންދެން ކުޅުމަށެވެ. އެކަމަށް ފިޒިކަލީވެސް ތައްޔާރުވެ އަޖުފާންގެ ވިސްނުން އަދި ހުރީ ކުރިއަށެވެ. ބެލެންސް ކުރަން އުނދަގޫ މަސައްކަތެއް ނަމަވެސް، އަންނަން އޮތް ޖީލުތަކަށް އެކަން އަޖުފާން ކުރަނީ ކުރާ ހިތުންނެވެ.\n"އިރާދަކުރެއްވިއްޔާ މުސްތަގުބަލުގައި ރާއްޖޭގެ ގައުމީ ލެވެލްގައި ކޯޗެއްގެ ގޮތުގައި ހުންނަތަން ދެކެން ބޭނުން. އެއީ މިހާރުވެސް ކޯޗުންނަކީ ކުރީގެ ކުޅުންތެރިން ހަމަ. އެ ތަޖުރިބާ އަޅުގަނޑަށް ކުރިންވެސް ވަނީ ކުރެވިފައި. އެއީ މުހިއްމު ކަމެއް. ގައުމީ ޓީމުގައިވެސް މުސްތަގުބަލުގައި ކޯޗުކަން ކޮށްދީ، ކުދިންނަށް އަޅުގަނޑުގެ ތަޖުރިބާ ހިއްސާ ކުރުމަށް ފުރުސަތު ދޭން ބޭނުން،" ގައުމީ ޓީމުގެ ކޯޗާ ހިސާބަށްވެސް އަޖުފާން ވިސްނުން ހުރިކަން އޭނާ ހާމަކުރިއެވެ.\nއަޖުފާންގެ ވާހަކަތަކުން ކުޅިވަރަށް އޭނާ ދޭން ބޭނުންވާ މިންވަރު ބޮޑުކަން ޔަގީން ކުރެވެއެވެ. ހާއްސަކޮށް މުޅި މުޖުތަމައަށްވެސް އޭނާ ދޭން ބޭނުންވާ މެސެޖުތަކުން އަޖުފާންގެ މަސައްކަތް ސާފެވެ. ބަދަލެއް ގެނެސް، އެބަދަލަށް މުޅި ރާއްޖެ ހާނުވަން އަޖުފާން ބޭނުންވެއެވެ. އަތޮޅުތެރޭގެ ހުނަރުވެސް ބާކީ ނުކޮށްވާނެ ގޮތެއް ހޯދައި، އެކަން ކުރަން ތައްޔާރުވާ ކަމަށް ބުންޏެވެ.\n"ބެލެނިވެރިންނަށް ބުނަލަން ބޭނުންވަނީ، މިއަދުގެ މި ހާލަތުގައި ކުޅިވަރަށް ދޭ އަހަންމިއްޔަތު ތަންކޮޅެއް އިތުރުކޮށްލަ ދެއްވާށޭ. އެއީ ޕެންޑަމިކަކާއެކު ލައިފްސްޓައިލް ވަރަށް ބޮޑަށް ބަދަލުވެފައި އޮތީމަ. އެކުދިންނަށް އަސްލު ވަރަށް ބައިވަރު ކަންކަން އަހަރެއްގެ ތެރޭގައި ގެއްލިގެން ގޮސްފި. އެއާއެކު ވިސްނުން ބަދަލުވެފައި ހުންނާނީ. އެހެންވީމަ ބޮޑަށް ބޭރަށް ނެރެ، ކަސްރަތު ކުރުމާއި ކުޅިވަރުގެ ތެރެއަށް ވެއްދުމަށް މަސައްކަތް ކުރަން ޖެހޭ. ކުދިންނަށް ފުރުސަތު ދޭން ޖެހޭ ކުޅިވަރުތަކަށްވެސް،" އަޖުފާން ފަހު މެސެޖެއްގެ ގޮތުގައި ލޮބުވެތި ބެލެނިވެރިންނަށް ބުނެލިއެވެ.\nއަޖުފާންގެ އެކަޑެމީ ލޯންޗު ކުރުމުގެ ތެރެއިން ---\nބެޑްމިންޓަނަށް އޮތް ލޯބި ވަރަށް ބޮޑެވެ. ސާފެވެ. އިހުލާސްތެރިއެވެ. އަމިއްލަ ކެރިއަރަށް ދޭ ސަމާލުކަން ކުޅިވަރުގެ މުސްތަގުބަލަށް ދޭ އެތުލީޓުން އުފަންވެގެން ދިއުމަކީ ގައުމެއްގެ ކުޅިވަރަށް ލިބޭނެ އެންމެ ބޮޑު ހިތްހަމަޖެހުމެވެ. އަޖުފާނަކީ އެފަދަ އެތުލީޓެކެވެ. ބެޑްމިންޓަން އެހެން ހަރުފަތަކަށް ގެންދަން އެހުރީ ވަރުގަދައަށް ފައި ވިއްދައިފައެވެ.\nގުޅޭ ޓެގު ބެޑްމިންޓަން އެސޯސިއޭޝަން އޮފް މޯލްޑިވްސް ބެޑްމިންޓަން


ކޮންމެ އިންސާނަކުވެސް އުފައްދަވާފައިވަނީ އަމިއްލަ ސިފަތަކަކާއިއެކުގައެވެ – ޙެޔޮބަސް\nކޮންމެ އިންސާނަކުވެސް އުފައްދަވާފައިވަނީ އަމިއްލަ ސިފަތަކަކާއިއެކުގައެވެ\nPosted byހުސައިން ނިޔާޒު / ޅޮހި\t Apr 12, 2012 Apr 12, 2012 Leaveacomment on ކޮންމެ އިންސާނަކުވެސް އުފައްދަވާފައިވަނީ އަމިއްލަ ސިފަތަކަކާއިއެކުގައެވެ\nﷲ ކޮންމެ އިންސާނަކުވެސް އުފެއްދެވީ އެންމެ ރިވެތި ސިފައިގައި އެއް އިންސާނަކާ އަނެއް އިންސާނެއްގެ މެދުގައި ތަފާތުތަކަކާއި އެކުގައެވެ. އިންސާނާގެ އަތުގެ އިނގިލިތަކަށް ވިސްނާލަމާ ހިނގާށެވެ. ފަސް އިނގިލީގައިވެސް ތަފާތުތަކެއް ވެއެވެ. ހަމަ އެގޮތައް ކޮންމެ އިންސާނަކުވެސް އުފެދިފައިވަނީ ސިފަތަކާއިއެކުއެވެ.\nމި ގޮތުން އެމީހެއްގެ އުޅުމާއި އެމީހެއްގެ ބޭރުފުށުން ފެންނަފެނުންވެސް ތަފާތެވެ. ހަމަ އެފަދައިން އިންސާނާގެ ވިސްނުމާއި އަދި އެންމެހާ ސިފަތަކަކީވެސް ތަފާތު ސިފަތަކެކެވެ.\nއިންސާނާގެ ސިފަތަކަށް ބަލާއިރު އިންސާނާގެ ވިސްނުމާއި ހިޔާލަކީވެސް ތަފާތު އެއްޗެކެވެ. ވިސްނުމުގެ ގޮތުންނާއި ހިޔާލުތައް މުޅިން އެއްގޮތް2ވަނަ މީހެއް ދުނިޔޭގައި ނުވެޔެވެ. ހަމަ އެފަދައިން އިންސާނާގެ ބޭރުފުށުގެ ސިފަތަކަށް ބަލާއިރުވެސް އެއް އިންސާނެއްގެ ސިފަޔާ އަނެއް އިންސާނެއްގެ ސިފަތައް ފެންނަފެނުމުގައި އެއްގޮތްކަމައް ފެނުނުކަމުގައިވިޔަސް ތަފާތުތަކެއް ވާނެއެވެ. ކޮންމެ އިންސާނަކީވެސް އަމިއްލަ ސިފަތަކެއް ލިބިފައިވާ މީހެކެވެ. މި ގޮތުން އިންސާނާގެ ކޮންމެ ގުނަވަނެއްގައިވެސް އެތަފާތުތައްވެއެވެ.\nއިންސާނާގެ އަތްތިލަޔާއި އިނގިލި ތަކުގެ ނިޝާނާއި އިނގިލީގެ ބައްޓަންވެސް ތަފާތެވެ. ފަހަރެއްގައި ފެންނަފެނުމުގައި2އިންސާނެއްގެ އަތްތިލައިގެ ބައްޓަން ނުވަތަ އިނގިލީގެ ބައްޓަމާއި ނިޝާން އެއްގޮތްހެން ހީވެދާނެއެވެ. ނަމަވެސް އެއީ ކުއްހީއެެވެ. އިނގީލީގެ ނިޝާނަކީ އޭގައި ފޮރުވިފައިވާ އާދަޔާހިލާފު މައުލޫމާތުތަކެއް އެކުލެވޭ ބައެކެވެ. އެ ނިޝާންތައް އެތްގޮތް ދެވަނަ އިންސާނަކު ދުނިޔޭގައި ނުވާނެވެ. އެހެންކަމުން ވަގުންނާއި ފޭރޭމީހުންނާއި އެހެނިހެން ކުއްވެރިން ހޯދުމައް ވަރަށްބޮޑު އެހީއަކަށް އިނގިލީގެ ނިޝާންވެއެވެެ\nއިންސާނާގެ އިނގިލީގެ ނިޝާން ވަކިކޮށް އޭގައިވާ ތަފާތުތައް ހޯދާ ދެނެގަތުމުގެ ނިޒާމް 19 ވަނަ ގަރުނުގައި ދުނިޔެއައް ތާރަފްވުން ވެގެންދިޔައީ ވަގުންނާ ނުބައި އަމަލުތައް ހިންގާ މީހުންނައް ކުރިމަތިވި ވަރަށްބޮޑު ބިރަކަށެވެ. 19 ވަނަ ގަރުނުގައި ދުނިޔެއައް ތައާރަފްވެގެން ދިޔަ މި ނިޒާމްގެ ދަށުން އެ ތަފާތުތައް ފާހަނގަ ކުރެވެންފެށުން ވެގެންދިޔައީ އިނގިލީގެ ނިޝާނުގައި މާ ބޮޑު ސިއްރެއްނުވާކަމާއި ތަފާތެއްނުވާކަމާއި މަރުވުމައްފަހު އަލުންދިރުއްވުމާއި ދެކޮޅައް ވަކާލާތުކުރަމުން ދިޔަ ފަރާތްތަކުގެ ބަސްތައް ބަލިކަށިވެ އެބައިމީހުންގެ ދައުވާގެ ދޮގުކަން ސާބިތުވެގެން ދިޔަކަމަކަށެވެ.\nއިންސާނާގެ އިނގިލީގެ ނިޝާނުގައި ވާ ތަފާތުތަކުން އެއް އިންސާނާކާއި އަނެއް އިންސާނަކު ދެނެގަތުމަކީ ނުހަނު ފަސޭހަކަމެކެވެ. އެހެންކަމުން ވަގުންނާއި ފޭރޭމީހުން،އަދި އެހެނިހެން ކުއްތައް ކުރާ ފަރާތްތައް ފާހަނގަކޮށް ދެނެގަތުމައް އިނގީލީގެ ނިޝާން ބޭނުންކުރެވެއެވެ. އިނގިލީގެ ނިޝާނައްބަލާ އެފަދަ ކުއްވެރިން ފާހަނގަކޮށް ދެނެގަންނަން ފެށުމުން އެފަދަ ވަގުން އެ ނިޝާންތައް ބަދަލުކުރުމަށާއި ފޮހެލުމައް މަސައްކަތްކޮށްފައިވެއެވެ. މި ގޮތުން 1930 ވަނަ އަހަރު އެމެރިކާގެ ޗިކާގޯގެ ބޭންކުތައް ލޫޓުވުމުގެ މަސައްކަތްކުރި ޖޯން ޑިލިންގާރ އޭނާގެ އަތުގެ އިނގިލިތަކުގެ ކޮޅުތައް އެސިޑް އަޅާ އަންދާލިއެވެ. ނަމަވެސް އެކަމަކީ މާކާމިޔާބު ކަމަކަށް ނުވުމުން ފަހުގެ އަހަރުތަކުގައި އެފަދަ މުޖުރިމުން އިނގިލިތަކުގެ ކޮޅު ބުރިކޮށްފައިވެއެވެ. އިނގިލީގެ ނިޝާނަކީ މަށައިގެން ދިޔަކަމުގައިވިޔަސް ފިހުނަސް ނޮޅާލިޔަސް ބަދަލުވާނެ އެއްޗެއް ނޫނެވެ. އާދެ އިނގީލީގެ ނިޝާން އުފެދިފައިވާ ގޮތައް ވިސްނާލަމާ ހިނގާށެވެ. އެ ނިޝާންތައް ބިނާވެފައި ވަނީ ވަކިން ހާއްޝަގޮތަކަށް އެތުރި އުފުލިފައިވާ ރޮނގުތަކެއްގެ މައްޗަށެވެ. އެ ހަންގަނޑު އުފެދިފައިވަނީ މައިގަނޑު ދެ ފަށަލައެއްގެ މައްޗަށެވެ. އެންމެ ބޭރުފަށަލަ އުފެދިފައިވަނީ ދިރުންނުވާ ސެލްތަކެއްގެ މައްޗަށެވެ. ދިރުންނުވާ އެ ސެލްތައް އަބަދުވެސް އަންނާނީ ހަށިގަނޑާ ވަކިވަމުންނެވެ. ބޭރުފަށަލަ ވަކިވަމުންދާ ނަމަވެސް އެތެރޭގައިވާ ފަށަލަ އާވަމުންދާނެއެވެ. މި ގޮތުން އިނގިލިތަކުން ފާޅުވާ ދެވަނައެއްނުވާ އެ ނިޝާން ދޫކޮށްލަނީ އެ ސެލްތަކުގެ އެހީގައެވެ.\nއިންސާނާގެ އަތްތިލައިގެ ސިފަތަކާއި ބައްޓަން އެއްގޮތް ނުވާފަދައިން އިންސާނާގެ ހަށިގަނޑުގެ ލޭނާރުތަކުގެ ސިފަވެސް އެއްގޮތް2މީހަކު ނުވެޔެވެ. ހަމަކޮންމެ މީހެއްގެ ވެސް ހަށިގަނޑު ނާރުތަކުގައިވެސް ތަފާތުތަކެއްވެއެވެ. ނާރުތަކުގެ ސިފަޔާއި ބައްޓަންވެސް ތަފާތެވެ. އިންސާނާގެ ހަށިގަނޑުގެ އެހެންބައިތަކެކޭ އެއްގޮތައް އިންސާނާގެ ލޮލުގެ ބައްޓަމާއި ކަޅީގެ ބައްޓަންވެސް އެއް އިންސާނަކާއި އެއްގޮތް2ވަނަ އިންސާނަކު ނުވެއެވެ.\nއިންސާނާޔާ އެއްގޮތް ދެވަނަ އިންސާނަކު ނުވާކަން އަދުގެ ސައިންސްވެސް ވަނީ ކަށަވަރުކޮށްދީފައެވެ. ޖެނެޓިކްސް އިލްމު ދައްކާ ގޮތުން އިންސާނާ އުފެދިފައިވަނީ މަންމަގެ ފަރާތުން ވާރުތަވާ 23 ކުރޮމޮޒޯމްއާއި ބައްޕަގެ ފަރާތުން ވާރުތަވާ 23 ކުރޮމޮޒޯމްގައިވާ މައުލޫމާތުގެ މައްޗައް ބިނާކޮށެވެ. އަދި ތިމާއަށް ލިބިފައިވާ 46 ކުރޮމޮޒޯމްގައި ތިމާގެ ސިފަތައް ކޯޑުކުރެވިފައިވެއެވެ. އިންސާނާގެ އުފެދުން ބިނާވެފައިވާ މި އިން ކޮންމެ ކުރޮމޮޒޯމެއްގައި އެތައް ސަތޭކަ ޖީންއެއްވެއެވެ. އެ ޖީންތަކުގައި ﷲ އިންސާނާގެ މުޅި ދިރިއުޅުން ބަދަލުކޮށްލެވޭފަދަ ބާރު ލައްވާފައިވެއެވެ. އެއް ކުއްޖަކާއި އެއްގޮތް2ވަނަ ކުއްޖަކު މަންމަޔަކާއި ބައްޕަޔަކަށް ލިބުމުގެ ފުރުސަތެއްނެތެވެ. ފަހަރެއްގައި 2މީހަކު އެއްގޮތް ސިފައެއް ހުރެދާނެއެވެ. ނަމަވެސް ހުރިހާ ގޮތަކުން އެއްގޮތް ދެވަނަ އިންސާނަކު އުފަން ވުމުގެ ފުރުސަތަކީ 300ބިލިއަނުން 1 ކެވެ. އެޭގެ މާނަޔަކީ މަންމަޔަކާއި ބައްޕަޔަކު އެމީހުންގެ ދަރިޔަކާއި އެއްގޮތް ކުއްޖަކު ހޯދުމައް 300 ބިލިއަން ކުދިން ހޯދުމުން އެތަނުން އެފަދަ އެއް ކުއްޖަކު ލިބުމެވެ. އެކަމަކު ދުނިޔެވީ ހަމަތަކާއި ސިއްހީގޮތުން ބަލާއިރު އެއީ ވާނެކަމެއް ނޫނެވެ. ސަބަކީ މި އުންމަތުގެ މީހުންގެ މީހެއްގެ އެވްރެޖް އުމުރަކީ ގާތްގަނޑަކަށް 60-70 އަހަރުކަން . ނަމަވެސް ބައެއްމީހުންގެ އުމުރު އެޔައްވުރެވެސް ދިގެވެ. އެހެންކަމައްވިޔަސް އަންހެނަކަށް އެ އުމުރަށް ދާއިރު ދަރިން ހޯދުމުގެ ގާބިލްކަން ލިބިގެން ނުވާއިރު ދެން ވިސްނަންވީ އަންހެނާ 16 އަހަރުން ފަށައިގެން 50 އަހަރުވަންދެން ކޮންމެ މަހަކު ކުއްޖަކު ހޯދުމުންވެސް 300 ބިލިއަން ހަމަވޭތޯއެވެ. އާދެ އޭރަށްވެސް 300 ބިލިއަން ހަމަވާން ގާތްވެސް ނުވާނެއެވެ. ދެން އަނެއްކޮޅުން މަހަކު ކުއްޖެއް 16 އަހަރުންފަށައިގެން އެ އުމުރަށް ދާންދެން ވިހެއުމަކީ އަންހެނަކަށް ކުރެވޭނޭ ކަމެއް ނޫނެވެ. މި ކަމުންވެސް ދޭހަވަނީ ހުރިހާ ގޮތަކުން އެއްގޮތް2އިންސާނަކަު ދުނިޔޭގައި ނުވާނެކަމެވެ.\nމާތް ﷲ އަކީ އެންމެހާ ކަންތައްތައް ކުރެއްވުމައް ކުޅަދުންވަންތަ އިލާހެވެ. އެންމެހާ އިންސާނުން ތަފާތު ގޮތުގައި ލެއްވެވީ ﷲ އެވެ. ކޮންމެ އިންސާނަކުވެސް ﷲ ހައްދަވާފައިވަނީ އެންމެ ފުރިހަމަ ސޫރާގައެވެ. ކޮންމެ އިންސާނަކީވެސް ތަފާތު މީހެއް ނަމަވެސް އެއް އިންސާނެއްގައި ހުންނަ ސިފަޔެއް އަނެއް އިންސާނެއްގައި ހުރެދާނެއެވެ. ހަމަ އެފަދައިން އެކަކު ގައިގަ ހުންނަ ސިފަޔެއް އަނެކާގެ ގައިގަ ނުހުރެ ދާނެއެވެ. އެންމެންނަކީ ހުރިހާ ގޮތަކުން އެއްގޮތް ބައެއް ނޫނެވެ. ނަމަވެސް ހިތާމަޔަކީ ބައެއް މީހުން މިކަންކަން ގަބޫލު ނުކުރާކަމެވެ. އެއްވެސް ބަލައިލުމެއް ވިސްނުމެއް ނެތި އަނެކާގެ އުނިސިފަތައް ކިޔާ މަލާމާތް ކުރުމަކީ އާންމުވެފައިވާކަމެކެވެ. އެފަދަ ބަސްތަކާއި އެފަދަ މަލާމާތްތައް މީހުނައް ރަށްދުކުރާ ފަރާތްތަކުން މި ކަންކަމާއި މެދު ވިސްނާށެވެ. ތިމާ އަނެކާ އައް މަލާމާތް ކުރާއިރު ތިމާގައިގަވެސް އުނި ސިފަތަކެއް ހުންނާނެއެވެ. ބޭރުފުށުން އުނި ސިފަތަކެއް ފެންނަން ނެތްކަމުގައިވިޔަސް އެތެރެ ފުށުގައި ނުވަތަ ވިސްނުމުގައިވެސް އުނިސިފަތަކެއް ހުރެދާނެއެވެ. އެއް އިންސާނަކު އަނެއް އިންސާނަކަށް މަލާމާތްކޮށް އުނި ސިފަތައް ގޮވުމަކީ ވަރަށް ނުރައްކާތެރި ކަމެކެވެ. މި ކަމުގެ ބައެއް ހެކިތައް މި ދިވެހި ގައުމުންވެސް ފެނެޔެވެ. މީހުންގެ އުނި ސިފަތަކަށް މަލާމާތް ކުރަމުން އައި ބައެއް މީހުނައް ދަރިން ލިބުނު އިރު އެމީހުންގެ ކުދިންނައް އެބައިމީހުން މަލާމާތް ކުރި ކުދިންނާއި އެއްގޮތް ބައެއް ސިފަތައް ލިބިފައި ވެއެވެ. އުނިސިފައެއް ގޮވާ މަލާމާތްކުރުމުން އެއްވެސް މީހަކު ދެރަވާކަށް ނުޖެހެއެވެ. ސަބަބަކީ އެ ސިފަޔަކީ އެމީހަކު އަމިއްލަޔައް ލިބިގަން ސިފަޔަކަށް ނުވާއިރު މަލާމާތުގެ ސަބަބުން މަލާމާތް ކުރާ މީހާ ފަފަވެރިވެ ރައްދުވާ މީހާޔައް އޭގެ ބަދަލު އާހިރުގައި ﷲ ދެއްވާނެއެވެ.\nﷲ އިންސާނާޔައް ގެއްލުން ހުރި އެންމެހާ ކަންކަން ނަހީ ކުރެއްވިއެވެ. އަދި އެކަކު އަނެކާޔައް މަލާމާތްކޮށް އުނިސިފަތަކުގެ ވާހަކަދެއްކުން ނަހީކުރެއްވިއެވެ. ކޮންމެ ކަމެއްގައިވެސް ހިކުމަތެއް ވާނެއެވެ. ﷲ އެންމެހާ އިންސާނުން ތަފާތުކުރެއްވުމުގައިވެސް ހިކުމަތެއް ވާނެ ކަން ޔަގީނެވެ.\nPosted byހުސައިން ނިޔާޒު / ޅޮހި Apr 12, 2012 Apr 12, 2012 Posted inUncategorizedTags: އާންމުލިޔުން, އިޖުތިމާޢީ\nއަހަރެމެންގެ ލޮލުން މިކުރަނީ ކީއްހެއްޔެވެ؟


ބޭރުގައި ތިބި ދިވެހިން ރާއްޖެ ގެނައުމަށް ޗާޓަރ ކުރާ ފްލައިޓްތަކަށް ހުއްދަދިނުން ހުއްޓާލައިފި!\nރާއްޖެއިން ބޭރުގައި ތިބި ދިވެހިން ރާއްޖެ ގެނައުމަށް ވަކިވަކި ފަރާތްތަކުން ޗާޓަރކުރާ ފްލައިޓްތަކަށް ހުއްދަ ދިނުން މެދުކަނޑާލާފައިވާކަމަށް މިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަނުން ވިދާޅުވެއްޖެއެވެ.\nއެ މިނިސްޓްރީން ވިދާޅުވީ، ކޯވިޑް-19 އިން ރައްކާތެރިވުމަށް އެކި ޤައުމުތަކުން އަޅަމުންދާ ފިޔަވަޅުތަކާއެކު ވައިގެ ދަތުރުފަތުރުތައް ހުއްޓިފައިވާކަމަށެވެ. އެހެންކަމުން އެ ޤައުމުތަކުގައި ތިބި ދިވެހިންގެ ހާލަތު ސަރުކާރާއި ކަމާބެހޭ އިދާރާތަކުން ބަލަމުންދާކަމަށެވެ.\nޓްރާންސްޕޯޓް މިނިސްޓްރީން ވިދާޅުވީ ރާއްޖެއިން ބޭރުގައި ތިބި ދިވެހިން ގެންނަން ޖެހިއްޖެ ހާލަތެއްގައި އެކަން ސަރުކާރުން ކަނޑައަޅާ އުސޫލެއްގެ ދަށުން ކުރުމަށް ހަމަޖެހިފައިވާތީ މިވަގުތު ވަކިވަކި ފަރާތްތަކުން ޗާޓަރ ކޮށްގެން ދިވެހިން ރާއްޖެ ގެނައުމަށް އެދި ހުށައަޅާ ފްލައިޓްތަކަށް ހުއްދަދިނުން މެދުކަނޑާލާފައިވާކަމަށެވެ.\nކޯވިޑް19 ފެތުރުން ހުއްޓުވުމަށް ސަރުކާރުން އަޅާފައިވާ ފިޔަވަޅުތަކާއެކު ހުކުރު ދުވަހުގެރޭ 12:00އިން ފެށިގެން ރާއްޖެއަށް އޮންއަރައިވަލް ވިސާދިނުން ހުއްޓާލުމަށް ވަނީ ނިންމާފައެވެ.


Bharti ge hashigandah bodu badhaleh!\nބާރްތީގެ ހަށިގަނޑަށް ބޮޑު ބަދަލެއް!\n09 ސެޕްޓެމްބަރ 2021 - 17:18:56\nއިންޑިއާގެ މަޝްހޫރު ކޮމީޑިއަން ބާރުތީ ސިންގ ވަނީ އޭނާގެ ހަށިގަނޑަށް ބަދަލެއް ގެނެސްފައެވެ.\nބާރްތީގެ ހަށިގަނޑަށް ގެނެސްފައިމިވާ ބަދަލާ ބެހޭގޮތުން އެކި ޕްލެޓްފޯމުތަކުގައި މިހާރު ވާހަކަދެކެވެމުން އަންނަ އިރު، މީޑިއާ ރިޕޯޓުތަކުން ބުނާގޮތުން ބާރުތީ ވަނީ 10 ވަރަކަށް މަސްތެރޭގައި 15ކިލޯ އަށް ވުރެ ބޮޑަށް ބަރުދަން ލުއިކޮއްލާފައެވެ.\nދި ޓައިމުސް އޮފް އިންޑިއާ އަށް ދިން އިންޓަވިއުއެއްގައި ބާރްތީ ބުނެފައިވަނީ އޭނާގެ ބަރުދަން 91 ކިލޯއިން 76 ކިލޯ އަށް މިހާރު ލުއި ކުރެވިފައި ވާކަމަށެވެ. އަދި ހަށިގަނޑަށް ގެނެވުނު މި ބަދަލަކީ ގާތްގަނޑަކަށް އަހަރެއްހާ ދުވަހުގެ މަސައްކަތްކަންވެސް ބާރުތީވަނީ ފާހަގަ ކޮއްފައެވެ. ހަށިގަނޑަށް ގެނެވުނު މި ބަދަލާއި އެކު، ދުޅަހެޔޮ ސިއްހަތެއްގައި ހުރި ކަމުގެ އިހުސާސް ކުރެވޭ ކަމަށްވެސް ބާރްތީ ވަނީ ބުނެފައެވެ. އަދި މީގެ އިތުރުން މި ގެނެވުނު ބަދަލާމެދު އޭނާ ހުރީ ވަރަށް އުފަލުންކަމަށްވެސް ބާރްތީ ވަނީ ފާހަގަކޮށްފައެވެ.\nމީގެ އިތުރުން ބާރްތީ އަބަދުވެސް ބުނަމުން އައީ އޭނާގެ ބަރުދަނާމެދު ހިތްހަމަ ޖެހޭކަމަށެވެ. އެހެންނަމަވެސް މިފަދަ ބޮޑު ބަދަލެއް ގެނައުމުގައި އޭނާގެ ފޭނުންގެ ފަރާތުންވެސް ބޮޑު ހިތްވަރެއް ލިބިފައިވާކަން ބާރްތީވަނީ ފާހަގަ ކޮށްފައެވެ.\nމިފަހުން އެކިއެކި ޝޯތަކުން އަދި ސޯޝަލް މީޑިއާގައި އާންމު ކޮއްފައިވާ ފޮޓޯތަކުން ބާރްތީގެ ފޭނުން ވަނީ އޭނާގެ ހަށިގަނޑަށް ބޮޑެތި ބަދަލުތައް އަންނަމުން ދާކަން ފާހަގަކޮއްފައެވެ.\nބަރުދަން ލުއި ކުރުމުގައި ކެއުމުގެ ކަންކަން ބައްޓަން ކޮށްއިވާ ގޮތާ ބެހޭގޮތުން ވާހަކަ ދައްކަމުން ބާރްތީ ބުނީ ރޭގަނޑު ހަތަކުން އަނެއްދުވަހުގެ މެންދުރު ބާރަޔާ ދެމެދު އެއްވެސް ވަރަކަށް އެއްޗެއް ނުކާކަމަށެވެ. މިގޮތަށް ކެއުން ބަހައްޓަން ފެށުމުން މަޑުމަޑުން އެގޮތަށް ހަށިގަނޑު ހޭނުނުކަންވެސް ބާރްތީވަނީ ފާހަގަ ކޮށްފައެވެ. އަދި މީގެ އިތުރުން ޑައިޓްޕްލޭންގެ އިތުރުން ކޮންމެ ދުވަހަކުވެސް ގަވައިދުން ކަސްރަތު ކުރާކަމަށް ވެސް ބާރްތީވަނީ ބުނެފައެވެ.\nއެތައް ފަހަރަކު މިކަން ނުވާނެއޭ ހިތަށް އެރިކަމަށެވެ. އެހެންނަމަވެސް މަސައްކަތް ކުރީ ހިތްވަރު ދޫކޮށްނުލާ ބަރުދަން ލުއިކުރުމަށް ކަމަށް ބާރްތީ ބުނެއެވެ.


އިންޑިއާގައި ދިރިއުޅޭ ދިވެހިންނަށް ވިސާގެ ދަތިތަކެއް!\nއިންޑިއާގެ ބައެއް ސްކޫލްތަކުގައި ކިޔަވާ ދިވެހި ދަރިވަރުންގެ ބެލެނިވެރިންނަށް ވިސާ ލިބުމުގައި ދަތިތަކެއް ކުރިމަތިވެ ޝަކުވާ ބޮޑުވެއްޖެ އެވެ.\nއިތުރު ތަމްރީނު ހޯދުމަށް 106 ނަރުހަކު އިންޑިޔާއަށް\nއިތުރު ތަމްރީނު ހޯދުމަށް 106 ނަރުހަކު މާދަމާ އިންޑިއާ އަށް ފުރަން ތައްޔާރުވެއްޖެ އެވެ.\nDecember 18, 2017 84\nރާއްޖެ މިދަނީ ހަނގުރާމައިގެ ނުރައްކަލަކަށް ހުޅުވިގެން\nރާއްޖެ ހަނގުރާމައިގެ ނުރައްކަލެއްގެ ތެރެއަށް ހުޅުވިގެންދާ ކަމަށާއި އެގޮތަށް ކަންކަން ނުކުރެއްވުމަށް ރައީސް އަބްދުﷲ ޔާމީނަށް ކުރީގެ ރައީސް މުހައްމަދު ނަޝީދު ގޮވާލައްވައިފި އެވެ.\nތަމްރީނުތަކުގައި ބައިވެރިވުމަށް ސިފައިން އިންޑިއާއަށް\nރާއްޖެ އާއި އިންޑިއާގެ އަސްކަރީ ތަމްރީނުތަކެއް ބާއްވަނީ\nދިވެހި ސިފައިންނާއި އިންޑިއާ ސިފައިން ގުޅިގެން އިންޑިއާގައި އަސްކަރީ ތަމްރީނުތަކެއް މާދަމާ ފެށުމަށް ހަމަޖައްސައިފި އެވެ.\nDecember 13, 2017 11\nކުޅުދުއްފުށީ ހޮސްޕިޓަލަށް އިތުރު ޑޮކްޓަރުން ފޮނުވަނީ\nހދ. ކުޅުދުއްފުށީ ރީޖަނަލް ހޮސްޕިޓަލް ތަރައްގީ ކުރުމަށް ބޭރުގެ ފަރާތަކާ ހަވާލު ކުރި ނަމަވެސް އެތަނުގައި ޑޮކްޓަރުން މަދުވެ، ޚިދުމަތް މެދުކެނޑިފައިވާ ކަމުގެ ޝަކުވާ ގިނަވެފައިވާތީ އެ ހޮސްޕިޓަލަށް އިތުރު ޑޮކްޓަރުން ފޮނުވުމަށް ހެލްތު މިނިސްޓްރީން ނިންމައިފި އެވެ.\nDecember 12, 2017 49\nކުޅުދުއްފުށީ ހޮސްޕިޓަލަށް ގެނައި ކުރިއެރުމަކީ ކޮބާ؟\nމި ފަހުން ރާއްޖޭގެ އުތުރުގެ ރަށްތަކަށް ލިބުނު އެންމެ އުފާވެރި އެއް ހަބަރަކީ، އުތުރުގެ ތިން އަތޮޅު ވެސް ސިއްހީ ދާއިރާ އިން ބަރޯސާވެފައި އޮންނަ ހދ. ކުޅުދުއްފުށީ ރީޖަނަލް ހޮސްޕިޓަލް، މަލްޓި ސްޕެޝަލިޓީ ޓާޝަރީ ހޮސްޕިޓަލަކަށް ބަދަލު ކުރާ ވާހަކަ އެވެ. ހއ، ހދ އަދި ށ،. އަތޮޅުގެ ރަށްރަށުން ވެސް ކޮންމެ ދުވަހަކު އެ ރަށަށް ޑޮކްޓަރަށް ދައްކަން...\nDecember 10, 2017 9\nގެއްލުނު މަސްވެރިން ހޯދަން އިންޑިއާ ސިފައިން ރާއްޖޭގައި\nއިންޑިއާ އާއި ސްރީ ލަންކާ އަށް އެރި ތޫފާން "އޮކްޝީ" ގައި ގެއްލުނު އިންޑިއާގެ މަސްވެރިންނާއި މަސްބޯޓުތައް ހޯދުމަށް، އިންޑިއާ ކަނޑުގެ ސިފައިން ރާއްޖެ ސަރަހައްދުގައި ހަރަކާތްތެރިވާން ފަށައިފި އެވެ.\nSeptember 09, 2017 22\nއެމްއެންޑީއެފްގެ ހެލިކޮޕްޓަރު މާލެ އަށް ޖައްސަން ފަށަނީ\nބަލި މީހުން ގޮވައިގެން ރަށްރަށުން މާލެ އަންނަ އެމްއެންޑީއެފްގެ ހެލިކޮޕްޓަރު މާލޭގެ ފަތާ ފެންގަނޑު ހިމެނޭ ސަރަހައްދު ނުވަތަ އުސްފަސްގަނޑުގައި އަޅާފައިވާ ހެލިޕޭޑަށް ޖައްސާ ގޮތަށް ނިންމައިފި އެވެ.\nSeptember 06, 2017 22\nއިންޑިއާ އާއި މިޔަންމާ އިން ބައިވެރިވީ އޮފިޝަލުން!\nރާއްޖޭގައި މިއަދު ފެށި ސައުތު އީސްޓް އޭޝިއާގެ ރީޖަނަލް ކޮމެޓީގެ ބައްދަލުވުމުގައި އިންޑިއާގެ ހެލްތު ސެކްރެޓަރީ ޕީކޭ މިޝްރާ ބައިވެރިވެވަޑައިގެންނެވިއިރު މިޔަންމާ ތަމްސީލްކުރައްވަނީ އެ ގައުމުގެ ހެލްތު މިނިސްޓްރީގެ ޑިރެކްޓަރު ޖެނެރަލް ޖަންގް ޖެން އެވެ.\nAugust 28, 2017 22\nއިންޑިއާގެ އަސްކަރިއްޔާގެ ވަފުދެއް ވެސް ރާއްޖޭގައި\nއެކުވެރިކަމުގެ ދަތުރެއްގައި އިންޑިއާގެ ކޯސްޓް ގާޑުގެ ވަފުދެއް ވެސް އިއްޔެ ރާއްޖެ އަތުވެއްޖެ އެވެ.\nJuly 29, 2017 18\nއިންޑިއާ ސަފީރު، ގާސިމާ ބައްދަލުކުރައްވައިފި\nރާއްޖޭގައި ހުންނަވާ އިންޑިއާގެ ސަފީރު އަކިލޭޝް މިޝްރާ، ޖުމްހޫރީ ޕާޓީގެ ލީޑަރު ގާސިމް އިބްރާހީމްއާ މިއަދު ބައްދަލުކުރައްވައިފި އެވެ.\nJuly 28, 2017 56\nއެދެނީ ދިވެހިންގެ އުންމީދުތައް ހާސިލްވާން: އިންޑިއާ\nއިންޑިއާއިން އެދެނީ ދިވެހިރާއްޖެއަށް ސުލްހަވެރިކަމާއި ފާގަތިކަން ލިބި ރައްޔިތުންގެ އުންމީދުތައް ހާސިލްވާ ގައުމަކަށް ވާން ކަމަށް އިންޑިއާގެ އެކްސްޓާނަލް އެފެއާޒް މިނިސްޓްރީން ބުނެފި އެވެ.\nJuly 26, 2017 60\nސަފީރުގެ ފައިބުޑަކަށް ނުވެއްޓޭނަން: ރިޔާޒް ރަޝީދު\nގަލޮޅު ދެކުނު ދާއިރާގެ މެމްބަރު އަހުމަދު މަހުލޫފުގެ އާއިލާއާ އެކު އިންޑިއާގެ ސަފީރު އަކިލޭޝް މިޝްރާ ކެއުމެއްގައި ތިއްބެވި ފޮޓޯއެއް ވިލުފުށީ ދާއިރާގެ މެމްބަރު ރިޔާޒް ރަޝީދު ޓުވީޓް ކުރެއްވުމާ އެކު، ރިޔާޒަށް ވެސް ކެއުމަކަށް ދައުވަތު ދެއްވުމުން އެކަމާ ރިޔާޒް ހިތްހަމަނުޖެހުން ފާޅުކުރައްވައިފި އެވެ.\nMay 24, 2017 39\nކޮޗިންގެ އެކްސިޑެންޓެއްގައި ދިވެއްސަކު މަރުވެއްޖެ\nއިންޑިއާގެ ކޮޗިންގައި ރޭ ދަންވަރު ހިނގި އެކްސިޑެންޓެއްގައި ދިވެއްސަކު މަރުވެއްޖެ އެވެ.


އޭދަފުށިން ގާސިމަށް ހޫނު މަރުހަބާއެއް\nރިޔާސީ އިންތިހާބުގައި ވާދަ ކުރައްވާ ޖުމްހޫރީ ގުޅުމުގެ ރިޔާސީ ކެންޑިޑޭޓް ގާސިމް އިބްރާހިމް އޭދަފުއްޓަށް ވަޑައިގެންނެވުމުން ހޫނު މަރުހަބާއެއް ދަންނަވައިފި އެވެ.\nޖުމްހޫރީ ގުޅުމުގެ ރިޔާސީ ކެންޑިޑޭޓާއި އެމަނިކުފާނުގެ ޓީމު އޭދަފުއްޓަށް ވަޑައިގެންނެވީ ރޭ ނުވަހެއް ޖަހަނިކޮށެވެ. ގާސިމް އޭދަފުއްޓަށް ވަޑައިގަތުމުން ރަށުގެ ވަރަށް ގިނަ ރައްޔިތުން އެމަނިކުފާނަށް މަރުހަބާ ދެންނެވުމަށް ބަނދަރުމައްޗަށް ނިކުތެވެ.\nގާސިމު އޭދަފުއްޓަށް ވަޑައިގެން ރޭ ވަނީ އެ ޕާޓީގެ ކެމްޕޭން ޖަގަހައެއްވެސް ހުޅުވައިދެއްވައިފަ އެވެ. މިރަށު ބަންބަން ކެފޭ ކައިރީ މި ޖަހަގަ ހުޅުއްވައި ދެއްވުމަށް ވާހަކަ ދައްކަވަމުން ގާސިމު ވިދާޅުވީ އޭދަފުއްޓަކީ ހިތްވަރުގަދަ މުރާލި ރައްޔިތެއް ދިރިއުޅޭ، ރާއްޖެއަށް މަޝްހޫރު ރަށެއްކަމަށާއި އެ މަނިކުފާނުގެ ވެރިކަމެއްގައި އޭދަފުށި އެތައް ގުނައަކަށް ތަރައްގީ ކުރާނެ ކަމަށެވެ. އެގޮތުން އެމަނިކުފާނުގެ ވެރިކަމެއްގައި އޭދަފުށީގެ ބިން ކިއްކައި ބަދަރު ބޮޑުކޮށް އަދި ރަށުގެ މަގުތައް ރަނގަޅު ފެނަވަރަކށް ހަދައި ތާރުއަޅުއްވައި ދެއްވާނެ ކަމަށްވެސް ވިދާޅުވި އެވެ.\nމި ރަސްމިއްޔާތުގައި ވާހަކަ ދައްކަވަމުން ކުރީގެ ވަޒީރު އިލްޔާސް އިބްރާހިމް ވިދާޅުވީ އޭދަފުށީ ރައްޔިތުން ގާސިމު ހޮއްވަވައިފިނަމަ، އޭދަފުށީ ތަރައްގީކުރަން އަމަލީގޮތުން އުޅުއްވާނެ ކަމަށެވެ. އަދި ވިދާޅުވީ މިހާރު ކުރިމަތި ލައްވާފައިވާ ތިއްބެވި ބޭފުޅުންގެ ތެރެއިން ރައީސްކަމުގެ މަގާމަށް ހޮވަން ގާސިމުވަރުގެ ބޭފުޅެއްނެތް ކަމަށެވެ.\nވެރިއެއްގެ ސިފަތަކުގެ ތެރޭގައި އަނިޔާވެރިވުމުގެ ސިފަނެތުމާއ ހިތްތިރކަން ހުންނަޖެހޭކަން ފާހަގަކުރައްވައި އިލުޔާސް ވިދާޅުވީ، މީހަކަށް އަނިޔާވެރިވުމަށް ގާސިމުގެ ހިތަށް ދުވަހަކުވެސް ނާރާނެ ކަމަށެވެ. އަދި ރައްޔިތުންނަށް ރަނގަޅު މުސްތަގުބަލެއް އޮތީ ގާސިމު ރައީސްކަމަށް ހޮވައިގެން ކަމަށްވެސް އިލްޔާސް ވިދާޅުވި އެވެ.\nމި ބައްދަލުވުމުގައި ވާހަކަ ދައްކަވަމުން އައްބާސް އިބްރާހީމް ވިދާޅުވީ އަންނަ ރިޔާސީ އިންތިހާބުގައި މީހަކު ބުނީތީ ކަމެއް ކުރާ އުސޫލުން ވޯޓްދީގެން ނުބާނެ ކަމަށާއި ވޯޓް ދޭންވާނީ ކުރުމަތިލައްވާފަ ތިއްބެވި ކެންޑިޑޭޓުންގެ ތެރެއިން އެންމެ ރަގަލީ ކާކުތޯ ބަލައިފަ ކަމަށެވެ.\n“ގާސިމު އެއްވެސް މީހަކަށް މަކަރެއް ނުހައްދަވާނެ. އަދި އެއްވެސް މީހަކަށް ދެރަގޮތެއްވެސް ނުހައްދަވާނެ. ގާސިމަކީ ތިމާގެ އަމިއްލަ ކަންތަކަށްވުރެ ބޮޑަށް އެހެން މީހުންގެ ކަންތަކަށް އިސްކަންދޭއްވާ ބޭފުޅެއް. މިހާރު ތިއްބެވި ހަތަރު ބޭފުޅުންގެ ތެރެއިން އެންމެ ކަމުދާ އެންމެ ރަނގަޅު ބޭފުޅަކީ ގާސިމު” އައްބާސް ވިދާޅުވި އެވެ.\nމީގެ އިތުރުން މި ބައްދަލުވުމުގައި ބައިވެރި ވަޑައިގެންނެވި އަބްދުﷲ ކަމާލުއްދީންވެސް ވިދާޅުވީ ރައީސް ކަމަށް އެންމެ ރަނގަޅު ބޭފުޅަކީ ގާސިމުކަމަށާއި، ގާސިމުއަށް ތާއީދުކޮށް ގާސިމަށް ވޯޓްދެއްވުމަށް ވަނީ އެދި ވަޑައިގެންފަ އެވެ.\nގާސިމުގެ ޓީމުވަނީ ރޭ ބ. ދޮންފަނަށް ވަޑައިގެން އެރަށުގައިވެސް ޖުމްހޫރި ގުޅުމުގެ މާލަމެއް ހުޅުވައިދެއްވާފަ އެވެ.\nސެޕްޓެމްބަރ 5, 2013 at 6:52 pm\nހުވަފެންތައް ވަރަށް ދައްކާނެ…..ވެރިކަން ލިބުނީމަ ހުވަފެންތައް ބިލާހަކައް ވާނެ؟؟؟؟؟؟؟؟؟؟؟\nސެޕްޓެމްބަރ 5, 2013 at 2:11 pm\nސާބަހޭ ޤާސިމް! އަޅުގަނޑުމެން މިތިބީ ޤާސިމް އާއެކު. މިފަހަރު ހަމަ ތަރައްޤީ ގައިމުވާ ފަހަރު……………..


Hulhumalegai imaaraathakun galeh vetti meehaku maruvi massalaigai kunfuni Rf. 500,000 in joorimanaakoffi | Mihaaru\nހަދަމުންދާ އިމާރާތެއް: ހުޅުމާލޭގައި ހަދަމުންދިޔަ އިމާރާތަކުން ވެއްޓުނު ގަލެއް ޖެހި ބިދޭސީ މަރުވި މައްސަލައިގައި އައިއެންއެފް ކޮންސްޓްރަކްޝަނަށް ޖޫރިމަނާކުރީ5ލައްކަ ރުފިޔާއިން -- ފޮޓޯ: އަހްމަދު ނިޝާތު/ މިހާރު\nއިމާރާތަކުން ވެއްޓުނު ގަލަކުން ޖެހި މީހަކު މަރުވި މައްސަލާގައި ކުންފުނި ބައި މިލިއަން ރުފިޔާއިން ޖޫރިމަނާކޮށްފި\n02 އެޕްރީލް 2019 - 14:286comments\nއެ ހާދިސާއާ ގުޅިގެން، މިދިޔަ ބުރާސްފަތި ދުވަހު ޖޫރިމަނާކޮށްފައި ވަނީ ހުޅުމާލޭގެ ލޮޓް 10799 ގައި އިމާރާތްކުރުމުގެ މަސައްކަތް ކުރަމުން އައި އައިއެންއެންއެފް ކޮންސްޓްރަކްޝަނެވެ. އެ ފައިސާ ދައްކަން މާލޭ ސިޓީ ކައުންސިލުން ދީފައި ވަނީ އެއް މަސް ދުވަހުގެ މުއްދަތެކެވެ. މި މައްސަލާގައި އެ ކުންފުންޏަށް އެހެން ފިޔަވަޅުތައް އަޅާނީ ކަމާ ބެހޭ ފަރާތުންނެވެ.\nމި ހާދިސާ ހިނގީ ސަލާމަތީ ކަންކަމަށް ނުބަލައި، ކޮންސްޓްރަކްޝަން މަސައްކަތް ކުރީތީ ކަމަށް މާލޭ ސިޓީ ކައުންސިލްގެ މެމްބަރު ހުސެއިން ޝަރީފް "މިހާރު" އަށް ވިދާޅުވި އެވެ. ފެބްރުއަރީ މަހުގެ 18 ވަނަ ދުވަހު ހިނގި މި ހާދިސާގެ ރިޕޯޓް ހެދީ ޕްލޭނިން މިނިސްޓްރީންނެވެ. އެއާ ހަވާލާދީ ހުސެއިން ވިދާޅުވީ އެ ހާދިސާ ހިނގީ ދެ އިމާރާތް ދޭތެރޭގައި އެ ބިދޭސީ މީހާ މަސައްކަތް ކުރަނިކޮށް، މަތީ ބުރިއަކުން ގަލެއް ވެއްޓި އޭނާގެ މޭގައި ޖެހުމުންނެވެ.\nHulhumale gai hadhamundhiya imaaraathakun vettunu galakun jehi meehaku maruvejje\nހުޅުމާލެ ހޮސްޕިޓަލް ހިންގާ އާސަންދަ ކުންފުނިން މީގެ ކުރިން ބުނެފައިވާ ގޮތުގައި 44 އަހަރުގެ ބަންގްލަދޭޝް މީހާ ހޮސްޕިޓަލަށް ގެންދިޔައިރު ވެސް ވަނީ މަރުވެފަ އެވެ.\nމާލޭގައި ހަދަމުން ދިޔަ އިމާރާތަކުން ސިމެންތި ބަސްތާއެއް ވެއްޓި އަށް އަހަރުގެ ރައުޝާން ޖިއާން މިދިޔަ ޑިސެމްބަރު މަހު މަރުވި ހާދިސާއާ ގުޅިގެން، ޑަބްލިއު ކޮންސްޓްރަކްޝަން ވެސް 500،000ރ. އިން ޖޫރިމަނާ ކުރި އެވެ. މިދިޔަ މަހު 14 ވަނަ ދުވަހު އެ ފައިސާ ސިޓީ ކައުންސިލަށް ވަނީ ދައްކައިފަ އެވެ.\nކޮންސްޓްރަކްޝަން ސައިޓުތަކުގައި ހިނގި އެކްސިޑެންޓުތަކާ ގުޅިގެން މި އަހަރުގެ މިހާތަނަށް އިތުރު ހަތް ފަރާތެއް މާލޭ ސިޓީ ކައުންސިލުން ވަނީ ޖޫރިމަނާކޮށްފަ އެވެ. އެ ހަތް ތަނުގެ ތެރެއިން އެންމެ ބޮޑު ޖޫރިމަނާއެއް ކޮށްފައި ވަނީ 250،000ރ. އިން އޭބީސީ ކޮންސްޓްރަކްޝަނެވެ. އެ ތަން ޖޫރިމަނާކުރީ ސަލާމަތީގޮތުން އަޅަންޖެހޭ ފިޔަވަޅުތައް ނާޅާ މަސައްކަތްކުރުމުން، ރާނާފައި ހުރި ފާރުބުރިއެއް މަގުމައްޗަށް ވެއްޓުމުންނެވެ.\nމީގެ އިތުރުން ނާސާލިންކް ޕްރައިވެޓް ލިމިޓެޑް 100،000ރ. އިން ޖޫރިމަނާކޮށްފައިވާ އިރު، އިންފިނިޓީ ބިލްޑާސް 15،000ރ. އިން ޖޫރިމަނާކޮށްފައި ވެ އެވެ. ދެން ހުރި ތަންތަން ޖޫރިމަނާކޮށްފައި ވަނީ 5،000ރ. އިންނެވެ.\nކޮންސްޓްރަކްޝަން ދާއިރާގައި ސަލާމަތީ ކަންތައް އިސްލާހު ކުރަން ސަރުކާރުން ވަނީ ބައިވަރު މަސައްކަތްތަކެެއް ކުރަން ފަށައިފަ އެވެ.\nއިތުރު ލިޔުންތައް ހުޅުމާލެ ބިދޭސީން ކޮންސްޓްރަކްޝަން ދާއިރާ މާލެ ސިޓީ ކައުންސިލް ކޮންސްޓަރަކްޝަން ކުންފުނިތައް މަރު ސަލާމަތީ ފިޔަވަޅުތައް


SunOnline: Runing Run: Care society ah ehee veveyne ranuge furusatheh\nކެއާ ސޮސައިޓީގެ ހިދުމަތްތައް ހުއްޓުމެއްނެތި ކުރިއަށް!\n26 Feb 2019, 11:47\nކެއާ ސޮސައިޓީގެ ދަރިވަރުން--- ފޮޓޯ/ ކެއާ ސޮސައިޓީ\nނުކުޅުދުންތެރިކަމުގެ ދާއިރާއަށް އަމާޒުކޮށްގެން މުޖުތަމައުގައި ތިބި އެންމެ ނާޒުކު ފަރާތްތަކަށް ޚިދުމަތްކޮށްދިނުމުގެ އުއްމީދުގައި 1998 ވަނަ އަހަރު ކެއާ ސޮސައިޓީ އުފެދުނެވެ.\nއެ ޖަމިއްޔާ އަކީ ނުކުޅުދުންތެރިކަމުގެ ދާއިރާގައި އެންމެ ދިގު މުއްދަތަކަށް ޚިދުމަތް ކުރަމުން އަންނަ ޖަމިއްޔާ ވެސް މެއެވެ. ކެއާ ސޮސައިޓީ އަކީ ހުރިހާ ވައްތަރެއްގެ ނުކުޅެދުންތެރިކަން ހުންނަ ފަރާތްތަކަށް ތަފާތު ހިދުމަތްތައް ފޯރުކޮށްދިނުމުގައި މަސައްކަތްކުރަމުން އަންނަ އަމިއްލަ ޖަމިއްޔާއެކެވެ.\nފުރިހަމަ ހިދުމަތްތަކާއެކު މެދުކެނޑުމެއްނެތި 20 އަހަރުވީއިރު ވެސް އެތަނަކަށް އެނަމަކަށް ފަނޑުވުމެއް އައިސްފައެއްނުވެއެވެ. އެފަދަ ނުކުޅެދުންތެރިކަން ހުންނަ ފަރާތްތަކުގެ ގެއަކީ މިތަނެވެ. އެ ކުދިންގެ ހިތްހަމަޖެހުމަކީ ވެސް މިތަނެވެ.\nއެކި އެކި ކުންފުނިތަކުންނާއި ވަކި ވަކި ފަރުދުން ވެސް އަންނަނީ ކެއާ ސޮސައިޓީއަށް މާލީ އެހީތެރިކަން ދެމުންނެވެ. އެ ތަން ކުރިއެރުވުމަށް މަސައްކަތް ކުރަމުންނެވެ.\nތައުލީމާއި ތަމްރީނުތައް ހޯދައި ދިނުމުގެ މަގުސަދުގައި ކެއާ ޑެވެލޮޕްމެންޓް ސެންޓާގެ ނަމުގައި ރަޖިސްޓްރީ ކޮށްގެން ސްކޫލެއްވެސް އެ ޖަމިއްޔާއިން އަންނަނީ ހިންގަމުންނެވެ.\nއެ ގޮތުން 2001 ވަނަ އަހަރުން ފެށިގެން 2018 ވަނަ އަހަރާ ހަމައަށް 75 އަށް ވުރެ ގިނަ ދަރިވަރުން ވަނީ އެ ސެންޓާއިން ތައުލީމާއި ތަމްރީން ހޯދާފައެވެ.\nހުރިހާ އުމުރު ފުރައެއްގެ ނުކުޅެދުންތެރިކަން ހުންނަ ފަރާތްތަކަށް ތަޢުލީމާއި ތަމްރީން ދިނުމުގެ އެކި ޕްރޮގްރާމްތައް ދަނީ ހިނގަމުންނެވެ.\nއަރލީ އިންޓަވެންޝަން މިޕްރޮގްރާމް: މިޕްރޮގްރާމް ހިންގެނީ އެންމެ ތުއްތު އިރުން ހަތް އަހަރާ ހަމައަށެވެ. އެ އުމުރުފުރައިގައި ކުދިންގެ ގައިގައި ހުންނަނީ ކޮން ހުނަރެއްތޯ ބަލައި އެ ހުނަރު ތަރައްގީ ކުރުމަށް މަސައްކަތްކުރެއެވެ.\nއިންޑިވިޖުއަލް އެޑިއުކޭޝަން ޕްރޮޤްރާމް: މިޕްރޮގްރާމް ހިންގެނީ އަށް އަހަރާއި 12 އަހަރާ ދެމެދުގެ އުމުރު ފުރައިގެ ކުދިންނަށެވެ.\nވޮކޭޝަނަލް ޓްރޭނިންގް: މިޕްރޮގްރާމް ހިންގެނީ 13 އަހަރުން މަތީގެ އުމުރު ފުރައިގެ ކުދިންނަށެވެ.\nފުޅާދާއިރާއެއްގައި ވޮކޭޝަނަލް ޓްރެއިނިން ހިންގަމުން އަންނައިރު އެ ޓްރެއިނިން އަކީ ހަތަރު އަހަރުގެ މުއްދަތަކަށް ކުރިއަށް ގެންދާ ޓްރެއިނިންއެއް ކަމަށް ކެއާއިން ބުނެއެވެ.\nއެ ސޮސައިޓީގެ ޑިރެކްޓާ ޕްރޮގްރާމްސް ފާތިމަތު ޒާނާ ރަފީއު 'ސަން'އަށް ވިދާޅުވީ އެ ކުދިންނަށް ތަމްރީން ދިނުމަށްފަހު ވަޒީފާގެ ފުރުސަތުތައް އެކި ކުންފުނިތަކުން ހޯދުމަށް މަސައްކަތްކުރާ ކަމަށެވެ. ދަރިވަރުންނަށް ސޯޝަލް ޓްރެއިނިންގެ އިތުރުން ޖޮބް ޓްރެއިނިންވެސް ދޭ ކަމަށް ޒާނާ ވިދާޅުވިއެވެ.\n"ޕްރޮގްރާމް ނިންމައިގެން އެބަތިބި ވަޒީފާތަކުގައި ކުދިން. މިއަހަރު މިބަލަނީ ކެއާގެ އިތުރުން އެހެނިހެން ކުންފުނިތަކުންވެސް ފުރުސަތު ލިބޭތޯ. އެ ކުއްޖަކު ޝައުގުވެރިވާ ދާއިރާއަކުން ފުރުސަތު ދެވޭތޯ އަބަދުވެސް މަސައްކަތްކުރަން،"\nޖުމްލަ 17 ދަރިވަރުން މިވަގުތު ވޮކޭޝަނަލް ޓްރެއިން ހަދަމުންދާ ކަމަށްވެސް ޒާނާ ވިދާޅުވިއެވެ.\nޒާނާ ވިދާޅުވީ ކެއާ ސޮސައިޓީގެ ކޮންމެ ކުއްޖަކީ ކޮންމެވެސް ހުނަރެއް ހުންނަ ކުއްޖެއް ކަމަށާއި މިއަހަރު އެ ދަރިވަރުން ގިވްއަވޭ އެއްޗެހި ކައިވެނި ޕާޓީއަކަށް ތައްޔާރުކޮށްފައިވާ ކަމަށެވެ.\n"މިކޮޅުގެ ކުދިން ހަދާނެ އެކި ކަހަލަ ތަކެތި. ފެހުމުގެ މަސައްކަތްކުރާނެ. ދެން ކަސްޓަމަރުން ބޭނުންވާ ގޮތަށް އެކުދިންގެ ހުނަރާއެކީ އެ މަސައްކަތް ކުރާނެ. ކަސްޓަމަރުންނަށް އެ ފުރުސަތު އެބޮތް،"\nޖުމްލަ ފަސް މުދައްރިސުންނާއެކު ހިންގާ އެ ސޮސައިޓީގެ މިހާރުގެ އެންމެ ބޮޑު އެއް އަމާޒަކީ އެ ސޮސައިޓީގެ ދަށުން ހިންގަމުން އަންނަ ޕްރޮގްރާމްތަކާ ހިދުމަތްތައް އިތުރަށް ފުޅާކުރުމުވެ. އަދި ނުކުޅެދުންތެރިކަން ހުންނަ ފަރާތްތަކަށް އެކި ޓްރެއިނިންގް ޕްރޮގްރާމްތައް ހިންގާ މަސައްކަތްތައް ދަސްކޮށްދިނުން ކަމަށެވެ.\n"ގަބޫލުކުރަނީ މުސްތަގްބަލްގައި އެފަދަ ކުދިން އެކި ކުންފުނިތަކުގައި މަސައްކަތްކޮށް ކާމިޔާބު ހޯދުން. އާންމު މީހުންނެކޭ އެއްގޮތަށް މިފަދަ ކުދިންނަށް ވެސް މަސައްކަތްކުރެވޭނެ. އެއް ހަމައެއްގައި މަސައްކަތްކުރެވޭނެ. ބާކީ ކޮށްގެން ނުވާނެ،"\nރަނިންރަން ބާއްވާނީ މާޗު މަހުގެ އެއް ވަނަ ދުވަހު--- ފޮޓޯ/ ޓީއެފްޖީ\nމިވަގުތު ކެއާ ސޮސައިޓީއިން އަންނަނީ ޓީއެފްޖީއިން އަންނަ މަހުގެ އެއްވަނަ ދުވަހު ބާއްވާ ރަނިން ރަންއަށް ތައްޔާރުވަމުންނެވެ.\nއެ ސޮސައިޓީގެ އަންހެން ދަރިވަރުންނާ މުވައްޒަފުން ވެސް އެ ދުވުމުގައި ބައިވެރިވުމަށް ނިންމާފައެވެ.\nރަނިން ރަންގެ ޓައިޓްލް ސްޕޮންސާއަކަށް ހަމަ ޖައްސާފައި ވަނީ ކެއާ ސޮސައިޓީ އެވެ.\nދުވުންތެރިން ދުވުމަށް ރެޖިސްޓްރީވާން ދައްކާ ފީއިން 20 ޕަސެންޓް ކެއާ ސޮސައިޓީއަށް ހަދިޔާ ކުރާނެ އެވެ. އަދި ޓީޝާޓު ވިއްކައިގެން ލިބޭ ރުފިޔާގެ 26 ޕަސެންޓް ކެއާ ސޮސައިޓީއަށް ހަދިޔާ ކުރާނެ އެވެ.\nރަނިންރަންގެ އޮންލައިން މީޑިއާ ޕާޓްނަރަކީ ސަން އޮންލައިން އެވެ.\n"މާލެއަށް ވުރެ އަންހެނަކަށް ރިސޯޓެއް މާރައްކާތެރިވާނެ"\n"އަންހެނުންގެ ގާބިލުކަން ފެންނާނީ ހަމަހަމަ މާހައުލެއްގައި"\nކޮވިޑް: އަންހެނުންގެ އާމްދަނީއަށް އަސަރުކުރި މިންވަރު ބޮޑު


ރޭޕްކުރުމާއި ދެކޮޅަށް މާދަމާ ޖެންޑާ މިނިސްޓްރީ ކައިރީ އެއްވުމެއް ބާއްވަނީ – Dhen.mv\nރޭޕްކުރުމާއި ދެކޮޅަށް މާދަމާ ޖެންޑާ މިނިސްޓްރީ ކައިރީ އެއްވުމެއް ބާއްވަނީ\nJune 28, 2020 - 9:39 pm\nރޭޕްކުރުމާއި ދެކޮޅަށް މާދަމާ މާލޭގައި އެއްވުމެއް ބާއްވަން ހަމަޖެހިއްޖެއެވެ.\nމުޒާހަރާ ރާވަނީ ރަޖިސްޓަރީ ކުރުމުގެ މަރުހަލާގައި އޮތް އަމިއްލަ ޖަމިއްޔާ އެއް ކަމަށްވާ ވޮއިސް އޮފް ޗިލްޑްރެންސް ޖަމިއްޔާއިންނެވެ. ހޯމަ ދުވަހު ބާއްވާ މި ހަރަކާތް ފަށާނީ ހަވީރު ހަތަރެއް ޖަހާއިރު ޖެންޑަރ މިނިސްޓްރީ ބޭރުގައެވެ.\nމި އެއްވުމަށް އަންނައިރު މާސްކު އެޅުމަށާއި، އަދި އެއްވުން ކުރިއަށްދާނީ ގައިދުރުކަމަށް އިސްކަންދީގެން ކަމަށް މި ހަރަކާތް އިންތިޒާމުކުރާ ފަރާތުން ބުނެއެވެ.\nމި މުޒާހަރާގެ މައިގަނޑު މަގްސަދަކީ ރޭޕާއި ދެކޮޅަށް އަޑު އުފުލާއި އެކަންތައް ކުރާ މީހުންނަށް އަދަބު ދިނުމަށް ބާރުއެޅުމެވެ. ރޭޕާއި ދެކޮޅަށް މުޒާހަރާއެއް ރާވާފައި މިވަނީ ހުޅުމާލޭ ފަޅުތެރޭގައި އަޅަފައިވާ އޮތް ސަފާރީއެއްގައި ހުރި ބިދޭސީ އަންހެނަކު ރޭޕްކުރި މައްސަލާގައި އެކަން ކުރި މީހުން ދޫކޮށްލާފައި ވަނިކޮށެވެ.